**Дагъыыстан Республикасыны билим берив ва илму министерлиге**

**А.А. Тахо-Години атындагъы дагъыстан илму-ахтарыв**

**педагогика институту**

**2016-2017 йылда къумукъ адабиятдан дарс береген муаллимлеге методика къагъыз**

**Магьачкъала 2016**

**Баянлыкъ сёз**

Адабият – школада уьйренилеген дарслардан лап да аслусу деп гьисаплана. Адабият охувчуларда ана тилине ва адабиятына бакъгъан сюювню тувдура. Адабият гьар охувчуда эстетика ойланы уята, дюньягъа гёз къаравларын токъташдырма кёмек эте, наслудан наслугъа берилип гелеген асил хасиятланы сакълама ва аявлама уьйрете. Адабият охувчуну гьар якъдан оьсювюне таъсир эте, демек охувчуланы ругь якъдан, къылыкъ якъдан, маданиятдан билимлерин артдыра.

Адабият оьзюню чебер асарлары ва чебер келпетлери булан охувчулагъа таъсир эте, тюз яшавну уьлгюлерин гёрсете.

Адабият охувчуланы дюнья къаравларын тюз къурма, гьалиги яшавгъа тийишли багьа берип бажарма уьйрете. Охувчуланы ватангъа, халкъына бакъгъан сюювюн артдыра, патриот гьислени тарбиялай.

Адабият чебер асарланы уьйренив дюнья гертиликге багьа бермеге, къылыкълы-тарбиялы болмагъа, оьр инсан аралыкълагъа ес болма уьйрете.

Адабият къумукъ халкъны милли маданиятын англама ва билме де уьйрете.

Адабият чебер асарлар ана тилни гёзеллигин, ону байлыгъын, тил имканлыкъларын сезип бажарма да уьйрете.

Адабият тюрлю-тюрлю жанрлардагъы асарланы охуп ва чечип бажарма уьйрете, авуз ва языв тилин оьсдюрме кёмек эте.

**Нормативли документлер**

2016 – 2017-нчи йылларда Дагъыстанны школаларында къумукъ адабиятдан дарслар тюпдеги нормативли документлеге гёре оьтгерилме тийишли:

1. Россия Федерациясыны закону «Об образовании в Российской Федерации», № 273 – ФЗ, 12.12.2012 й.
2. Россия Федерациясыны билим берив ва илму министерлигини буйругъу «Об утверждении федерального базисного учебного плана и примерных учебных планов для образовательных учреждений Российской Федерации, реализующих программы общего образования», № 241. 20.08.2008 й., № 88930, 30.08.2010 й., № 1994. 03.06.2011 й., № 74. 01.02.2012 й.
3. Россия Федерациясыны билим берив ва илму министерлигини буйругъу «Об утверждении и введении в действие федерального государственного образовательного стандарта начального общего образования», № 1241. 226.11.2010 й., № 2357. 22.09.2011 й., № 1060. 18.12.2012 й.
4. Россия Федерациясыны билим берив ва илму министерлигини буйругъу «О внесении изменений в федеральный компонент государственных образовательных стандартов начального общего, основного общего и среднего общего образования, утвержденный приказом Министерства образования Российской Федерации от 5 марта 2004 г. № 1089», № 69.31.01.2012 й.
5. Дагъыстан Республикасыны закону «Об образовании в Республике Дагестан», № 48. 15.06.2014 й.

**Охув планда адабиятны ери**

2016 – 2017-нчи охув йыл школада 5 – 9-нчи класларда пачалыкъ стандартны талапларына гёре къурула.

Къумукъ адабиятны курсуна 350 сагьат гёрсетилген.

– V, VI, VI, VIII, IX – класларда йылгъа – 70 сагьат бериле. Гьар класгъа жумада 2 сагьат гёрсетиле.

**Адабиятны муратлары ва масъалалары**

Къумукъ адабиятдан билим берив программа 2010-нчу йылда чыкъгъан федерал пачалыкъ билим берив стандартланы кюрчюсюне гёре (ФГОС), милли школаланы ишини бай сынавларына ва илму-ахтарыв ишлеге асасланып гьазирленген.

Стандарт аслу умуми билим берив системасында охувчуланы билим даражасын тюз багьалавда кюрчю болуп токътай. ФГОС бизин Ватанны кёп миллетли халкъларыны маданиятын, ана тилин уьйренивге, сакълавгъа, ону оьсдюрювге ихтиярларын, ана тилинде аслу умуми билим алывда имканлыкълар болдурувгъа, адат-къылыгъын сакълавгъа бакъдырылгъан. Билим берив программа айры охувчуну билим даражаларын оьсдюрювге эркин ёл ача, ону класда, уьйде, оьзбашына чалышып, интернетден пайдаланып, билим-тарбиясын артдырмагъа генг имканлыкълар бере.

Адабият предметни алдында салынагъан аслу **муратлар:**

– охувчуларда дюньягъа, гьалиги яшавгъа байлавлу англавланы генглешдирив, олагъа тюз багьа берив;

– ватангъа, халкъына бакъгъан сюювню артдырыв, патриот гьислени тарбиялав;

– адабиятны гёрмекли чебер асарларына асасланып, дюнья гертиликге багьа берип, къылыкъ-тарбия, гёзеллик, оьр инсан аралыкълар йимик англавланы оьсдюрюв.

Федерал пачалыкъ билим берив стандартны (ФГОС) «Тил ва адабият илму» (филология) бёлюгюнде адабиятны уьйренивню алдына шулай аслу **масъалалар** салынгъан:

– оьзюню гележекде билим даражасын оьсдюрювде адабиятны уьйренивню агьамиятын англамакъ;

– адабият асарланы охув, тюз англав халкъны милли маданиятын, яшавун уьйренивде аслу къурал болуп токътайгъанын англамакъ;

– гёрмекли чебер асарланы уьйренивню натижасында ана тилни гёзеллигин, ону байлыгъын, тил имканлыкъларын оьз халкъыны ва дагъыстан миллетлени маданиятын англап, сезип бажармакъ;

– тюрлю-тюрлю жанрлардагъы асарланы уьйренивде авуздан ва язып оьз ойларын айтып, пикирлешип, охулгъан асарны чечивде ортакъчылыкъ этип, оьзбашына охулажакъ асарланы гёз алгъа тутуп, планын къуруп бажарагъан охувчуну тарбияламакъ;

– чебер адабият асарланы оьзюне хас болгъан башгъалыкъларын англап, оланы илму, иш, публицистика асарлардан айырып, охулгъан асарланы идея-маъна ягъындан чечип, танкъыт этип, оларда суратлангъан яшав гьалланы англап бажармакъ;

– сёзню чеберлик гючюн сезивде адабият теория англавланы агьамиятын англамакъ; охувчуларда бар билимлеге ва англавлагъа таянып (тарихден, музыкадан, эстетикадан) предметлени арасындагьы байлавну пайдалы къайдада къолламакъ;

– предметни уьйренивде оьзюне хас умуми (личностный) охув мердешлени болдурмакъ;

– дарсда берилеген англавланы теренлигине ва бири-бири булангъы байлавлугъуна тюшюнмек (метапредметный);

– предметден алынагъан билим натижалагъа ес болмакъ (предметный);

– тюрлю-тюрлю источниклерден, интернет ресурслардан пайдаланып бажармакъ.

**Адабиятны уьйренивде къолланагьан аслу къайдалар ва кюйлер**

Белгили кюйде, адабият охувчуланы тилин оьсдюрювде, оланы тил культурасын ва сёйлев имканлыкъларын артдырывда аслу кюрчюлеринден бири болуп токътай. Адабиятны ругь ва къылыкъ якъдан тарбиялав гючю артыкъ.

Адабият дарсларда охувчуларда ана тилине ва адабиятына бакъгъан сюювню тувдурув – муаллимге борч зат. О дарсланы аслу борчларындан бирдагъысы чебер асарланы тарихи яшавдагъы ерин ва идея масъаласын тюз англатмакъ, шоланы чеберлик ягъына дурус къыймат бермеге уьйретмек.

Чебер асарланы тилин уьйренив охувчулагъа сёзню чеберлигин, гёзеллигин англамагъа, ана тилни стиль якъдан чеберлигине ес болмагъа болушлукъ эте.

Билим берив программа 5–7 класларда адабиятны тематика-хронология, 8–9-нчу класларда тарихи-хронология принциплеге гёре тизилген.

5–7 класларда аслу гьалда асарланы чеберлик маънасына тергев бериле, 8–9 класларда буса охувчулагъа язывчуланы яшавундан, асарланы келпет ва чеберлик аламатларындан, адабиятны теориясындан мекенли маълуматлар бериле.

**Адабиятны уьйренегенде натижада**

**Охувчу бажаражакъ:**

– халкъ авуз яратывчулукъ асарланы текстлерин охуп, англап ва тюшюнюп;

– халкъ айтывланы, аталар сёзлерин билип, оланы тюз кюйде тийишли еринде къоллап;

– халкъ ва адабият хабарланы айырып;

– халкъ авуз яратывчулукъ асарларында гётерилеген къылыкъ масъалаланы токъташдырып;

– халкъ игитин суратлап, хасиятлап;

– халкъ асарларында макъталагъан хасиятланы айырып, халкъ асарларында сёгюлген хасиятланы да айырып;

– халкъ авуз яратывчулугъуну асарларын жанрлагъа гёре белгиле;

– халкъ авуз яратывчулукъ асарланы чебер, аян ва таъсирли охуп;

– халкъ асарларын авуздан хабарлап;

– чечеген ёммакъланы чечип;

– оьзбашына охума халкъ авуз яратывчулугъундан асарлар айырып;

– халкъ авуз яратывчулукъ асарларын яшав булан тенглешдирип ва тюз гьасил чыгъарып;

– асарны проблемасын англав, гипотезаны арагъа чыгъарыв, материалны къурашдырыв, оьзюню къаравларын гертилемек учун далиллер гелтирив, айтылагъан пикруланы себеп аралыкъларын авуздан ва язып англатып билив, гьасиллер чыгъарыв;

– оьзбашына оьз ишин къуруп, оьзюню муштарлыкъ гьавасларын белгилеп;

– тюрлю маълуматлар береген источниклени табып, оланы чечип, оьзбашына къоллап.

– инсанны къылыкъ-тарбия хасиятларын мюлк этип, кёп миллетли Ватанына бакъгъан сюювню тарбиялап, оьз адабиятына, маданиятына ва оьзге миллетлени маданиятына гьюрмет этип;

– сёйлеп ва тил масъалаланы чечип;

– тюрлю источниклени (сёзлюклер, энциклопедиялар ва интернет ресурслар) къоллап.

– гечилген асарланы аслу проблематикасын англап;

– адабият асарланы язылгъан девюрю булангъы байлавлугъун, сонг да къылыкъ масъалаланы гьалиги заман булан гелишивюн гёрсетип;

– адабият асарны чечип бажарып: ону къайсы жанргъа гирегенин токъташдырып, темасын, идеясын, къылыкъ-тарбия гючюн англап, игитлерин суратлап, бир яда бир нече асарны игитлерин тенглешдирип;

– асарны агьвалат янын (сюжетин), къурулушун (композициясын), тилини чебер-суратлав аламатларын белгилеп, оланы идея маънасын чечип ролюн англап (филология чечивню элементлери).

– анадаш адабиятны ва маданиятны къылыкъ-тарбия якъдан агьамиятына тюшюнюп, оланы оьзге миллетлени адат, къылыкъ-тарбия хасиятлары булан тенглешдирип;

– асарлагъа оьзтёрече къаравларын болдуруп, оланы багьалап;

– авторну ойларын англап, олагъа багьа берип.

– тюрлю жанрлардагъа адабият асарланы англап, чебер охуп;

– проза асарны яда ону гесеклерин, ана тилни чеберлик къуралларын къоллап, текстден цитаталар гелтирип, хабарлап;

– гечилген асарланы идея-тематикасына байлавлу изложениелер, сочинениелер, класда ва уьйде яратывчулукъ ишлер язып; адабият ва умуми маданият темалагъа проектлер онгарып.

– адабиятны сёз инчесаният гьисапда англап, ону гёзеллигин, чеберлигин гьис этип;

– адабият асарларда чебер келпетлени яратывда тилни чеберлик аламатларын, ана тилни сёз байлыгъын агьамиятын англап.

***Адабиятны уйренегенде кютюлеген ишлени т юрлюлери:***

– фольклор асарланы инчесаният булан байлавлугъун, оланы халкъ учун маънасын; Ёммакъларда ёлугъагъан, олагъа хас уьч, етти санавланы маънасын ачмакъ;

– адабият ёммакъланы халкъ ёммакълар булан башгъалыгъын токъташдырмакъ;

– асарны бёлюгюне гёре простой план тутуп изложение язмакъ «Бир орамны игитлери». «Йыланны рагьмусу»;

– текстден аслу ойну айырмакъ;

– баш игитни келпетлемек, ону хасиятламакъ;

– язывчуну яшавун ва яратывчулугъун ахтармакъ;

– асардагъы гётерилеген яшав масъалаланы айырмакъ, оланы токъташдырмакъ, асарны чечмек.

**Языв тилни оьсдюрюв.**

Тил оьсдюрюв учун юрютюлеген ишлер: изложениелер, сочинениелер бола. Оланы аслу мурады – авуз ва языв тилни оьсдюрмек.

Сочинениелени аслу мурады - сёйлевню оьсдюрмек, оьзлени пикруларын, ойларын язып билмеге охувчуланы уьйретмек. Гечилеген теманы уьстюнде ишлемек, ону ачып бажармакъ бола. Оьрдеги класларда охувчулар конспектлер, тезислер язмагъа уьйренелер. Изложениелер ва сочинениелер охувчуланы билимлерин тергемек учун ва токъташдырмакъ учун да къоллана».

Языв ишлер уьч тюрлю бола:

Кёмекчи языв ишлер:

– сёзлюк ишлер, антонимлер, синонимлер булан ишлев, жумлалар къурув, сёзлер булан сёз тагъымлар яда жумлалар тизмек.

– цитататлар булангъы ишлер;

– къумукъ тилден орусчагъа гёчюрюв;

– план къурув;

– соравлагъа жаваплар берив;

– гёнгюнден яда эсге алып языв.

Изложениелер:

– текстлеге ювукъ изложениелер;

– къысгъартылгъан изложениелер;

– грамматика ишлер булангъы изложениелер;

– сочинениени элементлер булангъы изложениелер.

Сочинениелер:

– адабият тестлеге гёре язылагъан сочинениелер;

– суратгъа гёре язылагъан сочинениелер;

– яшав сынавуна гёре ойлашыв сочинениелер.

Кёмекчи языв ишлер гьар дарсда этиле. Бу кёмекчи ишлеге гире: соравлагъа – жаваплар, план къурув, цитаталар гелтирив, къумукъ тилден орусчагъа, орусчадан къумукъча гёчюрюв, эсге алып языв.

Бу кёмекчи ишлер тил оьсдюрювде яхшы кёмек эте. Бу ишлер асарны англамагъа, ону чеберлик аламатларын билмеге, маънасын англамагъа кёмек эте.

Бу ишлер изложениелер ва сочинениелер язмагъа да кёмек этелер. Бу кёмекчи ишлени бирлери класда бары да охувчулагъа ортакъ кюйде бериле, бирлери буса гьар охувчугъа айры бериле.

Бу ишлер асарны охуйгъанда, ону чечегенде яда ахырынчы дарсларда оьтгериле. Изложениеге гьазирленегенде, охувчулар сёзлюк иш юрютелер, план къуралар, цитаталар гелтирелер.

Шу ишлер тил оьсдюрювде де, авуз сёйлевде де тарыкъ бола, масала, авуздан хабарлайгъанда, асарны текстин чечегенде, идея маънасын ачагъанда. Бу ишлер дарсны 15 – 20 минутун ала, ону учун булар кёп юрютюле.

Сёзлюк тапшурувлар

– сёзлюк тапшурувларда этилеген языв ишлер, сёзлени маъналарын англата;

– сёзлени маъналарына гёре бёлюклер этив синонимлер ва антонимлер булан ишлев;

– бир тюп сёзлени бёлюклеге бёлюв;

– атлыкълагъа гёре ишликлер табып язмакъ языв;

– текстден сёз тагъымлар айырып языв, сёз тагъымлардан жумлалар тизмек;

­– цитатланы текстен айырып языв, оланы язывда тюз къоллав.

Соравлагъа жаваплар.

5-6 класларда соравлагъа жаваплар деген языв ишлер юрютюле.

Оьрдеги класларда шо ишлер узатыла, неге тюгюл о ишлер языв ишлени кютмеге кёмек эте. Бу иш плангъа гёре юрютеген ишлеге ошаса да, ону айры ерлери де бар. Плангъа гёре жаваплар берилегенде, текстни уллу гесеклеге бёлме тюше, жавапланы толу кюйде, уллу этип онгара. Жаваплар булай талаплагъа гёре бола:

– соравлар ва жаваплар англашылагъан, маънасы ачыкъ кюйде болмагъа гереклер.

– берилеген соравлар тийишли низамы булан салынмагъа тюше: текстлеге ва ону абзацларына гёре.

– соравланы кёп берме ярамай (1-2 яда 6-8 сорав).

– охувчулар языв ишин башлагъынча, авуз тилден гьазирлик гёрелер.

Текстни яхшы билелер, соравлагъа жаваплар онгаралар, шо жавапланы арасындан лап тийишлилерин айырып алалар.

Охувчуланы ишлик тептерлеринде юрютюлеген языв ишлер.

Бу ишлик тептерлеринде охувчулар дарсны темасын язалар, шаирни, язывчуну гьакъында маълуматллар, яшаву ва яратывчулугъу гьакъында, дарсгъа эпиграф, асарны анализ этегенде цитатлар, адабият танкъытчыланы айтгъан сёзлери де языла.

Бу тептерлеринде охувчулар гьар дарсда темагъа гёре план да язалар. Муаллимни лекциясына планын да язалар. Бу ишлик тептерлеринде муаллим тергеме герек. Охувчуланы шу тептерлеринде кёмекчи ишлер де кютюле. Охувчулагъа дарсда берилеген айры тапшурувланы да шу тептерлеринде этелер.

Дарсда тептерлерине тарыкълы языв ишлер эте, охувчугъа авуз ва языв тилин оьсдюрювде кёмек бола.

Бу тептерлерине къыйын сёзлени уьстюнде юрютюлеген ишлер де языла, масала, Йырчы Къазакъны «Герменчиклер» деген йырына гёре этилеген иш:

– къыйын сёзлени бир нече группалагъа бёле.

– яшав аралыкъ сёзлер: герменчик, диван, шавхал-бий, оьзден, къул.

– тарихи англав берме герекли сёзлер: атоллу, аристант, ашна, ясавул.

– сёз къурашывлар: Асхар тав, ич бушлу, тергейген гюн, гюн батмыш, ай артылмыш, бийдаякъ къуш, гереси ишлер.

– ерлени, шагьарланы атлары: Шава, Минск ва ш.б.

Сёзлени шулай бёлюклеге айырмакъ, охувчулагъа шо сёзлени тынч ва тюз язмагъа кёмек эте. Гьар сёзге, язылышына, тилде къоллангъан кююне къарап, оланы тептерлерине язып, охувчулар эсинде сакълайлар. Бир-бир сёзлеге маънадашлар табып язалар. Бир-бир сёзлер булан жумлалар тизелер, хабар ва гиччи сочинениелер язалар.

Сочинение язагъан метод ёл герсетивлер.

Сочинение языв тилни оьсдюрювде лап да къыйын ва тарыкъ ишлени бириси гьисаплана. Сочинение язагъанда, охувчу оьзюню асаргъа береген багьасын, янашывун автор булан рази болагъанын яда огъар къаршы чыгъагъанын айтып ва язып билме уьйрене. Охувчуланы янгыз языв тили оьсюп къалмай, авуз тили де оьсе. Сочинениеге гьазирленегенде, охувчулар асарны охуп, ону чечип, игитлерин келпетлеме уьйренелер.

Охувчуланы тарбиялавда ва билим алывда сочинениелени маънасы бар. Бу ишлени кютегенде, охувчулар кёп затланы гьакъында ойлаша, асарланы проблемаларын англама ва чечме къарайлар. Яшавда ёлугъагъан яхшыны ва яманны, адамланы арасындагъы байлавланы гьакъында ойлашма тюше, олагъа гёре натижа чыгъарма тюше. Сочинение язмакъ учун адабиятны ва адабият теорияны да билмеге тюше. Сочинениелер тюрлю-тюрлю бола. Лап да аслусу – адабият темагъа язылгъан сочинение. Бу сочинениени язгъынча алда гьазирленив иш юрютюле: асарны идея маънасыны уьстюнде ишлев, асарда гётерилеген къылыкъ ва яшав проблемалар, игитлени ич дюньясы, асарны къурулушу, асарны чебер аламатлары, тили.

Грамматикадан да иш юрютюле: лексика-фразеология тапшурувлар кютюле, цитатлар языла ва гёнгюнден уьйрениле, план ва тезислер языла, авуздан хабарлар языла, асарны темасына гёре соравлар ва жаваплар – шу ишлер барысы да сочинение язмагъа гьазирленивлер бола.

**Охув йылны боюна оьтгерилме тюшеген сочинениелени нормалары**

|  |  |  |  |
| --- | --- | --- | --- |
| Класлар | Сочинениелени санаву | | |
| уьйдеги | класдагъы | тергев |
| 5 | 2 | 3 | 1 |
| 6 | 3 | 3 | 1 |
| 7 | 3 | 3 | 1 |
| 8 | 4 | 3 | 1 |
| 9 | 4 | 3 | 1 |

*Сочинениени оьлчевю ювукъ гьисапда шулай болма герек:*

5 класда – 1 тептер кагъыз,

6 класда – 1,5 тептер кагъыз,

7 класда – 2 тептер кагъыз,

8 класда – 2,5 тептер кагъыз,

9 класда – 3 тептер кагъыз,

Сочинениелени оьлчевю орта гьисапда берилген. Кёп язгъан учун къыймат артмай, кем болгъан учун, маънасы толу буса, кемимей. 5 – 9 класларда сочинение бир жумадан геч къалмай тергелип битмеге герек.

Гьар сочинениеге эки къыймат бериле: биринчиси – маънасы ва сёйлевю учун, экинчиси – тюз язылышы учун салына. 5 – 9 класларда маънасы ва сёйлевю учунгъу къыймат адабиятгъа гире, экинчи къыймат – тилге гире.

**Охувчуланы къумукъ адабиятдан билимлерин**

**тергемек учун материаллар.**

Материаллар охувчуланы билимлерини даражасын токъташдырмакъ учун къоллана.

Материаллар пачалыкъ стандартлагъа кюрчюленип тизилген (приказ Минобразования России от 5.03.2004 № 1089 «Об утверждении федерального компонента государственных стандартов начального общего, основного общего и среднего (полного) общего образования»).

5-11 класланы охувчуларыны къумукъ адабиятдан билим даражаларын тергемек учун къолланагъан материаллар уьч гесекден бола.

*Биринчи гесек –* тестлерде берилген соравлагъа тюз жавап айырып бажармакъ.

*Экинчи гесек –* берилген соравлагъа бир сёз булан яда сёз тагъымлар булан тюз жавап бермек.

*Уьчюнчю гесек –* берилген темагъа гёре сочинение язмакъ. Охувчу сочинение язагъанда шулай билимлер гёрсетме герек:

1. чечилген асарны текстин теренден билмек ва тюз англамакъ; тарихден ва маданиятдан алынгъан билимлерин къоллап бажармакъ; игитлени келпетлерин хасиятлап бажармакъ; бир нече игитлени тенглешдирип, тийишли гьасил чыгъарып бажармакъ; асарда суратланагъан гёрюнюшлени гёз алгъа гелтирип бажармакъ; чечилген асаргъа оьз пикрусун язып бажармакъ; асарны идея маънасын ачып бажармакъ; асардагъы агьвалатланы ва игитлени арасындагъы байлавун англап ва язып бажармакъ;

2. адабиятны теориясындан алынгъан англавланы къоллап бажармакъ; маданиятдан ва инче саниятдан алынгъан билимлерин языв ишде къоллап бажармакъ; тестни тюз чечмек учун агьамиятлы материалны къоллап бажармакъ;

3. сочинениени темасын далилли кюйде ачып бажармакъ; сочинениени тизилишин бир низамда къурмакъ; сочинениедеги ойланы гелиши бир-бирин исбатлайгъан ёрукъда болмакъ; тилни суратлав имканлыкъларындан пайдаланып бажармакъ; тюз адабият тил булан язып бажармакъ; ой къуруп ва оьзбашына натижа чыгъарып бажармакъ.

**Къумукъ адабиятны уьйренегенде къолланагъан охув китаплар ва илму–ахтарыв ишлер**

**Охув китаплар**

1. Керимов И.А. Къумукъ адабият: Учебник-хрестоматия для 5 класса. Магьачкъала, НИИ педагогики, 2001.
2. Гьажиев А.М., Акаев М-Гь. Д., Магьамматова С.А. Къумукъ адабият: Учебник-хрестоматия для 6 класса. Махачкала, НИИ педагогики, 2008.
3. Магомедова С.А., Адильгиреева З.С. Кумыкская литература: Учебное пособие-хрестоматия для 7 класса. Махачкала, Издательство НИИ педагогики, 2013.
4. Абдуллатипов А.Ю., Шабаева Л.А. Къумукъ адабият: Учебное пособие – хрестоматия для 8 класса. Махачкала: ООО «Издательство НИИ педагогики», 2012.
5. Абдуллатипов А.Ю., Аджиев А.М. Къумукъ адабият: Учебник-хрестоматия для 9 класса. Махачкала: Издательство НИИ педагогики, 2003.
6. Акавов З.Н., Саидов А.-К. М. Дагъыстан адабият: Хрестоматия для 10 класса. Махачкала: НИИ педагогики, 2005.
7. Абдуллатипов А.Ю., Солтанмуратов А.М. Дагъыстан адабият: Учебник – хрестоматия для 11 класса. Махачкала: ООО «Издательство НИИ педагогики», 2008.

**Илму-ахтарыв ишлер**

1. Абдуллатипов А.Ю., Шабаева Л.А. Изучение средневековой литературы кумыков. Махачкала, 2011.
2. Аджиев А.М. Изучение фольклора в школе. Махачкала, 2003.
3. Акавов З.Н. Просветительские идеи в дагестанской литературе ХIХ – начала ХХ веков. Махачкала, 2009.
4. Бийболатова С.Г. Тематическое планирование по кумыкской литературе для 5-11 классов.
5. Магомедова С.А. Тесты по кумыкской литературе для 5 – 9 классов. Махачкала, 2002.
6. Ольмесов Н.Х. Язык и поэтика кумыкских писателей. Махачкала, 2011.
7. Хангишиева Д.М. Методика преподавания кумыкской литературы в средних классах.
8. Магомедова С.А. Тесты по кумыкской литературе. Махачкала, 2016.

Сёзлюклер:

1. Астемирова Ф.Б., Гаджиахмедов Н.Э. Школьный русско-кумыкский словарь. Махачкала, Издательство «Лотос», 2008.
2. Бамматов Б.Г. Орфографический словарь кумыкского языка. Махачкала, 2005.
3. Бамматов Б.Г. Кумыкско-русский словарь. Махачкала, 1978.
4. Гаджиахмедов Н.Э. Кумыкско-русский фразеологический словарь.
5. Гаджиахмедов Н.Э. Кумыкско-русский словарь пословиц и поговорок. Махачкала, 2015.