**ДАГЪИСТАН РЕСПУБЛИКАЯЛЪУЛ ЛЪАЙКЬЕЯЛЪУЛ ВА Г1ЕЛМИЯБ МИНИСТЕРСТВО**

**Г1.Г1. ТАХО-ГОДИЛ Ц1АРАЛДА БУГЕБ Г1ЕЛМИЯБГИН Ц1ЕХ-РЕХАЛЪУЛ ПЕДАГОГИКИЯБ ИНСТИТУТ**

**2016 – 2017 цIалул соналда АСЛИЯБ школалда Авар адабият малъиялъул х1акъалъулъ**

**методикияб кагъат**

МахIачхъала 2016

«Авар адабият» ц1алул предметалъ к1удияб кумек гьабула ц1алдохъабазул мац1 бечед гьабизеги, гьезул каламалъул культура борхизабизеги ва берцинго цоцазда бечедаб мац1алдалъун гаргадизеги. Художествиял асарал ц1алигун, ц1алдохъабазда бич1ч1ула раг1ул берцинлъиялъул к1вар, ва гьезда лъала авар мац1 жиндиего хасиятаб гогьаргун бицине.

Адабият ккола г1умру лъазабиялъул хасаб къаг1ида, гьелъул берцинаб куц, нилъеда цебе ч1олеб дунялалъул г1елмияб сураталдаса бат1ияб, г1аданасул г1умруялде бат1ияб асар гьабун бажарулеб, хъвараб жо ц1алулаго жиндиргоги пикраби цадахъ ц1убалеб творчество.

Художествиял асарал ц1алигун, нилъер лъималазул дунялалдехун бугеб бербалагьи г1ат1илъула, гьезда г1емераб жо лъала, маг1арулазул ва дагъистаналъул цогидал миллатазул адабияталъул бечелъи ва берцинлъи бич1ч1ула.

2016 – 2017 цIалул соналда Дагъистан Республикаялъул гIаммаб лъай кьолел идараби хIалтIулел руго, байбихьул ва аслияб школалда федералиял пачалихъиял лъайкьеялъул стандартаздаса пайдаги босун.

2016 – 2017 цIалул соналда гIаммаб лъай кьолел идараби федералияб пачалихъиял лъайкьеялъул стандартазда рекъон хIалтIула, чара гьечIого къваригIарал шартIал чIезарун ругони.

**«Авар адабият» предмет малъизе квербакъулел нормативиял документал**

Дагъистан Республикаялъул гIаммаб лъай кьолел идарабазда 5-9 классазда «Авар адабият» предмет малъизе квербакъула гьал хадусел нормативиял документаз:

1. «Россиялъул Федерациялда лъайкьеялъул хIакъалъулъ» абураб Федералияб закон (2012 соналъул 12 декабрь. № 273 -ФЗ);

2. «Россиялъул Федерациялъул гIаммаб лъай кьолел идарабазе Федералияб аслияб цIалул планги мисалиял цIалул планалги тасдикъ гьариялъул хIакъалъулъ» абураб Россиялъул Федерациялъул лъайкьеялъул ва гIелмияб министерствоялъул приказ (2004 соналъул 9 март № 1312);

3. «Байбихьул школалъул федералияб пачалихъияб лъайкьеялъул стандарт хIалтIизабиялъул ва тасдикъ гьабиялъул хIакъалъулъ» абураб Россиялъул Федерациялъул лъайкьеялъул ва гIелмияб министерствоялъул приказ (2009 соналъул 6 октябрь. № 373);

4. «2004 соналъул 5 марталда Россиялъул Федерациялъул лъайкьеялъул ва гIелмияб министерствоялъул приказалдалъун тасдикъ гьабураб байбихьул ва аслияб школалда федералиял пачалихъиял лъайкьеялъул стандартазул федералияб компоненталъулъ гьарурал хиса-басиязул хIакъалъулъ» абураб Россиялъул Федерациялъул лъайкьеялъул ва гIелмияб министерствоялъул приказ (2004 соналъул 5 март. № 1089);

5. «Байбихьул ва аслияб школалъул аслиял гIаммаб лъаялъулал программабазда рекъон цIали бачиналъул ва гIуцIиялъул тартибалъул хIакъалъулъ» абураб Россиялъул Федерациялъул лъайкьеялъул ва гIелмияб министерствоялъул приказ (20I3 соналъул 30 август. № 1015);

6. «Лъай кьеялъулал идарабазулъ цIали гIуцIиялдехун ва гьелъие рукIине кколел шартIаздехун ругел санитариялгин эпидемиологиял тIалабал» / Россиялъул Федерациялъул санитариялъул пачалихъалъул бетIерав тохтирасул хIукму (2010 соналъул 29 декабрь).

7. Дагъистан Республикаялъул конституция (2003 соналъул 10 июль);

8. «Дагъистан Республикаялда лъайкьеялъул хIакъалъулъ» абураб Дагъистан Республикаялъул закон (2014 соналъул 15 июнь. № 48);

9. «2015 – 2017 абилел соназда дагъистаналъул миллатазул мацIал лъазари» абураб Дагъистан Республикаялъул пачалихъияб программа (2014 соналъул 25 ноябрялда Дагъистан Республикаялъул хIукуматалъ гьабураб хIукму);

10. Дагъистан Республикаялъул гIаммаб лъай кьолел идарабазе аслияб цIалул план (2015 соналъ Дагъистан Республикаялъул лъайкьеялъул ва гIелмияб министерствоялъул коллегиялъ тасдикъ гьабураб).

11. Дагъистан Республикаялъул лъай кьеялъулал идарабазе аслияб школалалда лъай кьеялда бухьараб аслияб программа.- М., 2016 сон.

Дагъистаналъул школазда кIиабилеб даражаялъул федералиял пачалихъиял лъайкьеялъулал стандартал рилълъанхъулел руго этапазда рекъон. Гьанжесеб заманалда кIиабилеб даражаялъул цIиял стандартазда рекъон цIалдолел руго 1-4 классалъул цIалдохъаби. 2016 соналъул 1 сентябрялдаса цIиял стандартазде рачIуна аслияб школалъул анлъабилел классал.

**ЦIалул планалда авар адабияталъ ккураб бакI**

Аслияб школалда авар адабият лъазабизе бихьизабун буго кинабниги 348 сагIат. Гьезда гьоркьоса 5 – 8 классазда 70 – 70 сагIат (анкьида жаниб 2 сагIат, 35 цIалул анкь), 9 классалда 68 сагIат (анкьида жаниб 2 сагIат, 34 цIалул анкь) кьун буго.

**«Авар адабият» ц1алул предмет лъазабиялъул нухал ва х1асилал**

Адабият, т1ад ургъун гьабураб берцинаб к1алзул гьунар х1исабалда, ккола г1умру лъазабиялъул хасаб къаг1ида, гьелъул берцинаб куц, нилъеда цебе ч1олеб дунялалъул г1елмияб сураталдаса бат1ияб, г1аданасул г1умруялде бат1ияб асар гьабун бажарулеб, хъвараб жо ц1алулаго жиндиргоги пикраби цадахъ ц1убалеб творчество.

Адабияталъул дарсазда ц1алдохъабаз лъай-хъвай гьабула художествиял асаразулгунги, гьел асарал хъварал маг1арулазул ва дагъистаналъул жакъасел ва цересел хъвадарухъабазулгунги.

Художествиял асарал ц1алигун, нилъер лъималазул дунялалдехун бугеб бербалагьи г1ат1илъула, гьезда г1емераб жо лъала, маг1арулазул ва дагъистаналъул цогидал миллатазул адабияталъул бечелъи ва берцинлъи бич1ч1ула.

Раг1абазул ва мац1алъул ишарабазул кумекалдалъун литературиял асаразулъ бихьизабураб г1умрудул художествияб сурат нилъеда бич1ч1ула рек1ел х1ал хисунги пикру х1алт1изабунги. Г1адада гурелъул адабият философиялда, тарихалда, психологиялда дандекколеб ва г1умрудул т1ехьлъун, г1адан вич1ч1иялъул г1елмулъун рик1к1унеб.

«Авар адабият» дарс малъулаго, учителасда цере ч1арал масъалаби руго гьадинал:

* Художествияб асаргун х1алт1изе малъи. Текстгун х1алт1улаго адабияталъул терминология х1алт1изабизе ва асаралъул анализ гьабизе лъай. Чара гьеч1ого ц1алдохъанасда малъизе ккола адабияталъул жанрал, гьелъул къаг1идаби ва хаслъаби.
* Ц1алдохъан т1адч1ун х1адуризе ккола ОГЭ ва ЕГЭ формабазул экзаменал кьезе. Гьесда малъизе ккола бат1и-бат1иял тайпабазул тексталгун х1алт1изе, зах1матал суалазе жавабал кьезе ва г1исинал жанразда хъварал асаразулги анализ гьабизе.
* Ц1алдохъан х1адурун вук1ине ккола бокьараб даражаялъул къецалда, конкурсалда ва олимпиадабазда г1ахьаллъизе.

Курс гIуцIун буго тарихиябгун тематикияб тартибги цIунун. Гьелъ рес кьола лъималазул лъай гIамлъизабизе, литературиял асаразда кколел лъугьа-бахъинал чIванкъотIараб тарихияб заманалда хурхарал рукIин цIалдохъабазда бичIчIизабизе, ва гьезда бихьизабизе гьел асаразда жаниб батIи-батIияб тарихияб заманалъул гIадамазул гIумруги гIамал-хасиятги ва рукIа-рахъинги гвангъун цебечIезабун букIин; гьелдаго цадахъ лъималазе рагьула жакъасеб къоялдаги гьел малъулел асаразул бугеб кIвар: гьанжесеб гIумруялъе битIараб къимат кьун бажаруларо, аралда дандекквечIого.

Школалда малъизе тIасарищун руго хъвадарухъанасул художествияб рахъалъ камилал, тарбия кьеялъе мустахIикъал асарал.

Ц1алул предмет х1исабалда адабияталъул ц1акъ к1удиял ресал руго тарбия кьеялъул х1алт1иялъе. Гьелъ учителасе рес кьола, лъимадул пикру гьабизе бугеб гьунар, бажари ц1ик1к1инабизе гуребги, инсухълъиялъул классиказ цере лъолел ругел масъалаби рит1ун рич1ч1изе, ай хъвадарухъангун гара-ч1вариялде, бах1салде лъугьине ва гьелъул х1асилалда къиматаб, бит1араб рух1ияб нухде ккезе. Абадиялъго къиматаллъун хут1улел къадруял г1амалазулгун лъай-хъвай гьаби, гьездехун рак1 ц1ай ккола школазда адабият малъиялъул аслияб нух ва гьелъ рес кьола гьадинал бищунго аслияллъун кколел масъалаби церелъезе:

- рух1ияб рахъалъ цевет1урав, маданиятги лъалев ва щвараб х1албихьиялдасан жамг1ияб г1умруялъулъ пайда босизеги бажарулев инсан куцай;

- инсанасул г1умру къиматаб жо бук1ин, гьесул эркенго цевет1езе ва бугеб махщел, гьунар камил гьабизе ихтияр бук1ин бич1ч1иялъул кьуч1алда гуманизмалъулал, инсан вокьиялъулал пикраби бот1ролъе лъугьинаризе ва гьенир щула гьаризе;

- гражданин х1исабалда бич1ч1и буголъиялъул кьуч1ал, жамг1ияталда ва дунялалда лъугьунеб бугеб жоялдехун жавабчилъиялъул бербалагьи ва жигараб ч1ара-хьараб пикру куцазе;

- патриотизмалъул асар, Ват1аналде ва гьелъул т1адег1анаб къадруялъул тарихалде ва культураялде рокьи, цогидал халкъазул тарихалде ва г1адатазде х1урматияб бербалагьи куцазе;

- х1акъикъиял лъугьа-бахъиназе эстетикияб ва адабазда данде кколедухъ къимат кьезе бажари, Ват1аналъул классиказул асараздаса т1адег1анал мисалал кьун, бугеб х1алалъ, г1адамазул берцинал гьоркьорлъаби ч1езаризе х1аракат бахъулеллъун рук1ине;

- ц1алул предмет ва искусствоялъул тайпа х1исабалда адабият камилго лъазабиялъе х1ажатаб бажариги лъайги щвеялде балагьараб творческияб зах1маталде ругьун гьаризе.

«Россиялъул Федерациялда лъайкьеялъул хIакъалъулъ» (2012 соналъул 12 декабрь. № 273 -ФЗ) (12 статья «Лъай кьеялда рухьарал программаби»)) абураб Федералияб законалда рекъон ГI. ГI. Тахо-Годил цIаралда бугеб Дагъистаналъул гIелмиябгин цIех-рехалъул педагогикияб институталда тIасиял классазе гIуцIун буго авар адабияталъул мисалияб программа. Гьеб программаялъул мурад бугоаслияб школалъул авар адабияталъул курсалда тIаса щвезе ракIалда ругел хIасилал хьезари. Программаялда церечIарал масъалабилъун ккола авар адабияталъул курсалъул гIуцIи, гьелъул кIодолъи-гьитIинлъи; церелъурал мурадалги масъалабиги школалъул ва цIалдохъабазул хаслъабиги хIисабалде росун, цIалул материал лъазабиялъул тартиб чIезаби.

Программа хIадур гьабуна аслияб школалда тIуразаризе хIисабалде росарал хIасилалги, обществоялда инсанасул рухIияб рахъ, хьвада-чIвадиялъул къагIидаби церетIеялъул ва гьесие тарбия кьеялъул концепцияги, аслияб школалъул лъай кьеялъул федералиял пачалихъиял стандарталги кьочIое росун.

Программаялъ аслияб школалда стандартаз бихьизабураб авар адабият малъиялъул мурадалда рекъон стандартазул хIасил рагьула ва рагIа-ракьан бахъун мухIканлъизабула, гьединго цIалул предметалдалъун цIалдохъабазе лъай ва тарбия кьеялъул нух бихьизабула.

Программа ккола мисалияб, ва гьеб хIисабалде босула авар адабияталъул программаби ва учебникал хIадур гьарулел автораз, ай гьелъул кьучIалда гIуцIизе бегьула авторазул программаби ва цIалул тIахьал.

ЛъагIалил тематикиял планал хъвала, хIалтIул программабиги кьочIое росун.

**Авар адабияталъул программаби ва планал хъвала авар мац1алда ва классалъул журналалда хъва-хъваг1ай гьабизе ккола авар мац1алда.**

Щибаб предметалъул хIалтIул программа гIуцIула гIаммаб лъай кьолеб идараялъул цо яги чанго мугIалимас цадахъго. ХIалтIул программа букIине бегьула цо яги чанго классалъе гIуцIараб. ХIалтIул программа хъвала цо яги чанго цIалул соналъ пайда босизе бегьуледухъ. Предметазул хIалтIул программабазул гIуцIиги гьелъулъ гьарулел хиса-басиялги чIезарула щибаб школалъул нормативиял актаз.

*Мисалиял программабазул гIуцIи*

5-9 классазе авар адабияталъул мисалияб программа гIуцIун буго гьал хадусел бутIабаздасан:

1. Хaлкъияб к1алзул гьунар.

2. Хъвадарухъабазул маргьаби ва къисаби.

3. ХIX г1асруялъул адабият.

4. ХX г1асруялъул адабият (т1оцебесеб бащалъи).

5. ХX г1асруялъул адабият (к1иабилеб бащалъи).

6. Дагъистаналъул халкъазул адабияталдасан.

7. Обзорал.

8. Адабияталъул теориялъул баянал.

Щибаб бут1аялъулъ кьун руго художествияб литератураялъул асаралги, гьезул аслияб проблема ва художествияб хаслъи рагьулел къокъал баяналги. Асарал малъулаго, хъвадарухъанасул гIумруялъул ва творческияб нухалъул хIакъалъулъ баяналги кьезе ккола. Гьелъ квербакъула художествиял асарал гъваридго ричIчIизаризе гуребги, ВатIаналъе ритIухъав, халкъалъул рухIияб байрахъ борхатго кквезе къеркьарав рагIул устарасул хIалуцараб гIумру, жигараб хIаракатчилъи баян гьабизе.

ФГОСалъул т1алабазда рекъон авар адабияталъул программа лъазабун хадуб ц1алдохъаби гьадинал х1асилазде щвезе ккола:

1. Жив Россиялъул ва Дагъистаналъул гражданин вук1ин бич1ч1и; Ват1аналдехун рокьи ва адаб-х1урмат бижизаби, Ват1аналдаса ва миллатал г1емераб Республикаялдаса ч1ух1и; жив маг1арулав (аварав) вук1ин бич1ч1и, г1агараб ракьалъул ва жиндирго миллаталъул маданият, тарих, мац1 бич1ч1и; Ват1аналда цебе жиндирго налъи т1убазе кколеблъиялъул ва жавабчилъиялъул асар куцай.

2. Щай жив ц1алулев вугев, щиб мурадалъе г1оло жинца лъай борхизабулеб бугебали бич1ч1ун, жиндирго лъай борхизабиялдехун, пикру-г1акълу цебет1езабиялдехун жавабчилъиялъул бербалагьи лъугьинаби. Сверухъе ругел т1асарищизе бегьулел, жиндиего рокьулел махщелазул х1исабги гьабун, лъай босиялде жиндирго бугеб ч1ара-хьараб гъираги х1исабалде босун, лъай босиялъе хадубккун жиндаго хасаб нух, бич1ч1ун т1аса бищи ва гьелда рекъон ц1али г1уц1и.

3. Гьанжесеб дунялалъул обществоялда г1адамазул г1умруялъул, маданияталъул, мац1алъул рахъалъ ругел бат1алъаби х1исабалде росараб жакъасеб г1елмуялъул даражаялда ва жамг1ияб практикаялда дандекколеб цогояб бич1ч1и лъугьинаби.

4. Бат1ияв чиясдехун ва гьесул пикруялдехун, щивав чиясул цо сундениги бугеб бербалагьиялдехун, диналдехун, мац1алдехун, маданияталдехун, г1адатаздехун ва тарихалдехун х1албухълъи гьеч1еб балагьи лъугьинаби. Цогидазулгун гар-гар гьабизе, гьел рич1ч1изе х1адураллъун ва бажари бугеллъун куцай.

5. Г1ел бащадазда ва ч1ах1иязда гьоркьоб хьвада-ч1вадизе лъай, школалъул жидецаго жидеего нухмалъи гьабулел г1уц1абазулъ ва жидерго г1елалъе дандеккараб жамг1ияб г1умруялъулъ г1ахьаллъи гьаби.

6. Жинца гьарулел ишаздехун жавабчилъиялъул бербалагьи лъугьин.

7. Жамаг1аталъе пайдаял ишалги, ц1алулгин г1елмиял, ц1ех-рехалъулал, творческиял ва цогидал х1алт1абиги гьарулаго, ч1ах1иязулгун ва г1иссиназулгун, цадахъ х1алт1улел г1елцоязулгун гьоркьоблъи гьабизе бажари.

8. Х1инкъи гьеч1еб ва сах-саламатаб г1умру гьабизе лъай; г1адамазул сахлъиялъеги г1умруялъеги х1инкъи бугел лъугьа-бахъинал ккараб мехалъ, хьвада-ч1вадизеги транспорталда ва нухазда хьвадиялъул къаг1идабиги лъай.

9. Сверухъ бугеб т1абиг1аталдехун ц1уна-къараб бербалагьи бук1инаби.

10. Инсанасул ва жамг1ияталъул г1умруялъулъ хъизаналъул к1вар бич1ч1и, хъизамалда гьоркьоб гьабулеб г1умруялъул къиматал рахъал къабул гьари, ва жидерго хъизамалда гьоркьоре унел г1адамаздехун х1урматияб ва т1алабалъулаб бербалагьи гьаби.

11. Россиялъул ва Дагъистаналъул халкъаз нилъее тарал художествиял хут1елал лъазариялдалъун, эстетикияб бич1ч1и цебет1езаби.

Авар адабияталъул дарсазул х1асилалдалъун ц1алдохъанасул гъира базе ккола:

Жинца гьабулеб ц1алиялъул, живго жиндаго ч1ун, мурад бихьизабизе, ц1алиялъулъ жиндиего ц1иял масъалаби лъезе, лъай борхизабиялъулъ гъира ц1ик1к1инабизе.

Жиндирго мурадал т1уразариялъе г1оло, живго жиндаго ч1ун, планал гьаризе; ц1алул ва лъай борхизабиялъул масъалаби т1уразе, х1асил кьолел къаг1идаби рич1ч1ун т1аса рищизе.

Калам ва гаргар гьабиялъул къаг1идаби дандрекъон кколедухъ х1алт1изаризе лъазе, каламалъул монологиял ва диалогиял формабаздаса ва гьезул бат1и-бат1иял тайпабаздаса пайда босизе.

Жинцаго т1орит1улел х1алт1аби планалда рухьинаризе (дандеккезаризе); жинцаго гьабулеб х1алт1уда хадуб халкквезе; цере лъурал масъалабазул ва т1алабазул г1орхъода гьарулел х1алт1абазул къаг1идаби ч1езаризе.

Ц1алул масъала т1убаялъул дуруслъиялъе ва гьеб т1убазабизе жиндирго бугел ресазе бит1араб къимат кьезе лъай.

Жиндиего бит1араб къимат кьезеги жиндаго хадуб халкквезеги бажари; ц1алул ва нахъг1унт1иялъул х1алт1аби т1асарищизе лъай.

Раг1абазул маг1на бихьизабизе, г1аммаб х1асил гьабизе, цоцада релълъинаризе, цоцада релълъарал предметал тайпабазде рикьизе; гьел тайпабазде рикьиялъе, кьуч1 ва роцен балагьизе; г1иллаялъулаб бухьен ч1езабизе, ц1ех-рех гьабизе, цоцалъ рекъезарун пикраби загьир гьаризе, ургъун х1асил гьабизе ва ц1ияб х1асилалде вач1ине бажари.

Муг1алимасда ва г1ел бащадазда цадахъ ц1алиялда хурхарал х1алт1аби гьаризе, къокъаялъулъ живго цох1о, бат1аго х1алт1изе; даг1ба-раг1и ккараб мехалъ, киназулгунги рекъезабун, киназулго ругел мурадалги х1исабалде росун, г1аммаб х1укмуялде вач1ине; жиндирго пикру загьир гьабизе; жинца

загьир гьабураб пикру бит1араб бук1ин бихьизабизе, далил бачине ва къеркьезе бажари.

Жиндирго ишалъул план гьабизе ва гьеб рук1алиде ккезабизе, жиндирго рек1ел асар, пикраби ва т1алабал рич1ч1изаризе, гара-ч1вари гьабиялъул мурадалда калам гьабиялъе х1ажалъулел къаг1идаби рич1ч1ун х1алт1изаризе бажари.

Информациялъулабгин-коммуникативияб технологиялдаса пайда босизе бажари.

БатIи-батIиял пикраби загьир гьаризе ихтияр букIиналъе мукIурлъизе ва, гьебги х1исабалдеги босун, цадахъ рекъон х1алт1изаризе жигар бахъи.

Жиндирго пикру ва рак1ч1ей цогидазда бич1ч1изабизе, гьелъие кьуч1ал х1ужжаби рачине; цадахъ рекъон х1алт1улаго ва г1аммаб х1укмуялде рач1унаго, жиндирго пикру цогидазул пикругун рекъезабизе бажари.

Х1укму гьабилалде ва бит1араб пикру т1аса бищилалде цебе бат1и-бат1иял пикраби мух1кан гьаризе ва дандекквезе бажари.

Цадахъ х1алт1улаго, дандекколарел мурадал ругониги, г1аммаб х1укмуялде рач1ине бажари.

Жиндирго иш г1уц1иялъе ва дандиявгун рекъон х1алт1иялъе дандекколел суалал лъезе бажари.

Г1акълу ц1убарав инсан х1исабалда, авар адабияталъул курс лъуг1игун ц1алдохъанасда к1везе ккола:

1.Маг1арулазул ва цогидал халкъазул фольклоралъул, авар ва цогидал Дагъистаналъул миллатазул адабияталъул лъазарурал асаразул аслиял суалал ва цереч1арал масъалаби рич1ч1изе.

2.Жинцаго ц1ализе, фольклоралъул асарал т1асарищизе.

3. Жинцаго загьир гьабураб к1алзул ва хъвавул каламалъулъ фольклоралъул г1исинал жанрал (кицаби, абиял ва гь.ц.) х1алт1изаризе.

4. Дандекколеб интонацияги ц1унун, маргьаби ва къисаби пасих1го ц1ализе.

5. Жиндирго каламалъулъ халкъиял маргьабазе хасиятал художествиял къаг1идабиги х1алт1изарун, маргьаби рицине.

6. Маргьабазулъ гьезие хасиятал художествиял къаг1идаби ратизе ва гьелъул кьуч1алда маргьабазул жанрал рат1агьаризе, литературияб маргьа фольклориялдаса бат1абахъизе.

7. Бат1и-бат1иял халкъазул маргьаби дандекквезе, гьезулъ щибаб халкъалъул хьвада-ч1вадиялъул мурадлъун бугел рахъал кин рихьизарун ругелали бихьизе (цогидал халкъазулги жиндирго халкъалъулги мурадлъун ругел хасиятазулъ (идеалазулъ) г1аммаб жо ва бат1алъи батизе).

8. Маргьа, яги къиса ургъизе (цо кициялда рекъонги бегьула), яги хадуб-цебе рекъараб, цо маг1наяб мухъ ц1унараб хабар ургъизе.

9. Бат1и-бат1иял халкъазул коч1одалъун хъварал бах1арчилъиялъул тарих бицунел асарал дандекквезе ва гьезул миллиял хаслъаби рат1агьаризе.

10. Мух1канал хасал рихьизариялги нухмалъиялъе росун, живго жиндаго ч1ун ц1ализе, бат1и-бат1иял халкъазул к1алзул асарал т1асарищизе.

11. Темабазул, цереч1арал масъалабазул ва сипатазул рахъалъ бат1и-бат1иял халкъазул фольклоралъул асаразда гьоркьор ругел хурхенал ч1езаризе. (релълъенлъи ва бат1алъи х1исабалде босун).

12.Тексталъул жанралъулгин-сипаталъул т1абиг1атги х1исабалде босун, дандекколедухъ анализ гьабулеб къаг1ида т1асабищизе.

13. Художествияб тексталъулъ поэтикаялда хурхарал бак1ал ратизе, гьелъул художествияб ва маг1наялъулаб к1вар бихьизе.

14. Баян кьураб хасияталъул цогидазул текстал дандекквезе ва х1ужжабаздалъун гьезие къимат кьезе.

15. Искусствоялъул бат1иял алатаздалъун г1уц1арал художествияб тексталъул баяназе (интерпретациялъе) къимат кьезе.

16. Литературиял асараздаги гьел хъвараб заманалдаги гьоркьоб бугеб бухьен бич1ч1изе; гьезулъ бугеб заманалъ хисизабулареб, ай киналго заманазе дандекколеб рух1ияб бечелъиялъул жакъа къоялдехун бугеб хурхен

загьир гьабизе.

17. Литературияб асаралъул анализ гьабизе, гьеб кинаб тайпаялъул, жанралъул бугебали ч1езабизе, литературияб асаралъул тема, идея, рух1ияб пафос баян гьабизе ва бич1ч1изе, гьелъул героязе къимат кьезе, цо яги чанго асаралъул героял дандекквезе бажари.

18. Асаралъулъ сюжеталъул, композициялъул бут1аби, мац1алъул хаслъаби рихьизари, асаралъул идеялъулабгин-художествияб маг1на рагьизе гьезул бугеб к1вар (филологияб анализалъул бут1аби) бич1ч1и, литературияб асаралъул анализ гьабулаго, бищунго г1адатаб литературоведениялъул терминология лъай.

19. Авар адабияталъул ва маданияталъул рух1иялгин-хьвада-ч1вадиялъул, адабалъул къиматал жалазда рак1 хурхинаби, гьел цогидал халкъазул рух1иялгин-хьвада-ч1вадиялъул къиматал жалгун дандекквей.

20. Адабияталъул асараздехун жиндирго хасаб пикру лъугьин ва гьезие къимат кьей.

21. Малъарал, лъазарурал литературиял асаразул х1акъалъулъ (цо-цо мехалъ, х1ажалъиялда рекъон) жиндаго бич1ч1улеб баян кьей

22. Героялдехун авторасул ва жиндирго гьоркьоблъи загьир гьаби.

23. Г1енеккун бат1и-бат1иял жанразул литературиял асарал рич1ч1и, пикру гьабун ц1али ва ц1алараб асар дандрекъон кколедухъ бит1ун бич1ч1и.

24. Харбидалъун, ай прозаялдалъун хъварал асарал яги гьезул бут1аби, рахьдал мац1алъул сипатиял алатаздаса ва тексталдаса росарал цитатаздаса пайдаги босун, ц1идасан рицинеги, ц1алараб яги г1енеккун раг1араб тексталда т1аса лъурал суалазе жавабал кьезеги, к1алзул формаялда бат1и-бат1ияб тайпаялъул монологал загьир гьаризеги, диалог г1уц1изеги бажари.

25. Лъазарурал асараз тематикаялда, проблематикаялда хурхарал темабазда т1аса изложениял яги сочинениял, классалда яги рокъор кьурал творческиял х1алт1аби, адабияталъул ва г1аммал культуриял темабазда т1аса рефератал хъвай

26. Раг1абаздасан г1уц1араб искусствоялъул гьунар х1исабалда, адабияталъул дандекквеязул т1абиг1ат, адабияталъул асаразул берцинлъи, эстетика бич1ч1и.

27. Рахьдал мац1алъул раг1ул бугеб эстетикияб к1варги адабияталъул асаразул художествиял сипатал г1уц1иялъулъ, мац1алъул бат1и-бат1иял алатазул бугеб к1варги бич1ч1и.

**Ц1алдохъаби х1адуриялъул даража борхиялъе т1адал х1алт1аби т1ураялъул роцаби ва шарт1ал**

Ц1алдохъабазда программаялда ругел асарал рич1ч1ун ругищали лъазе, киналниги классазда гьезие кьола хъвавул х1алт1аби. Гьел рук1уна классалда хъвалел, рокъор хъвалел, проверкаялъулал диктантал, сочинениял, изложениял.

Кинабниги лъаг1алида жаниб бат1и-бат1иял классазда т1орит1ула гьаб къадаралда хъвавул х1алт1аби:

|  |  |  |  |  |
| --- | --- | --- | --- | --- |
| Класс | Классалда х1алт1абазул къадар | Рокъобе х1алт1абазул къадар | Проверкаялъулал х1алт1абазул къадар | Сочинениялъул роцен (гьум) |
| 5 | 3 | 2 | 1 | 1 |
| 6 | 3 | 3 | 1 | 1,5 |
| 7 | 3 | 3 | 1 | 2 |
| 8 | 2 | 3 | 1 | 2,5 |
| 9 | 3 | 4 | 1 | 3 |
| 10 | 2 | 3 | 1 | 4-5 |
| 11 | 3 | 3 | 1 | 5-6 |

Сочинениялъе къимат кьола щуго критериялдалъун:

1. *Темаялъул гъварилъи рагьи*. Ц1алдохъанас хъвазе ккола сочинениялъул тема, гьениб цебе лъураб суалалъе жаваб кьезе ккола, пикру х1алт1изабун, х1ужаби рачун, ц1алараб асаралдаса далилал хъван, тарихалда, адабияталда, маданияталда хурхинабун, гьеб темаялъул маг1на ц1аларасда бич1ч1изабизе х1аракат бахъизе ккола.
2. *Художествияб асаралъул текст ва тарихалдасагин маданияталдаса х1ужаби лъай*. Ц1алдохъанас бихьизабизе ккола жинда асар лъалеб бук1ин (тексталдаса баянал кьун, бут1аби рек1ехъе рицун, анализ гьабун) ва асаралъул текст гуребги, тарих ва маданият лъалеб бук1инги.
3. *Культурологиягин филология лъалеб бук1ин.* Ц1алдохъанас раг1абиги терминалги х1алт1изарун, культурологиялъулги, филологиялъулги, искусствоведениялъулги бичч1ч1и бук1ин бихьизабизе ккола.
4. *Композициялъул ц1убай ва пикру бит1ун, хадуб-цебе хурхинабун кьезе лъай.* Сочинение пикруялъул рахъалъ раг1а-ракьанде щвараблъун рик1к1ине ккани, гьелъул блук1ине ккола ц1убараб композиция. Авалги ахирги цоазда хурхараб, пикру берцинго чвахун бач1унеб, цоцаздаса т1еч1еб, такрарал гьеч1еб хъвавул х1алт1и.
5. *Мац1алъул нормаби ц1уни*. Сочинение бук1ине ккола мац1алъул нормабиги хаслъабиги ц1унараб.

**2016 – 2017 цIалул соналда пайда босизе бегьулел ц1алул ва методикиял т1ахьал:**

|  |  |  |  |  |
| --- | --- | --- | --- | --- |
| **№** | **Автор** | **Х1алт1уда ц1ар** | **Класс** | **Басмаялда бахъараб сон** |
| 1 | Х1амзатов А.Гь., Мухтаров С.М., Меджидова Ч.М. | Авар адабият | 5 | 2012 |
| 2 | Испагьиева Б.Г., Х1айбуллаев М.Х. | Авар адабият | 6 | 2006 |
| 3 | Х1амзатов А.Гь., Меджидова Ч.М. | Авар адабият | 7 | 2005 |
| 4 | Х1ажиев А.О., Г1абдулат1ипов А.Г1. | Авар адабият | 8 | 2008 |
| 5 | Г1абдурахманов А.М., Меджидова Ч.М. | Авар адабият | 9 | 2011 |
| 6 |  | Авар адабияталъул программаби | 5-9 | 2012 |
| 7 | Х1амзатов А.Гь. | 5–9 классазе авар адабияталъул тестал | 5-9 | 2009 |
| 8 | Х1амзатов А.Гь. | Школалда авар халкъалъул к1алзул гьунаралъул асарал малъи | 5-7 | 1990 |
| 9 | Х1амзатов А.Гь. | Авар адабияталъул дарсал | 5 | 2001 |
| 10 | Х1амзатов А.Гь. | Авар мац1алъул ва адабияталъул муг1алимзабазе творческиял х1алт1абазул мажмуг1 | 1-11 | 2010 |
| 11 | Х1амзатов А.Гь. | Школалда авар адабият малъиялъул лъик1ал къаг1идаби |  | 2009 |