**Дагъустан Республикайин образованиейин ва илмин министерство**

**А. А. Тахо - Годийин ччвурнахъ хъайи Дагъустандин педагогикайин илми-ахтармиш ап1барин институт**

**Дагъустан Республикайин мектебарин 5-9 классариъ 2016 / 2017-пи урхру йисан табасаран литература аьгъю ап1бан гьякьнаан**

**м е т о д и к а й и н к а гъ а з**

**Махачкала 2016**

**Сифте гаф**

Табасаран литература мектебдиъ аьгъю ап1бан метлеб аьхюб ву. Литература гафнан устадвал ву, думу гьарган чан художествойин мумкинвалар яркьу ап1ури артмиш шула. Литературайи инсандин уьмрин девлетлувал художествойин образариинди улупували, эстетикайин жюрейиинди дюн'я аьгъю ап1ура. Литературайин эдебнан эстетикайин удукьувалар аьхир айидар дар. Йислан-йисаз артмиш шулайи табасаран литературайиъ табасаран халкьдин гъир'ят, намус ва эдеб ат1абгна. Гъи табасаран литературайиз мили поэзияйин, прозайин ва драматургияйин ужудар чешнйир а, диди чан биц1и уьмрин арайиъ аьсрарин рякъ ккадап1на.

Гьамусдин девриъ литературайин хъуркьувалари халкьдин медениятдин асас дережйир аьгъю ап1уз мумкинвал тувра ва Дагъустандин вари халкьариз сабсдар мумкинвалар тувнайиваликан ачухъди шагьидвал ап1ура.

Табасаран литература 5-9 классариъ аьгъю ап1ура хъа 10-11 классариъ Дагъустандин литература. Думу урхурайидариз аьгъю ап1бан ляхнин жилавар, гьелбет мялимдин хилиъ а. Дугъу багъри литературайин дарсарин улихь дийигънайи вазифйир:

1) урхурайидариз дерин аьгъювалар;

2) ватанпервервал;

3)жвуван багъри табиаьтдихьна ва багъри ч1алнахьна, литературайихьна вуйи ккунивал имбубсан дерин ап1базра гьарйигъан фикир тувуб ккун шулу.

Гъи ухьуз мялум вуйиганси, табасаран ч1ал ва литература Табасаран, Дербент, Хив, Каякент районариъ ва Дербент, Огни, Каспийск, Махачкала, Кизляр шагьрарин школйириъ аьгъю ап1ура.

1995-пи йисан 5-9классариъ урхурайидари табасаран литературайиан гъадагъу аьгъюваларин, вердиш’валарин ва удукьуваларин дережа ахтармиш ан1бан «Гьюкуматдин стандартар» чапдиан удуч1вну.

Гьюкуматдин стандартарин асас вазифа 5-9 классариъ урхурайи баяр-шубари багъри табасаран литературайиан гъадагъу аьгъюваларин, вердиш’валарин ва удукьуваларин дережа тяйин ап1уб ву.

Аьхиримжи вахтари ихь уьлкейиъ ва гьацира Дагъустандин халкьарин арайиъ духьнайи аьхю дигиш’валар натижа вуди халкьдин образованиейин улихь дийигънайи меселйирра дибдиан дигиш шула. Гьаддиз асас духьну табасаран литература ихь республикайин мектебариъ кивбан вазифйирра, урхурайидари гъадагъу аьгъювалар, удукьувалар ва бажаранвалар ахтармиш ап1барра заан т!алабарихънагъюра.

Россияйин Федерацияйин 2010-пи йисан кьабул дап1найи «Образованиейикан» вуйи къанунди (законди), ихь гьюкуматдин образованиейин мяна-метлебнаъ ва гъурулушдиъ аьхю дигиш'валар т1аъну, образованиейин принципар тяйин гъап1ну: образованиейин инсан бадали вуйи хасият, инсан азадди аргъаж хьувал сабпи йишв’ин дивуб, образованиейиъ азадвал ва гизаф саб-сабдилан асиллу рякъяр ва гьацдар жарадар хьуб мялум дап1на.

Гьаму Закондин (къанундин) бинайиин алди, Россияйин Федерацияйин вари регионариъ, дурарин арайиъ Дагъустандиъра, заан урхбан заведенйириъра ва мектебариъра Федерацияйин гьюкуматдин оброзованиейин кьюбпи наслин стандартар (ФГОС) кьабул гъап1ну.

Вузариз ва мектебариз кюмек вуди издательствйири жара предметариан йиц1бариинди методикайин китабар адагъна, амма, гьяйифки, багъри литературайиан дицдар я китабар, я программйир, ясан методикайин улупбар адаъну адар.

Заан классариъ урхурайидари фуну мектебариъ урхурашра, табасаран литературайиан гъадагъу аьгъюваларин, вердиш’валарин ва удукьуваларин дережа ахтармиш ап1бан гьюкуматдин стандартар ишлетмиш дап!нуккунду. Дурар (стандартар) гъийин мектебдиъ гъабхурайи ва гьарсар мялимдикан т1алаб ап1урайи ляхнихъди лап сигъ аьлакьайиъ айидар ву.

Дупну ккундуки, мектебарин тажрубайи улупурайиси 5-9 классариъ табасаран литературайиан уьмуми аьгъювалар ахтармиш ап1бар гъахурашра, мялимарин ахтармиш ап1бариъ гъийин йигъазкьан педагогикайин саб вуйи т!алабар к!ули уьрхюри адар. Хъа жвуван хилиъ багъри литературайиан аьгъювалар, вердиш'валар ва удукьувалар ахтармиш ап1бан саб къайда «Гьюкуматдин стандартар» айиган, шли литературайиан ахтармишаргъахурашра литературайиан дарс туврайи мялимди, школайин директори вая завучди, гъирагъдилан дуфнайири варидари урхурайидарин уьмуми аьгъювалар тяйин ап!баъ улупнайи варидариз саб вуйи материаликан, табшуругъарикан, суаларикан мянфяаьт ктабгъуру. Гьаци гъашиган, гьюкуматдин стандартар, ахтармишар гъахруризра кюмек бадали гьязур дап1найидар ву.

Гьаму гьюкуматдин стандартар багъри литературайиан урхурайидарин аьгъюваларин, вердиш'валарин ва удукьуваларин диб, бина вушра, мялимди баяр-шубарин аьгъювалариз кьимат дивруган, дурар гьарсар к1ул-к1улди, жа-жаради ахтармиш aпlypy, гьаз гъапиш, гьарсарихъди гъабхру ляхни урхурайидарин уьмуми аьгъювалар дикъатлуди ва тамамди адашвуз кюмек тувру.

Дупну ккундуки, ахтармиш ап!бан бадали улупнайи вари табшуругъар ва суалар багъри литературайин программайиз ва литературайин хрестоматйириз асас духьну гьязур дап1найидар ву. Ахтармиш ап1урайирихьан, вахтназ лигну, литературайин эсерар, табшуругъар ва суалар дигиш ап!узра шулу, амма 5-9 классарин табасаран литературайин программайин т!алабарилан улдуч1вну ккундар.

Урхурайидарин аьгъюваларин, вердиш'валарин ва удукьуваларин дережа ахтармиш апIбаъ гьар йигъандин, гъяфтайин, вазлин натижайиъ гъахру ахтармишариъра аьхю метлеб а.

Уьмуми образованиейин ва пишекарвалин мектебдин реформайи дибдин рякъярин т1алабарихъди тархьну урхурайидарин аьгъювалар, вердиш’валар ва удукьувалар ахтармиш ап1руган, мялимди, баяр-шубарин эдеблувалин ва эстетикайин рякъ'ан вуйи артмиш'вал ва художествойин литературайин эсерарин гъаври хьупан ва дурариз дюзди кьимат тувбан дережара гьисабназ гъадабгъуб лазим гъюру.

Урхурайидарин уьмуми аьгъюваларин, бажаранваларин дережа ахтармиш ап!биинди дурарин хъуркьуваларин гьаммишан гюзчивал гъабхуз, бязи ученикарин аьгъювалариъ гъалат1ар, нукьсанар агуз, айи камивалар арайиан адагъуз, урхурайидар дикъат аьгъюваларихъди тямин ап1уз шарт!ар агуру.

Реформайи мектебдин улихь диврайи метлеблу меселйирикан саб урхурайидариз художествойин тягьсил ва эстетикайин тербия тувбан ляхин имбубсан ужу ап1уб ву. Диди баяр-шубарин юк1вариъ эстетикайин гьиссар артмиш ап1уб, искусствойин эсерарин, багъри юрдарин ва табиаьтдин гюрчегвалин, ва девлетлувалин гъаври хьуз ва кьимат тувуз аьгъю ап1уб ккун ап1ура. Гьаму т1алабар хъуркьувалиинди к1ули адагъбаъ багъри литературайин мумкинваларра аьхюдар ву, фицики дидихъ гьам аьгъювалар ва гьамсана тербия тувбан аьхю кьувват хъа.

**1. Предметдин уьмуми хасиятва учебный пландиъ диди бисурайи йишв**

Дагъустан республикайин мектебариъ багъри литература аьгъю ап1бан бадали учебный пландиъ улупнайи сяътарин кьадар348 сяаьт ву. Дурарикан: 5–8 классариъ ­– 70 сяаьт (35 урхбан гьяфта ва гьар гьяфтайиъ кьюб сяаьт), 9 классдиъ – 68 сяаьт (34 урхбан гьяфта ва гьар гьяфтайиъ кьюб сяаьт).

Гьаци вуйиган,гъийин мектебдин асас паярикан, мектебдиъ айи биц1идар уьмрихьна, халкьдин арайиъ чпи фици духьну ккундуш вердиш ап1уб ву. Мялум вуйиганси, му ляхни литературайин дарсари аьхю роль уйнамиш ап1ура. Биц1ирин табиаьдихьна, жвуван ватандихьна вуйи патриотизм за дап1ну ккунду.

Гьаму дигиш'валарилан асиллу вуди халкьдин образованиейин месэлйирра дибдиан дигиш шула. Уьмуми образованиейиъ шулайи дигиш'валар фикирназ гъадагъну табасаран литературайиан баяр-шубари гъадагъурайи аьгъювалар ахтармиш ап1бан бадали варидариз саб вуйи, сабстар т1алабар айи документ «СТАНДАРТАР» дюзмиш дап1на ва чапдиан удуч1вна.

2012-2013 – пи йисари Тахо-Годийин ччвурнахъ хъайи педагогиккайин институтдин гъуллугъчйири ч1алнан ва литературайин лихру программйир чапдиан адаъну. Думу программйир аьдати формайиинди дюзмиш дап1найидар ву, ва душваъ тувнайи разделар гъи ухьуз Федерацияйин гьюкуматдин образованияйин стандартари (ФГОС-ди) фици т1алаб ап1ураш дюзмиш дап1надар.

**2. ФГОС – дин программйири т1алаб ап1урайи натижйир**

2015-пи йисан, Федерацияйин гьюкуматдин образованияйин стандартари (ФГОС-ди) фици т1алаб ап1ураш, Аь. Аь. Тахо-Годийин ччвурнахъ хъайи педагокикайин илмдинна ахтармиш ап1барин институтдин, дагъустан ва багъри литературйирин секторин гъуллугъчйири гьаци дюзмиш дап1найидар ву. Ц1ийи программйир институтдин сайтнаъ т1аъна ва дурарихъди табасаран литературайин мялимарихьан таниш хьуз шулу.

Программйир гьаци дюзмиш дап1наки, душваъ сяаьтарин кьадар улупнашра, мектебдиъ лихурайи мялимдихьан дурар чаз лазим вуйи саягъниинди ишлетмиш ап1узра ихтияр тувра, яна думу гьаци к1уру гаф вуки, эгер аьгъю ап1урайи эсериз шубуб сяаьт улупнаш хъа уву думу эсер кьюб сяаьтна аьгъю ап1уз хъуркьраш, имбу саб сяаьт жара эсериз тувуз шул. Му программйир тахминан (примерный) программйир ву. Гьаци вуйиган, гьаму программйир асасназ гъадагъну, гьарсар мялимди чаз чан хусуси лихру программйир гьязур дап1ну ккунду.

Программйир 5 – 9 классариз дюзмиш дап1найидар ву. Мушваъ, гьам классариъ ляхин ап1урайи мялимариз кюмек вуди тематический планированиера тувна.

**3. Багъри литературайин жара предметарихъди вуйи аьлакьа**

Багъри литературайин жара предметарихъди вуйи аьлакьйирикан классдин гъирагъдиъ урхбан дарсариъ ва классдин гъирагъдиъ гъахру серенжемариъ яркьуди мянфяаьт ктабгъуз шулу.

Литературайин дарсар классдин гъирагъдиъ гъабхру ляхнихъди (кружокар, диспутар, литературайин вечерар ва утренникар, музеяриз, концертариз ва спектаклийириз гъягъюб, литературайин краеведение ва гь. ж.) яркьуди аьлакьалу дап1ну ккунду.

Ц!ийиди дюзмиш дап1найи литературайин программйириъ, классдин гъирагъдиъ урхру эсерарин сиягьар тувна. Теклиф ап1урайи эсерари баяр-шубарин классдин гъирагъдиъ урхурайи литературайин диб тешкил дап1ну ккунду. Хъа гьадму саб вахтна мялимдихьан, ляхнин шарт1ариз лигну, саб классдиз теклиф ап1урайи эсер жара классдиз гъабхуз ва сиягьариз чаз ккуниси дигиш'валар хуз шулу.

**4. Учебный предмет аьгъю ап1бан натижйир**

Гъи ухьуз гьюкуматдин ц1ийи стандартари (ФГОС-ди) т1алаб ап1урайиганси, багъри литература аьгъю ап1руган, хусуси (личностный), жара предметарихъди вуйи (метапредметный) ва предметдин (предметный) шарт1ариз дилигну ккунду.

|  |  |  |
| --- | --- | --- |
|  | | |
| **Хусуси (Личностные)** | **Жара предметарихъди (Метапредметные)** | **Предметдин (Предметные)** |
| 1. Жвуван Дагъустандихьна ва Россияйин ватанагьливалихьна, жвуван халкьдихьна, гьюкуматдихьна вуйи ватанпервервал, жвуван Ватандихьна вуйи такабурвал, чан биц1и Ватандин, Дагъустандин ва Аьхю Ватан Россияйин тарих, жвуван миллетдин бабан ч1ал, меденият (культура), Дагъустандин халкьарин меденият (культура), аьгъяди хьуб.  2. Урхурайидари чпин к1ул'инди аьгъювалар гъадагъуз ва чпин гележегдиъ, чпиз лазим вуйи кесп ктабгъуз улупуб.  3. Биц1идарин уьмрихьна, илимдихьна, медениятдихьна (культурайихьна) скагъу ва фикирлу лигбар ади вердиш ап1уб.  4. Ч1алнахьна, тарихдихьна, ватанпервервалихьна, медениятдихьна (культурайихьна), жвуван халкьдихьна, Ватандихьна сагъу ва фикирлу лигбар ади хьуб.  5. Мектебдин, жямяаьтдин, обществйирин арайиъ, жвув лазим саягъниинди улупуз удукьуб.  6. Жвуву ап1урайи ляхин, гьиссар лазим вуйи къайдайиинди гъахуб.  7. Жвуван таярихъди, аьхюдарихъди, биц1идарихъди, илим гъадабгъбан, жямяаьтдин ва гьацира жара ляхнариъ тешкил ап1уб.  8. Сагъу ва хат1асуз уьмур хъап1баъ артмиш хьуб, ужубна харжиб жара ап1уз аьгъю хьуб.  9. Ухьлан илт1ибк1найи аьлам, табиаьт марцциди уьбхюз тешкил ап1уб.  10. Хизандиъ, инсанарин арайиъ гьюрматниинди яшамиш хьуз удукьуб.  11. Эстетика жигьатнаан тербия тувуб. | 1. К1ул'инди урхбан бадали чан улихь дибнайи дизифйир аьгъяди хьуб, урхбаъ ц1ийи аьгъювалар гъадагъуб.  2. К1ул'инди чан улихь дивнайи меселйир гьял ап1уз удукьуб.  3. Гьаржюрейин меселйир гьял ап1бан бадали, ч1алнан гюзчивалар улупуз удукьуб.  4. Жвуван гьяракатар гьял ап1уз ккундайи меселйирихъди тевуз удукьуб.  5. Урхбан меселйириз дюзди кьимат дивуз удукьуб.  6. Жвуву ап1урайи ляхниин контроль алди гъитуб.  9. Жвуван фикрар ачухъди удукьуз улупуб.  10. Мялимдихъди ва чан таярихъди сат1ланди ап1урайи ляхин улупуз удукьуб ва дурар гьял ап1бан бадали сат1ланди рякъяр агуб.  11. Лазим вуйиганси жвуван фикрар, хиялар, ч1аланан гюзчивалар ишлетмиш ап1ури улупуз удукьуб.  12. Информационно-коммуникационный технологйирин гъаврикк ккади ляхин ап1уб.  13. Гьаржюрейин фикрар ишлетмиш ап1ури, сат1ланди ляхин ап1уз удукьуб.  14. Хусуси фикир дюзмиш ап1уз удукьуб ва думу дустарин фикрарихъди тевну, улихь дивнайи меселйир гьял ап1уз удукьуб. 15.Саб ляхин ап1айиз, гьаржюрейин фикрар тевну дюз вуйи рякъ ктабгъуз хьуб. 16.Увухъди хъайидарихъди йикьрар дап1ну, саб фикрихъна дуфну, улихь дивнайи меселйир гьял ап1уз удукьуб.  17. Жвуван ва увухъди хъайирин ляхин дюз гъюруганси к1ули адабгъбан бадали суалар дивуз аьгъяди хьуб. | 1. Табасаран ва жара халкьарин фольклориан аьгъю гъап1у эсерарин асас меселйирин гъавриъ ахъуб.  2. К1ул'инди урхбан бадали фольклорин эсерар гъядягъюб.  3. Фольклорин биц1и жанрйир жвуван улхбариъ ишлетмиш ап1уб.  4.Гьевеслуди махъвар, ихтилатар, баснйир лазим вуйи интонация уьбхюри урхуб.  5. Ихь халкьдин махъвариз хас вуйи художественный приемар ишлетмиш ап1ури махъвар ктитуз удукьуб.  6. Литературайин махъвар фольклорин махъварихьан жара ап1уз удукьуб.  7. Вари халькьарин махъвар теври, гьарсаб халкьдиз хасият улупуз ва жвуван халкьдин хасиятнахъди тевуз удукьуб.  8. Сочинять сказку (в том числе и по пословице), былину или придумывать сюжетные линии.  9. Сюгьрин эсерар теври, гьарсаб халкьдин аьдатар ва хасиятар улупуб.  10. К1ул'инди урхбан бадали гьарсаб халкьдин фольклорин эсерар гъядягъюб.  11. Вари халкьарин фольклорин эсерариъ айи аьлакьйир улупуб. 12. Эсерин анализ ап1руган дидин вари рякъяр улупуб.  13. Эсериъ поэтический элементар рякъюб.  14. Жарари интерпретация ап1урайи текстар тевуб ва дурариз кьимат дивуб.  15. Жара искусствойиинди интерпретация дап1найи текстназ кьимат дивуб.  16. Эсерарин гьарсаб тарихдихъди аьлакьалу вуйи гьядисйирин гъавриъ хьуб.  17. Анализ ап1руган эсерин тема, идея, жанр, дидиъ иштирак шулайи игитариз хасият тувуз удукьуб.  18. Эсериъ сюжетдин, композицияйин, ч1алнан, литературайин терминарин гъавриъ хьуб ва улупуз удукьуб. 19. Литература халкьдин девлет, меденият (культура) вуйивал улупуз удукьуб.  20. Литературайихьна жвуван хусуси лигбар улупуб.  21. Гъурху эсерарин, жвуван хусуси интерпретация улупуб.  22.Авторин чан эсерарихьна вуйи лигбарин гъавриъ хьуб.  23. Гьаржюрейин эсерарин гъавриъ шлуганси, ебхьруганси урхуб.  24. Текстнан цитатйир гъяъри прозайин эсерар ктитуз удукьуб.  25. Гъурху эсерарин тема, читин меселйир ачухъ ап1ури, изложенйир, сочиненйир, творческий ляхнар, рефератар дик1уб.  26. Литература гафнан устадвал вуйиб аьгъяди хьуб.  27. Литературайин эсерариъ художественный образар дюзмиш ап1руган багъри ч1алнан гафари гъабхурайи роль улупуз удукьуб. |

**5. Литературайин дарсариъ урхурайидарин ч1ал ккат1абццуб.**

Текстнан зиин гъабхру ляхнихъди варит1ан улхбан ва жара бик1бан ч1алнан культурайин зиин гъабхру ляхнин лап сигъ аьлакьалу ву. Мицдар ляхнар гизаф жюрбежюр шулу ва дурар чпин вари деврариъ литература урхбиинди гъахуру.

Учители урхурайидарин ч1ал ккат1абццбан ляхин гъаврикк шлубси урхбан, к1ваъланди дубгъуз гъитбан, план дивбан ва ктибтбан рякъ'инди гъабхуру. Литературный ихтилат ап1уб аьдат вуди бик1бан ляхниинди ккудубк1уру. Бик1бан ляхнаризра саб ялгъуз литературный урхбаз далу йивубт1ан башкъа, хъа гьацира урхурайидарин уьмриз гьисс ап1рубсиб хусуси методика ва къайда а.

Гьаддиз дурарикан жаради дупну ккунду.

Гьаму саягънаъ ухьу урхурайи текстнахъди аьлакьалу вуйи ч1алнан устадвалин, гафарин ва синтаксисдин хасиятнан ляхниз лигну ккунду. Эсерин гьарсаб кьат1нан, текстнан зиин вуйи фуну жюре ккуни ляхин ч1алнан устадвалиин илч1ихуб т1алаб ап1уру дупну фикир дап1ну ккундар. Ч1алнан устадвалин зиин гъабхру ляхин грамматиккайиан вуйи дарсарихъди аьлакьалу ап1уб ужуди фикриъ дюбхну ккунду, гизафси синтаксисдиан вуйи дарсариъ.

Литературайиан урхубра урхурайидарин ч1алнан зиин ляхин гъабхуз ара-арайик хайлин мянфяаьтлу материал тувру. Му варит1ан улихь урхурайидарин ч1ал, гафар гьат1арццбаз ва къадим ап1баз герек ву.

Урхурайидарин гафарин сурсат дюзмиш хьуб гъазанмиш апбан бадали ва дурарин мяна тасдикь ап1увал ижми ап1бан бадали синонимарихъди, антонимарихъди, диалектизмйирихъди, архаизмйирихъди (ерси гъаши гафарихъди) ляхин дубхну ккунду.

Гьамци гъашиган, саб бязи вахтари урхурайидар чпи урхурайибдиъ айи читинди гъавриъ шлу гафариз расламиш шулу, гьацдар гафарин гъавриъ т1аували гьадму гафарин къурулушдикан, ччиварикан, приставкйирин, суффиксарин хайирнакан улхуб т1алаб ап1уру.

Улхбан ва бик1бан ч1ал ккат1абццбан ляхин урхурайидарихъди гьарсаб дарснаъ дубхну ккунду. Думу кьюбиб жюрйирра чиб-чпихъди аьлакьа айидар ву, фицики улхбан ч1алну бик1бан ч1алнан аьгъювалар, вердиш'валар аьгъю ап1уз, хъа бик1бан ч1алну улхбан гюрчег ва тясирлуб хьубаз кюмек ап1ура. Му ляхнариз чпин хусусивалра адарди дар. Мелзналан вуйи улхуб гьаммишан ебхьбиинди аннамиш ап1бан бадали тяйин вуйиб ву, хъа бик1бан ч1алназ гагь-гагь сюгьбатчи шулдар. Гьаму лишнариинди дурарин арайиъ айи фаркьлувал тяйин ап1уз шулу.

Тарихдин ва методикайин авторариинди, литературайин творчество к1уру гафнан гъавриъ гьаржюрейиинди шули гъахьну.

Месела:

1) сочиненйир дик1уб;

2) изложенйир дик1уб;

Мялум вуйиганси, му ляхнар литературайин дарсариъ асулла дурхну ккунидар ву.

Гьацира урхурайидарин ч1ал ккат1абццбан сабшвнуб къайда а. Дурарикан мялимдин гаф сабпи йишв'ин ал, фицики баяр-шубар гьеле литературайин сабпи куч1вбан дарснаъ имиди дугъан жанлу гафнахъди таниш шула. Гьаддиз литературайин мялимдин гьарсаб гаф урхурайидари багъри, табасаран ч1ал, дидин гюрчегвал гьисс ап1бан, думу ккун хьупан сабпи лишанарра ву.

Дупну ккундуки, баяр-шубари чпин улхуб мялимдин улхбаз ухшаруб ап1уз чалишмиш шулайи дюшюшарра тажрубайиъ гизаф алахьура.

Мялимдин гаф тясирлуб, урхурайидарин кьаназ к1ваин гъубзруб дубхьну ккунду. Литературайин дарснан фуну пайнаъ вушра, мялимдин гафнан эгьемиятлувал аьхюб вуди гъубзра. Думу куч1вбан гафнаъ иллагьки тясирлуб дубхьну ккунду, фицики дугъан гафналан урхурайидарин ц1ийи эсер аьгъю ап1бахьна вуйи аьшкь, гьевес тешкил шулу. Дугъан гьарсаб гафну урхурайидарин терефнаанра гьациб тясирлу, гюрчег жаваб арайиз хуру.

Биц1идарин ч1ал ккат1абццбан ляхниъ художествойин эсер тясирлуди урхбан зиин гъахру илч1ихбарин мянфяаьтлувалра аьхюб ву. Урхурайидар аьлакьалу улхбахъди вердиш ап1руган, дидиз кьюб жюре – мелзналан вуйи ва бик1бан жюрйир айивал к1ваълан гьауз ярамиш шулдар.

Гьаму жюрйириз к1уруш, мураризра чпин башкъавалар ва нормйир хас ву.

Месела, зирингди, ужуди мелзналан улхру бязи инсанарихьан чпин фикрар дидик1ну ужуди мялум ап1уз шулдар, хъа чпин фикрар ва хиялар рягьятди, гъулайди кагъзиъ дик1уз шлу инсанарихьан мелзналан гьадмукьан асантди улхуз шулдар, яна бязи дюшюшариъ савадлуди бик1рурихьан, мелзналан вуйи улхбаъ читинвал ктарди, урхуз ва савадлуди улхуз удукьрударихьан читиндит1ан бик1уз шулдар. Рябкъру гьялариан, мелзналан вуйи ва бик1бан улхбарин психология сабсдар дар.

Мелзналан вуйи ва бик1бан улхбар ч1алнан кюмекниинди инсанарин арайиъ аьлакьа яратмиш ап1ру дакьатар ву.

Мелзналан вуйи улхбан диб ебхьбан ва гъеебхьу мялумат аннамиш ап1бан, хъа бик1биинди улхуб рябкъбанна хил либхбан къайдйирилан асиллу вушра, му кьюбпи жюрейин улхбаъра асас вуди мелзналан вуйи улхбан хусусивалари аьхю роль уйнамиш ап1ура.

Гьаму башкъавалар артмиш ап1бан к1улин метлеб гьадму вуки, гьарсаб дарснаъ учители ученикарин улхбан, урхбан ва бик1бан дюз вердиш'валар дерин ва яркьу дап1ну ккунду. Мялум вуйиси, зяифди улариз рякъру ва ибариз ебхьру баяр-шубарихьан гъалат1ар ктарди урхуз, бик1уз ва улхуз шулдар.

Гьаци вуйиган ухьу мушваъ къайд дап1ну ккунду, улхбан жюрйир инсанар чиб-чпихъди улхбан ва аьлакьайиъ уч1вбан бадали жюрбежюр саягъариинди к1ули гъахуру. Мелзналан чиб-чпихъди улхбан бадали, сюгьбатнаъ иштирак шулайидар, яна сюгьбат ап1урайи ва сюгьбатнахъ хъпехъурайи касар, арайиъ ади чарасуз лазим шулу, яна мелзналан вуйи улхбаъ, сюгьбатнаъ, диалогдиъ ва гьюжатнаъ кьюр вая кьюрт1ан артухъ кас иштирак духьну ккунду, фицики улхурайир ва хъпехъурайир чиб чпихъди сат1иди му улхбаъ иштирак шулу.

Мелзналан улхбан башкъаваларикан сабсана гьадму вуки, диди чахъ хъпекъурайирикан дишла миди, яна улхбан процессдиъ имиди, дидин гъаври хьуб т1алаб ап1уру, гьаз гъапиш хъпехъурайириз фагьум-фикир ап1бан бадали диди мумкинвал тувдар. Хъа бик1биинди вуйи улхбу, аьксина вуди, бик1урайириз тяди кипдар, бик1урайири фагьум-фикир ап1ури, чав бик1урайибдин мяна ахтармиш ап1бан бадали энгел шули, бик1уб т1алаб ап1уру ва бик1урайиб гьарсаб терефнахъан ахтармиш ап1уз мумкинвал тувру.

Мелзналан вуйи улхбаъ к1урайи келимйир, гафар вая предложенйир текрар хьубра мумкин ву. Мит1ланра гъайри мелзналан вуйи жюрейин улхбаъ интонация, машнан дигиш'валар, улхбан жюрбежюр саягъар, жандин гьендемарин гьяракатар ишлетмиш ап1уру. Амма бик1баан вуйи улхбаъ гьаму тадарукар ишлетмиш шулдар ва гьаддиз лигну, хъпехъурайиризт1ан урхурайириз улхбан гъаври ахъбан бадали гизаф читинвалар алахьуру.

Мелзналан вуйи ва бик1биинди вуйи улхбар чиб-чипхьан сабсана гьамциб башкъавалиинди тафавутлу шулу: эгер мелзналан вуйи улхбаъ ухьу аьдати, яна кючейиъ улхбан, ч1алнан грамматикайин, лексикайин ва стилистикайин дакьатар ишлетмиш ап1уруш, бик1биинди вуйи улхбаъ анжагъ китабарин бик1бан хусусивалар ишлетмиш ап1урхьа ва литературайин ч1алнан къайдйир уьрхюрхьа. Мит1ланна гъайри литературайин ч1ал тамамди къайдаламиш дап1найиб ва грамматика жигьатнаан ц1алц1ам дубхьнайиб ву.

Бик1банна мелзналан вуйи улхуб чиб-чпихьан лексикайин, синтаксисдин, мялум ап1бан, яна улхбан дакьатариинди ва гьацира улхбан еришдиинди тафавутлу шулу.

Урхурайидарин бик1бан ва мелзналан вуйи му кьюбиб формйирин заин ляхин гъабхури, учители дурар, яна бик1бан ва мелзналан вуйи улхбар, жюрбежюр саягъариинди артмиш хьпаъ бязи хусусивалар арайиз гъюру.

Месела, мелзналан вуйи улхбаъ гьамцдар эсерлу вуйи дакьатар ишлетмиш ап1уру: сес зил ва яваш ап1уру, к1урайи гаф вая келима ударениейиинди жара ап1уру, урхруган энгел шулу, машнан гьяракатниинди ва дигиш'валариинди урхурайири чан к1ван хиялар улупуру, улхруган к1ули вая хилари ишаратар (гьяракатар) ап1уру. Мелзналан вуйи ч1алнан эсерлувал гьаддииндира башкъа вуки, диди чахъ хъпехъурайириз аьхю тясир тувру ва гьяракатназ мажбур ап1уру. Му жюрейин улхуб, шаксуз, аьхю кьувватлу ву. Гьаци вуйиган, учители гьарсаб дарснаъ баяр-шубарихъди гъахру ляхнариъ мелзналан вуйи ч1алнан эсерлувал гегьенш хьпаз эдрергди фикир тувуб лазим шулу.

Баяр-шубарин улхуб, эсерлуди артмиш ап1бан бадали, иллагьки художествойин литературайи аьхю тясир ап1уру. Амма ученикарихъди му ляхин гьам литературайин ва гьамсана грамматикайин дарсариъ гъабхуб лазим шулу. Ученикарин ч1ал ккат1абццбан бадали тешкил ап1ру илч1ихбар мянфяаьтлуди к1ули гъахбаъ учителин вазифа биц1иб дар: дугъу дурарин улхбан къайдйириин, интонацияйиин, гафар пувалин саягъариин ва гафар лазим вуйи дюшюшдиъ ишлетмиш ап1биин гюзчивалин ляхин гъабхури ккунду.

Сифтейин вахтари баяр-шубарин мелзналан вуйи улхуб дурарин бик1биинди вуйи улхубт1ан девлетлуди шулу ва гьаддиз лигну, ученикариз дарсар кивбаъра диди асас роль гъабхуру.

Ученикари чпи гъадагъурайи ц1ийи аьгъювалар, илимдин гьякьнаан вуйи жюрбежюр мялуматар ва тажрубайин вердиш'валар мелзналан вуйи улхбиинди гъадагъуз хъюгъру ва гьаддиинди дурар тартиб ап1уб ккудубк1уру. Гьаци вуйиган ученикарин ч1ал ккат1абццбаъ, гьарсаб жюрейин гьядисйирин ва фактарин гьякьнаан тамам вуйи мялуматар гегьенш хьпаъ мелзналан вуйи улхбу гъабхурайи роли башкъа йишв бисура: анжагъ гьадму улхбан бинайиз асас вуди ученикари бик1биинди вуйи чпин улхубра артмиш ап1уру, чпин фикрар ва хиялар дид'инди дик1уз дубгъуру.

Ученикарин мелзналан ва бик1биинди вуйи улхбан жюрйир артмиш ап1биин лихури, учители саб ляхин гьаммишан к1ваин гъитуб лазим шулу, фицики му кьюбиб жюрйирин арайиъ аьхю фаркьвалра а. Дурар артмиш хьпан рякъяр сабсдар дар, дарсар кивру жюрбежюр дережйириъ мелзналанна бик1биинди вуйи улхбан жюрйирикан гьарубдиз к1улди вуйи башкъавалар хас шулу.

Эгер школайиъ урхурайи сифтейин вахтари ученикарин мелзналан вуйи улхуб ужуди, мюгькамди артмиш шулуш, хъа сакьюдар вахтарилан, яна ученикар бик1биинди вуйи улхбан т1алабарихъди таниш шлуган, ва думу жюрейин улхбан хусусивалар гъудургъган, дурар бик1биинди вуйи улхбан жюрйир ишлетмиш ап1узра хъюгъру. Биц1ирин мелзналан вуйи улхбан дережа фукьан заануб вуш, дугъан бик1биинди вуйи улхбан жюрйирра гьадмукьан заан дережайихъди артмиш хьуз хъюгъру. Хъа бик1биинди вуйи улхбура ученикдин мелзниинди вуйи улхуб артмиш ап1уз, думу ккат1абццуз кюмек тувру.

Учители ученикарин кюмекниинди вуйи ва гьамсана бик1биинди улхбан жюрйир тархьну артмиш ап1ури ккунду. Му гьадму к1уру гаф вуки, баяр-шубарин мелзналан вуйи улхуб артмиш ап1руган, бик1биинди вуйи дурарин улхубра артмиш ап1уб лазим ву, хъа бик1биинди вуйи улхуб ккат1абццруган мелзналан чпин фикрар ачухъ ап1узра ученикариз мумкинвалар тувуб чарасуз лазим шулу. Му гьаци к1уру гаф вуки, улхбан кьюбиб жюрйиризра артмиш хьпаз фикир туври ккунду. Эгер ухьу ученикарин улхбан ялгъуз саб жюрейин, яна мелзналан вуйи жюрейин артмиш'вализ фикир туври, думу гегьеншди ккат1абццури гъашиш, улхбан тмунуб жюрейин, яна бик1биинди вуйи улхбан артмиш'вал кьяляхъ гъубзуб мумкин ву. Хъа асас метлеб гьадму вуки, думу кьюбиб жюрйирра сат1иди артмиш дап1ну ккунду.

Му гьадму к1уру гаф вуки, биц1ир улхбан кюмекниинди мелзналан чан фикрар, хиялар ва гьяракатар мялум ап1биинди жвуван бабан ч1алнахъди таниш шулу. Гьаци вуйиган биц1идарин улхуб артмиш ап1баз аьхю эгьемият тувбахъ метлеблу далил хъа.

Дупну ккундуки, биц1ирин улхуб артмиш ап1баъ школайи гъабхру ролира биц1и эгьемият гъабхурадар.

Му ляхниъ, сабпиб, ученикар литературайин ч1алнахъди таниш дап1ну ккунду, дурариз диалектарихьан, кюче ч1алнахьан, яна литературайин дару ч1алнахьан, литературайин ч1ал жара ап1уз, дид'инди улхуз, думу чпин улхпан асас норма вуди кьабул ап1уз улупуб лазим шулу. Школайи биц1идар литературайин ч1алнан жюрбежюр нормйирихъди (художествойин, илимдин, улхбан башкъаваларихъди) таниш ап1уру. Мит1ланна гъайри, биц1идари муганайиз чпиз мялум дару гафар иллагьки дурарин бул мянйир дургъуру. Къайд ап1уб лазим шулуки, жюрбежюр гафари улупурайи гьарсаб саягънан мянйир ва мянйирин иччи назук'валар неинки ученикариз ва гьацира учителаризра тамамвалиинди аннамиш ап1уз, лазим вуйи дюшюшдиъ дурарикан мянфяаьт ктабгъуз аьгъю ап1уб читинди алабхъуру.

Гьаци вуйиган, ученикар литературайин ч1алниинди урхуб артмиш ап1бан бадали школайи тяйин вуйи саб системайиинди дурарихъди урхбан илч1ихбар гъахуб лазим шулу, дурарин улхуб аьмалназ гъюбан дережйириз асас вуди ляхин планламиш дап1ну ккунду.

Хрестоматияйин гьарсаб эсерин аьхириъ тувнайи суаларинна табшуругъарин арайиъ урхурайидарин улхбан ва бик1бан ч1ал дюзюб, тясирлуб ва суратлуб хьуб ву. Урхурайидарин улхбан ва бик1бан ч1ал гьадму т1алабариз хас вуйиб хьупаъ багъри литературайин дарсари, гьадму дарсариъ аьгъю ап1урайи художествойин эсерари метлеблу роль гъабхуру.

Гьаддиз лигну мялимди багъри литературайин дарсариъ баяр-шубари аьгъю ап1урайи эсерарин ч1ал дериндиан гьисс ап1баз, дурарин ч1ал гъюблан-гъюбаз артмиш ва девлетлу хьупаз аьхю эгьемият тувну ккун шулу.

**6. Урхурайидарин литературайиан вуйи нормйир**

Урхурайидарин литературайиан вуйи аьгъювалариз, удукьувалариз ва вердиш’валариз кьимат дивбан нормйир

Урхурайидарин аьгъювалар, удукьувалар ва вердиш’валар ахтармиш апӀбан асас вазифа баяр-шубарин литературайиан вуйи гьязурвалин дережа тяйин апӀуб ва дурариз программайин тӀалабарихъди тархьну гьякьлу кьимат дивуб ву.

Уьмуми образованиейин ва пишекарвалин мектебдин реформайин дибдин рякъярин тӀалабарихъди тархьну урхурайидарин аьгъювалариз кьимат дивруган, мялимди, баяр-шубарин эдеблувалин ва эстетикайин рякъ'ан вуйи артмиш’вал ва художествойин литературайин эсерарин гъаври хьупан ва дурариз дюзди кьимат тувбан дережа гьисабназ гъадагъуб лазим гъюру.

Урхбан ляхин вари деврариъ мялимди урхурайидарихьна чипхьан к1ул’инди текстнан зиин гюзчивалар гъахуз хьувализ ва эсерарин идеяйинна художествойин мяна-метлеб ачухъ апӀбиинна диш дапӀну, дидин гьядисйириз ва игитрин гъиллигъариз хусуси кьимат тувуз удукьувализ кьат1,и фикир тувру. Урхурайидарихьан чпиз аьгъю литературайин теорияйин мялуматар программайи улупнайи эсерар анализ апӀбан ва к1ул’инди гъурху китабарин идеяйинна художествойин мяна-метлеб гьял апӀбан ляхнариъра яркьуди ишлетмиш апӀуз шулади ккунду.

Литературайиан вуйи аьгъювалариз ва бикӀбан чӀалнан вер- диш’валариз кьимат гьацира литературайин темйириан вуйи сочиненйирин ва жара ахтармиш апӀбан бикӀбан ляхнарин бинайиин алди дивру. БикӀбан ляхнари, мялум вуйибси, баяр-шубарин чӀал ккатӀабццбаъ метлеблу йишв бисура.

Урхру йисан арайиъ литературайин дарсарихъди аьлакьалу вуди мялимди урхбан четвертариъ (гьацӀ йисариъ) гьаму кьадар сочиненйир гъахуб тек'лиф aпlypa:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Классар** | **Сочиненйирин кьадар** | | | | | | | | |
| **классдиндар** | | | | **хуландар** | | | | **вари** |
| 1 ч. | 2 ч. | 3 ч. | 4 ч. | 1 ч. | 2 ч. | 3 ч. | 4 ч. |  |
| V | - | 1 | 2 | 1 | - | - | - | - | 4 |
| VI | 1 | - | 1 | 1 | 1 | 1 | - | - | 4 |
| VII | - | - | 1 | - | 1 | - | - | 1 | 3 |
| VIII | 1 | - | 1 | - | - | 1 | 2 | - | 5 |
| IX | 1 | - | - | 1 | 1 | - | 1 | 1 | 5 |

Сочиненйирин тахминан кьадар гьамциб хьуб лазим шулу: V классдиъ — 1 —1,5 тетрадин машар, VI классдиъ — 1,5 —, VII классдиъ — 2—2,5, VIII классдиъ — 2,5—3, IX классдиъ — 3—4.

Классдин сочинениейин кьадар ляхин тамам апӀуз жара дапӀнайи вахтналанра асиллу шулу.

Сочинениейиъ кучӀвбан гаф, эпиграф адар кӀури, эгер думу ляхин сочинениейин ерийиз тясир гъапӀундаш, кьимат исина дапӀну ккундар. Амма дидиъ план хьуб чарасуз лазим ву.

Сочинениейин уьлчме тахминан кьадарналан цӀиб вая гизаф ву кӀури, эгер думу гьадму вая жара кьимат дивбан тӀалабариз хас шулаш, диди сочинениейиз мянайиан диврайи кьиматназ тясир апӀурдар.

Гьар фициб-вушра сочинение V—VIII классариъ саб гьяфтайин арайиъ, хъа IX—XI классриъ йицӀуд йигъан арайиъ ахтармиш aпlypy. Сочинениейиз кьюб кьимат дивру: сабпиб—мянайиан ва чӀалнаан, кьюбпиб — савадлувалиан. V—XI классариъ мянайиан ва чӀалнаан дивнайи кьимат литературайиан, хъа кьюбпиб—багъри чӀалнаан вуди гьисаб шула.

**7. Мелзналан вуйи жавабариз кьимат дивуб.**

Мелзналан вуйи жавабариз кьимат дивруган, мялимди гьадму классдин программайин сяргьятариъ гьамцдар асас тӀалабар фикирназ гъадагъуру:

1. Дурхнайи эсерин текст аьгъяди ва дидин идеяйинна художествойин мянайин гъаври ади хьуб.

2. Эсерин гьядисйирин, игитарин гъиллигъарин ва гьяракатарин арайиъ айи аьлакьайин гъавриъ тӀауз удукьуб.

3. Аьгъю дапӀнайи эсерин идеяйинна эстетикайин мяна ачухъ апӀбаъ художествойин дакьатарин ролин гъаврикк ккауб.

4. Литературайин теорияйин гьякьнаан мялуматар аьгъяди хьуб ва дурар классдиъ аьгъю апӀурайи ва к1ул’инди дурхнайи эсерарин анализ апӀруган, ишлетмиш апӀуз, дурарикан мянфяаьт ктабгъуз удукьуб.

5. Деврин метлеблустар вакьиъйирихъди ва жямяаьтлугъ женгнахъди аьлакьалу апӀури, художествойин анализ апӀуз удукьуб.

6. Урхбан савадлувал, жавабнан дюзвал ва хъайи-хъайивал, гьарсаб классдин урхбан гьяракат уьбхюри, зарбди, дюзди ва тясирлуди урхуб:

V класс — 100—110 гаф дакьикьайиъ, VI класс — 110—120 гаф дакьикьайиъ, VII класс — 120—130 гаф дакьикьайиъ, хъа гележегдин классариъ гьадму кьадар кьялан жюрейин гьяракат вуди гьисаб aпlypy.

Гьадихъди аьлакьалу вуди:

Жавабназ кьимат **“5” (хьуб)** мюгькам аьгъювалар ва аьгъю апӀурайи эсерин текстнан дериндиан гъавриъ айивал мялум шулайиган; эсерин гьядисйирин арайиъ айи аьлакьйирин, игитарин хасиятарин гьяракатарин ва эсерин идеяйинна эстетикайин мяна-метлеб ачухъ апӀбаъ художествойин дакьатарин метлеблувалин гъаврикк ккауз удукьурайиган; художествойин эсерин анализ апӀруган, литературайин теорияйиан айи аьгъюваларикан ва разбор апӀбан вердиш’валарикан мянфяаьт ктабгъуз удукьруган, жвуван фикрар далилламиш апӀруган, текст яркьуди ишлетмиш апӀуз шлуган, литературайин чӀалниинди ужуди улхуз аьгъюган, дивру.

Жавабназ кьимат **“4” (юкьуб)** мюгькам аьгъювалар ва аьгъю апӀурайи эсерин лазим вуйи кьадар дериндиан гъавриъ духьнайивал улупурайиган, эсерин гьядисйирин арайиъ айи аьлакьйирин, игитарин хасиятаринна гьяракатарин ва эсерин идеяйинна эстетикайин мяна ачухъ апӀбаъ художествойин кӀулин дакьатарин метлеблувалин гъаврикк ккауз удукьурайиган, дурхнайи эсерарин анализ апӀруган, литературайин теорияйиан айи дибдин аьгъюваларикан ва разбор апӀбан вердиш’валарикан мянфяаьт ктабгъуз удукьурайиган, жвуван фикрар далилламиш апӀбан бадали эсерин текстнакан мянфяаьт ктабгъуз шлуган, литературайин чӀалниинди улхуз аьгъюган, дивру. Амма жавабнаъ саб-кьюб гъалат1 деетуб мумкин ву.

Жавабназ кьимат **“З” (шубуб)** аьгъю апӀурайи эсерин текст аьгъювалин ва дидин гъавриъ духьнайивалин гьякьнаан мялумшулайиган, асас гьяракатарин арайиъ айи аьлакьйирин, кӀулин игитарин хасиятарин ва гьяракатарин ва эсерин идеяйинна художествойин мяна ачухъ апӀбаъ художествойин метлеблустар дакьатарин метлеблувалин гъаврикк ккауз удукьурайиган; теорияйин дибдин месэлйир аьгъяди, дурар тамамвалиинди ишлетмиш апӀуз удудукьруган, эсерин разбор апӀбан тамам дару вердиш’валар айиган ва жвуван фикрар тасдикь апӀбан бадали эсерин текстнакан мянфяаьт ктабгъуз даршулайиган, дивру. Гьадму саб вахтна жавабнан мянайиъ кьюб-шубуб гъалатӀ, хъа гьацира дидин композицияйиъ ва чӀалнаъ саб кьадар гъалатӀарра апӀуб мумкин ву.

Жавабназ кьимат **“2” (кьюб)** эсерин мяна тамамвалиинди аьгъдрувал мялум шулайиган; кӀулин игитарин ахлакь, гъиллигъар ва эсерин идеяйинна эстетикайин мяна ачухъ апӀбаъ художествойин кӀулин дакьатарин метлеблувалин гъаврикк ккауз удудукьрайиган; литературайин теорияйин чарасуз герек гъюру мялуматарра аьгъдруган ва литературайин чӀалниинди гизаф зяифди улхруган, дивру.

Жавабназ кьимат **"1” (саб)** эсерин мяна тамамвалиинди аьгъдруган ва программайин тӀалаб апӀурайи дибдин месэлйирин гъаврикк ккадруган, дивру.

**8. Сочинениейиз кьимат дивуб**

Литературайиан вуйи сочиненйирин кьиматар дивруган, мялимди гьадму тялукь вуйи классдин программайин сяргьятариан гьамцдар дибдин тӀалабар гьисабназ гъадагъуб герек гъюру:

— темайин дюзди гъаврикк ккади хьуб; думу ачухъ апӀбаъ деринвал ва тамамвал хьуб, далилар дюзди къайд апӀуб, эсерин идеяйинна эстетикайин мянайиин биналамиш духьну, вакьиъйир ва игитарин хасиятар дюзди ачухъ апӀуб, тема ачухъ апӀруган, метлеблусиб ва мяналусиб материал ишлетмиш апӀуб; выводар апӀуз ва уьмуми натижйир дисуз удукьуб, цитатйирин дюзвал уьбхюб ва дурар сочинениейин текстнаъ ишлетмиш апӀуз аьгъю хьуб:

— сочинениейин паярин уьлчме жигьатнаан вуйи сабвал, мяна жигьатнаан хъайи-хъайиси гъюбан ва дурарин сабдилан тмунубдиина улдучӀвбан дюзвал;

— лексикайин дюзвал ва девлетлувал, чӀалнан гюрчегвалин ва тясирлувалин дакьатар ишлетмиш апӀуз удукьуб.

Сочинениейиз савадлувалин вуйи кьимат табасаран чӀалнаан вуйи аьгъюваларин, удукьуваларин ва вердиш’валарин тӀалабарихъди тархьну дивру.

**Сочинениейиан кьимат «5» (хьуб) дивру:**

— тема дериндиан ва, далилламиш дапӀну, ачухъ дапӀнайиган, эсерарин текст ва дидин мяна ачухъ апӀбаъ лазим вуйи жара материалар лап ужуди аьгъювал мялум шулайиган ва выводар апӀуз, уьмумиламиш апӀуз удукьурайиган;

— композиция жигьатнаан албагнайиган, фикрар ачухъ апӀбаъ дюзвал ва хъайи-хъайивал уьбхюрайиган;

— литературайин чӀалниинди дибикӀнайиган ва стилистика жигьатнаан мянайиз тялукь шулайиган;

— мянайиъ саб-кьюбдилан гизаф дарди дюз дарувалар айиган.

**Сочинениейиан кьимат “4” (юкьуб) дивру:**

— лазим вуйи кьадар тамамвалиинди ва инанмиш’валиинди саб жизби дигиш,валартӀан адарди тема ачухъ дапӀнайиган; литературайин материал ва сочинениейин темайиз тялукь вуйи жара материалар ужуди аьгъювал ва дурарикан чан фикрар ачухъ ап1баъ мянфяаьт ктабгъуз шулайивал мялум, хъа гьацира выводар апӀуз ва уьмумиламиш апӀуз удукьувал ашкар шулайиган;

— мяна ачухъ апӀбаъ дюзвал ва хъайи-хъайивал уьбхюрайиган;

— литературайин чӀалниинди дибикӀнайиган, стилистика жигьатнаан мянайиз тялукь шулайиган;

— мянайиъ кьюб-шубубдилан дарди дюз дарувалар, хъа гьацира шубуб-юкьуб чӀалнан гъалатӀар айиган.

**Сочинениейиз кьимат “З” (шубуб) дивру:**

— дибдиан гъадабгъиш, тема ачухъ дапӀнайиган, сабишвлан гъадабгъиш, темайиз дюз амма саб терефнахъанди тамам дару жаваб тувнайиган, темайихьан цӀиб гъирагъдизди улдучӀвнайиган вая гьякьикьи материал ачухъ апӀбаъ бязи гъалатӀар деетнайиган, къайд апӀуз вa уьмумиламиш апӀуз удукьури адрувал мялум шулайиган;

— материал лазим вуйи кьадар дюзди, фикрар хъайи-хъайибси дикӀбаъ бязи нукьсанвалар дюшюш шулайиган;

— бикӀбан чӀалнан дибар аьгъювал ашкар шулайиган;

— ляхниъ юкьуб-хьубдилан гизаф дарди чӀалнан гъалатӀар айиган;

**Сочинениейиз кьимат “2” (кьюб) дивру:**

— тема ачухъ дапӀну адруган, эсерин текст гьаци заълан аьгъювал мялум шулайиган, эсерин бязи гьядисйирикан гьич саб къайдара дюрюбхри, ккабхъси, лазим вуйи къайд дарапӀри, вая, текстниин асасламиш даршули, гьацдар уьмуми къайдйир ишлетмиш дапӀну дибикӀнайиган;

— гафарин касибвал ва чӀалнан вакъи гъалатӀар мялум шулайиган.

**Сочинениейиз кьимат “1” (саб) дивру:**

— темайиан фук1а дибикӀну адруган, эсерин текст тамамвалиинди аьгъд- рувал субут шулайиган ва чан фикрар ачухъ апӀуз удудукьрайиган;

— кьимат кьюб дивбан бадали тяйин дапӀнайи кьадарналан гизаф гъалатӀар деетнайиган.

Гьаму нормйир РСФСР-ин Урхбан ляхнарин министерствойин 1984- пи йисан "Урхурайидарин литературайиан вуйи аьгъювалариз, удукьувалариз ва вердиш’валариз кьимат дивбан нормйирин бинайиин алди, багъри литературайин кьат1,иваларихъди дисруси бязи дигиш’валар тӀаъну, дюзмиш дапӀнайидар ву.

**9. Улхбан ва бикӀбан чӀалнахьна вуйи тӀалабар**

Савадлу (улхбан ва бикӀбан) чӀал аьгъяди хьуб ихь уьмриъ чарасуз лазим вуйи шартӀ ву. Аргъаж шулайи наслин чӀалнан культура артмиш апӀбаъ мектебдин метлеблувал аьхюб ву. ГьамусяаьтначӀалнан рякъ’ан вуйи аьгъювалар ва вердиш’валар артмиш апӀбан бадали лазим вуйи шартӀар яратмиш духьна: мектебди программайиъ урхурайидарин чӀалнан тясирлувалин месэлйириз кьатӀи фикир тувра, баяр-шубарин гафнахьна ва аьлакьалу улхбахьна дикъатлуди янашмиш хьупан гьиссар тербияламиш апӀбаъ печатди, радиойи ва жара дакьатари аьхю кюмек тувра.

Урхурайидариз улхбан ва бикӀбан чӀалнан культура аьгъю хьупаъ багъри чӀалнан ва литературайин мялимари асас роль уйнамиш aпlypa. Мялимди урхурайидарин чӀалнан культура тербияламиш апӀбан бадали классдин дарсариъси, классдин гъирагъдиъ гъахурайи серенжемариъра кьат1и фикир тувну ккунду.

Урхурайидарин чӀалнан культура за апӀбан ляхнин хъуркьувалар мектебдин мялимди дурарин улхбан ва бикӀбан чӀалнахьна саб вуйи тӀалабар уьмриз кечирмиш апӀбан саягъналан асиллуди гъубзра.

**10. Урхурайидарин чӀалнахьна вуйи тӀалабар**

Урхурайидарин мелзналан ва бикӀбиинди вуйи гьарсаб фикриз, жавабназ, дидин мянайиз, мянайин дюзвализ ва чӀалнан тешкиллувализ дилигну кьимат тувну ккунду.

Урхурайидариз аьгъяди ккунду:

— тувнайи темайин сяргьятар уьрхюри, ктибтуз вая бикӀуз;

— тема ва кӀурайи фикрин асас идея ачухъ апӀбан бадали вартӀан чарасуз лазим гъюру далилар гъядягъюз;

— материал дюзди ва хъайи-хъайибси ктибтуз;

— жаваб дюзди тешкил апӀбан бадали, чӀалнан алатар лазим вуйиси ишлетмиш апӀуз;

— зарбди, ачухъди, мянайин ударение уьбхюри, паузйир ва дюз интонация уьбхюри, ктибтуз;

— бикӀбан вари жюрйир орфографияйин ва пунктуацияйин нормйир уьрхюримарцциди ва лазим вуйи къайдайиъди тамам апӀуз.

Урхурайидарин чӀалнан культура тербияламиш апӀбан ляхнин натижалувал мялимдикан асиллу шула. Дугъу вари дарсариъ баяр- шубарик аьгъю гъапӀу материалин анализ апӀбан, тевбан ва ташбигь апӀбан вердиш’валар каъбаз, жавабариъ лазим вуйи далилар хуз, къайд апӀуз ва уьмумиламиш апӀуз аьгъю апӀбаз, тясирлуди адабхъну урхбаз аьхю эгьемият тувуб лазим гъюру.

Мялимди баяр-шубариз китабдихъди ляхин апӀуз, гьадму предмет- диан вуйи мялуматарин жюрбежюр литературайикан, каталогдикан ва картотекайикан мянфяаьт ктабгъуз тялукь вуйи темайиан лазим вуйи литература ктабгъуз, китабдихъди к1ул'инди гъубху ляхнин натижйир дюзди къайдайиккна хуз, тезисар, конспектар, цитатйирин материал, дюзмиш апӀуз аьгъю апӀуб лазим шулу.

Урхурайидарин гафарин кьадар яркьу ва предметдин терминоло- гияйихъди таниш апӀбан ляхин гьаммишан гъабхуб, читин гафарин гъаврикк ккаъруган, дурар ачухъди пуб, дурар доскайик ватетрадариъ дикӀуб, урхурайидариз думу гафарин мяна дюзди аьгъю гъабхьнуш ва улхбаъ дурар дишди ишлетмиш апӀураш, гьаммишан ахтармиш апӀуб лазим ву.

**11. БикӀбан ляхнарин жюрйир**

Урхурайидарин классдин ва хулан бикӀбан ляхнарин асас жюрйир вуди илчӀихбар, китабарин конспектар ва рефератар, планар ва мялимарин лекцйирин конспектар, учебникариан вуйи макьалйирин ва жара материаларин планар, сочиненйир ва суалариз бикӀбиинди жавабар тувбар, анализ ва уьмумиламиш апӀурайи таблицйир, схемйир дюзмиш апӀуб, табиаьтдин гюзчивалар къайд апӀуб ва гь. ж. гьисаб шула.

Дидлан савайи багъри чӀалнаан ва литературайиан гьар йигъандин ва натижа бисру бикӀбан ахтармиш апӀру ляхнарра кӀули гъахуру. Натижйир дисбан ахтармиш апӀбан ляхнар гьарсаб классдиъ гьамциб кьадар гъахуб ужу ву;

|  |  |  |  |  |  |  |  |
| --- | --- | --- | --- | --- | --- | --- | --- |
| **Предметар** | **Йисан арайиъ гьарсаб классдиъ гъахру**  **ахтармиш апӀбан ляхнарин кьадар** | | | | | | |
| **классар** | | | | | | |
| V | VI | VII | VIII | IX |  |  |
| Табасаран чӀал |  |  |  |  |  |  |  |
| диктантар | 4 | 4 | 4 | 3 | 2 |  |  |
| изложенйир | 2 | 2 | 2 | 2 | 2 |  |  |
| сочиненйир | 2 | 2 | 2 | 2 | 2 |  |  |
| Литература: |  |  |  |  |  |  |  |
| кл. сочиненйир | 2 | 1 | 1 | 1 | 1 |  |  |
| хулан | - | 1 | 1 | 1 | 2 |  |  |
| Вари | 10 | 10 | 10 | 9 | 9 |  |  |

Аьгъю апӀбан жюрейин ляхнарин вари жюрйир тамам апӀбан бадали V—IX классриъ шу-шубуб тетрадь ади ккунду, гьадму гьисабнаан саб тетрадь изложенйир ва сочиненйир дикӀбан бадали, сабсан — литературайиан.

Ахтармиш апӀбан ляхнар кӀули гъахбан бадали хусуси тетрадар жара aпlypy. Дурар ярхи йисди мялимдихь гъузру ва урхурайидарихьна гъалатӀарин зиин ляхин апӀругантӀан тувдар. Тетрадариъ тамам апӀурайи ляхнин жюре ва кӀанккан цӀарнаъ дидин ччвур бикӀуру.

Месела:

**Изложение Сочинение**

Ярквраъ. Хьадну уву тят1илар фици гьаънуш гьаддикан.

Урхурайидари тетрадариъ вари бикӀбар дикъатлуди ва марцциди, гюрчег хатӀниинди anlypy. Ляхин тамам гъапӀу вахт тетраддин гъирагъдихъ рякьмариинди улупуру. Мисалчюн, 15.09.12. ЦӀийи цӀарнаан дарснан темайин ччвур ва бикӀбан ляхнарин (изложенйирин, сочиненйирин) тема бикӀуру.

Ляхин наан (классдиъ ясана хулаъ) тамам апӀураш, къайд aпlypy. Абзац уьбхюру.

ГъалатӀар гьамци ктагъуру: дюз дарди дибикӀнайи гьярфналан вая пунктуацияйин ишарайилан чан цӀар алдатуру; гафнан пай, гаф, предложение — ккуру дюз цӀарниинди; чӀур дапӀнайидарин ерина зиълан лазим вуйи гьярфар, гафар, предложенйир дикӀуру; дюз дарди дидикӀнайидар скобкйириз гъадагъурдар.

**12. БикӀбан ляхнар ахтармиш апӀуб**

Баяр шубари классдин вая хулан аьгъю апӀбан жюрейин ляхнар тамам апӀурайи тетрадар мялимди вахт-вахтнак ахтармиш aпlypy. Гьадму саб вахтна дугъу тетрадар-словарар вазлин арайиъ саб ражнутӀан цӀиб дарди, литературайиан V—IX классариъ—вазли кьюб ражаритӀан цӀиб дарди, X—XI классариъ—саб вазли саб ражнутӀан цӀиб дарди, ахтармиш дапӀну ккунду.

Табасаран чӀалнаан ва литературайиан вуйи изложенйир, сочиненйир ва гьадму саб вахтна ахтармиш апӀбан ляхнарин вари жюрйир вари баяр-шубарин ахтармиш aпlypy.

БикӀбан ляхнар мялимди гьамцдар вахтарин арайиъ ахтармиш anlypy:

V—III классрин изложенйир ва сочиненйир саб гьяфтайилан ахтармиш дапӀну, урхурайидарихьна кьялахъ тувру:

IX—XI классарин сочиненйир йицӀуд йигълан гизаф дару вахтнан арайиъ ахтармиш aпlypy.

Ахтармиш апӀбан ляхнариъ деетнайи гъалатӀар мялимди гьамциб къайдайиинди улупуру ва дюз aпlypy;

V—XI классарин изложенйир ва сочиненйир ахтармиш апӀруган неинки орфографияйин ва пунктуацияйин гъалатӀар, хъа гьадму саб вахтна гьякьикьи, мянайин, чӀалнан (чӀалнан гъалатӀариккан лепе цӀар ккадатуру) ва грамматикайин гъалатӀарра къайд aпlypy тетраддин гъирагъдихъ мялимди гьякьикьи гъалатӀар - Гь. лишниинди, мянайинди... - М лишниинди, чӀалнандар -ЧI лишниинди, грамматикайиндар — Г лишниинди улупуру.

Изложение ва сочинение ахтармиш апӀбалан кьяляхъ, мялимди гъалатӀар гьисаб aпlypy ва кьадар бикӀуру. Дурариъ дробдиинди орфографияйин (числитель) ва пунктуацияйин (знаменитель) гъалатӀарулупбахъди сабси, гьякьикьи, мянайин, чӀалнан ва грамматикайин гъалатӀар улупуру.Гьисаб апӀбалан кьяляхъ, кьабул дапӀнайи къайдайиинди ляхниз кьимат дивру.

Вари ахтармиш апӀбан ляхнариз мялимди чарасуз вуди классдин журналиъра кьиматар дивру. Аьгъю апӀбан жюрейин кӀул’инди бикӀбан ляхнаризра кьиматар дивру. Дурариан вуйи кьиматар мялимдихьан чаз лазим ггябкъси журналиъра дивуз шулу.

Ахтармиш aпlpy вари жюрейин ляхнариз, мялимдиз чаз лазим вуди гъябкъиш, кьиматар дивру ва журнализра адагъуру.

Урхурайидарин бикӀбан ляхнариз кьимат тувруган, мялимди баяр- шубарин аьгъювалариз, удукьувалариз ва вердиш’валариз кьимат дивбан тялукь вуйи нормйир фикирназ гъадагъуру.

БикӀбан ляхнар ахтармиш апӀбалан кьяляхъ урхурайидарихъди гъалатӀарин зиин ляхин гъабхуру.

Гьаму тӀалабар РСФСР-ин Урхбан ляхнарин министерствойин 1980-пи йисан “Урхурайидарин улхбан ва бикӀбан чӀалнахьна, бикӀбан ляхнар кӀули гъахбахьна ва тетрадар ахтармиш апӀбахьна вуйи тӀалабарин гьякьнаан” вуйи методикайин кагъзикан, багъри литературайин кьат1иваларихъди дисруси мянфяаьт кадабгъну дюзмиш дапӀнайидар ву.

**13. Мялимдиз мянфяаьт ктабгъуз теклиф ап1урайи методикайин литература**

**Урус ч1алниинди**

1. Коровина В.Я., Збарский И.С. Литература: Методическиесоветы: 6 класс. - М.: Просвещение, 2010.

2. Егорева Н.В. ФГОС. Поурочные разработки по литературе. 6 класс. Москва, «ВАКО», 2014 г.

3. Уроки литературы в 6 классе. Издательство Кирилла и Мефодия (Мультимедийные пособия).

4. В.П. Полухина. Литература. 6 класс. Методические советы. 5-е издание –М: Просвещение, 2012.

5. Конспекты уроковдля учителя литературы. 6 –10 классы. Авторы: В.Ю.Антышева, Н.А.Айрапетова, И.Ф.Бородина, И.А.Виноградов и др.- М.: Гуманист. Изд. Центр ВЛАДОС, 2012.

6. Т.А.Калганова, Н.Ю.Плавинская. Литература. 6 класс. Сборник упражнений.- М: Просвещение, 2012.

7. Прессман Л.П. Методика применения технических средств обучения, М. , 1988

8. Прессман Л.П. Размышления у школьного порога.» Радио, телевидение», 1986г №3

9. Прессман Л.П. Кабинет литературы в школе М.,1975

10. И.И. Дрига Кабинетная система в образовательной школе М., 1986

11. Вильямс Н.И. Компьютеры в школе М., 1988

12. В.Г. Карпов, В.А. Воронов Технические средства обучения М., 1979

13. Литература. В.Я. Коровина, И.С. Збарский. Москва. «Просвешение» 2011.

14. Методика преподавания литературы. Под ред. З.Я. Рез. Москва. «Просвещение», 1977.

15. Н.Я. Нравственное воспитание учащихся на уроках литературы в 4-5 классах. М., 1975.

16. Народные лирические песни. Л., 1961.

17. Рыбникова М. А. Очерки по методике литературного чтения. М., 1963.

18. Соловьева А. М., Завадская Т. Ф. Выразительное чтение в 4—8 клас­сах. М., 1983.

19. Коровина В. Я. От упражнений к системе развития речи.— М., 1996.

20. Кочергина И.В. Зарубежная литература. 5-7 классы: метод. пособие.-М. Дрофа, 2003.

21. Моисеев М.В. В мире литературы. 5-6 классы: метод. пособие.- М: Дрофа, 2005.

22. Курбанов М.М. Эпические жанры табасараского фольклора. Махачкала, 1995.

23. Расулов М.А. Изучение поэтических и прозаических произведений дагестанской литературы в 10-11 классах. – Махачкала, Дагучпедгиз, 1990.

24. Курбанов М.М. Поэтическое наследие дореволюционного Табасарана. Махачкала, 1986.

25. Курбанов М.М. Душа и память народа. Жанровая система табасаранского фольклора и ее историческая эволюция Махачкала, 1996.

26. Магомедов З.А. Поэтика песенной лирики народов Дагестана. Махачкала. 1989.

27. Сеньков И. Табасаранарин поэзияйин ц1ийи гаф. «Халкьарин дуствал», 1960, № 4.

28. Антология дагестанской поэзии. Т. I. Песни народов Дагестана / Сост. Абуков К.И., Вагидов A.M., Хайбулаев С. М. Махачкала, 1980.

29. Поэзия народов Дагестана: Антология в 2-х томах. М.: Худ. лит., 1960.

30. Юсуфов М.Г. Табасаранская советская литература. Махачкала: Дагучпедгиз, 1986.

31. Курбанов М.М. Поэтическое наследие дореволюционного Табасарана.

32. Митаров М. Табасаранские народные песни. Махачкала, 1974.

**Табасаран ч1алниинди**

1. Гьюсейнаев А. Гь. Жяфаровдин творческий портрет. Да- гъустандин советарин деврин литература к1уру китабдик. 1967-пи йис.

2. Гьясанов М. М. Жяфаровдин «Эреллер» ва дидин фоль- клорихъди аьлакьйир. «Гьевес» альманах, 1969.

3. Юсуфов М. Гь. Табасаран литературайин ц1ийи герой. Альманах «Дуствал» (лезги ч1алниинди). 1977, № 4.

4. А. Жяфаровдин творческий портрет. 1979. Общество «Знание». Лекцияйин текст.

5. А. Жяфаров — шаир, писатель, драматург. Литературайин Табасаран, 1979.

6. Аьхю Дагъустаддин уьмрикан. «Дагъустандин правда» газет, № 229, 5 октябрь, 1979-пи йис.

7. Мягьямадов Т. У. – 5-8 классариъ литература кивбан методика, Мягьячкъала, Дагъучпедгиз, 1964.

8. Юсуфов М. Г. Ц1ийи дережйирихъна. Мягьячкъала, Дагъучпедгиз, 1980.

9. Шахмарданов Ш.И. Изучение табасаранской литературы в 4 кл., Махачкала, Дагучпедгиз,1983.

10. Расулов М.-Р. А. Табасаран ч1алнанна литературайин мялимариз кюмек вуди, Махачкала, Дагучпедгиз, 1979.

11.Табасаран халкьдин гафнан гавагьирар. Мягьячгъала, Дагъучпедгиз, 1978.

12. М. Юсуфов. Школйириъ табасаран литература агъю ап1бан бязи меселйир.

13. Табасаран мисалар. Мягьячкъала, Дагъучпедгиз, 1970.

14. Гьясанов М. М. Сифте гаф. — «Табасаран халкьдин гафнан гавагьирар» . Мягьячгъала, Дагъучпедгиз, 1978.

15. Гасанов М. Ю. «Антология табасаранской поэзии». Махачкала, 1996 г.

16. У. Исмяилов. Б. Митаровдин уьмрикан. Литературайин Табасаран, 1973.

17. Расулов М.-Р. А. Изучение жизни и творчества М. Митарова в школе, Махачкала, 1989.

18. Юсуфов М. Г. «Табасаран литература». Махачкала, ДГУ ИПЦ, 1992.

19. Табасаран халкьдин махъвар. Дюзмиш гъап1ур Гьясанов М.М. Мягьячкъала, Дагъучпедгиз, 1977.

20. Б. Митаровдин творческий портрет. Общество «Знание». Лекцияйин текст. 1977.

21. Б. Раджабов. Табасарандин сягьна. «Литературайин Табасаран», 1973.