**Дагъусттаннал республикалул дуккаврил ва элмулул Министерство**

**Дагъусттаннал педагогикалул элму ахттар дуллалисса А.А. Тахо-Годил ц1анийсса институт**

**2016-2017 кусса дуккаврил шинал Лакрал литература лахьхьаврин хас бувсса методикалул чагъар**

**Мах1ачкъала**

**2016**

**Лакрал литература**

**школарттай лахьхьаврин хас бувсса методикалул чагъар**

Лакрал литература хъанай дур дуклаки оьрч1ал дак1нил х1ал, адав, мяърипат тарбия дан кумаг буллалисса ца гьанусса предметну. Мунил кумаграйну сакин хъанай дур дуклаки оьрч1ал ххуймунихсса ччаву, мунал аькьлу – к1улши ва дуниял дурч1аву.

Литературалул гьанусса мурадну хъанай бур художественный произведенияртту буккаву ва ми лахьхьаву.

Литература лахьлахьини, гьарца оьрч1ал цанма хасну кьамул байссар художественный произведениялувусса геройнал хасият, т1ул-т1абиаьт, ххуймур, оьккимур, инсаннал бурж, инсап. Му бакъассагу, оьрч1ру к1ул хьун аьркинссар оьрмулул аьмсса сакиншиннаращал, ч1умущал бавх1уну оьрму баххана хъанахъисса куццущал, оьрмулуву диндалул бугьлагьисса к1анттущал, техникалуву ва элмулуву хъанахъисса хьхьич1уннайшивурттащал. Литературалул хъунмасса асар биян байссар буклакиминнайн, ми к1ул буллай миллатрал, щалагу инсаниятрал багьлул ларайсса т1ул-т1абиаьтращал ва адав-инсапращал.

**Лакрал литературалул дарс дихьлахьисса учительнал даву цила багьайсса низамрай дачин дансса нормативный документру**

Лакрал литература дишаву щаллу дуллалиссар Дагъусттан Республикалул дуккаврил базисный пландалийн чул бивщуну. Ва пландалийн бувну зун багьлай бур дагъусттаннал циняв дуккаврил учрежденияртту. Дагъусттан Республикалул дуккаврил базисный пландалийн бувну, школартталгу цалами дуккаврил планну щаллу дайссар. Дарсирдан ккаккан дурсса ссятру школарттаща чан дан къабюхъайссар.

Ниттил мазру ва литература лахьхьаврин хас бувсса нормативный база ккаккан бувну бур ялавай буллусса документирттаву:

Федерал паччах1лугърал аьмсса дянивмур даражалул дуккаврил базисный план;:

– «Аьрасатнал Федерациялий к1улшиву ласаврия» 2012-ку шинал декабрьданул 12-нний кьамул дурсса Федерал закон;

– «Дагъусттан Республикалий к1улшиву ласаврия» 2014-ку шинал июньдалул 15-нний кьамул дурсса закон;

Дагъусттан Республикалул дуккаврил базисный план ва м.ц.

Ц1анасса ч1умал Федерал паччах1лугърал ц1усса дуккаврил к1илчинмур никирал стандартру ишла дуллай, 5-6 классирттаву зун багьлай бур.

ФГОС- рал т1алавшиннарайн бувну,сакин дурсса « 5-9 классирттаву лакрал литературалул к1улшиву дулаврил программа» дирхьуну дуссар ДНИИП-рал сайтрай, му программа лакрал литература школарттай дихьлахьисса учительтураща ишла дан бюхъайссар.

Лакрал литературалиясса к1улшиву дулаврил программа сакин дурссар 2007-кусса шинал итадаркьусса «Литература к1улшиврул, бюхъурдал ва вардиширттал даража ххал бигьинсса к1илчинмур никирал стандартру» гьануну ларсун.

Программалул балжи дуллай дуссар к1улшиву дулаврил стандартрал темарду, дуллуну дуссар ми лахьлахьини ишла дансса ссятру, темарду дулаврил низам, предметрал цила темардал дянивсса ва цайми предметирттащалсса дах1аву оьрч1ал оьрмулун хасъсса лялич1ишивуртту х1исавравун ларсун.

**Учебный пландалуву лакрал литературалул бугьлагьисса кIану.**

КIулшиву дулаврил учреждениярттаву, цалчинмур учебный пландалийн бувну лакрал литература лахьхьаврин ккаккан дурну дур 350 ссят, миннуяту 5 классраву – 70 ссят, 6 классраву – 70 ссят, 7 классраву – 70 ссят, 8 классраву – 70 ссят, 9 классраву – 70 ссят..

**Лакрал литература дишаврил ва лахьхьаврил гьануми мурадру.**

Лакрал литература лахьхьаврил гьанусса мурадруну хъанай бур:

1. Буккаврил ва литература лахьхьаврил оьрму хьхьичIунмай шавринсса агьамшиву бувчIаву: оьрму бувчIин, цува ва цIанасса оьрмулуву цукун зана-кьала хъананссарив кIул хьуншиврул, инсантуращал хIалимсса хIала-гьурттушиву сакин хьуншиврул мудан буклансса, литература лахьлансса мюхтажшиву щаллу шаву.

2. Литература миллатрал гьанусса, кьимат лавайсса культурану, оьрму бувчIаврил ляличIисса кьяйдану чIалачIаву.

3. ОьрчIру литература искусстволул ца журану кьамул дан хIадур баву, мий литература сакин хъанахъисса куццущал, мунил тарихращал ва культуралущалсса дахIаврищал, му литературалул произведениялуву халкьуннал багьу-бизу, аьдатру чIалачIи дурну душиву дурчIлайсса даражалийн буцаву.

4. ОьрчIру лакрал ва дагъусттаннал ххуйми произведениярттащал, миннул журардащал, пасихIсса мазращал кIул баву.

5. Цалнияр цал буккаврил даража ххуй баву, бувккумунил мяъна дурчIаву, бувккумур ххал бивгьуну, хъирив лаяву.

6. Мазрал магьиршиву, усттаршиву пикрилувун ласун кумаг буллалисса теориялул суаллая кIулмур гьарта баву.

7. Произведениялул хъирив лаян, га ххал бигьинсса бюхъу ва кIулшиву сакин дан, хияллаву хьхьичI бацIан баврил, цайнува цала ляхъан баврил бюхъурду щаллу бан.

8. ДакIнихсса ва чичрулийнусса маз магьир баву.

9. Ласун циняргу гьанусса дуклакинан аьркинсса кIулшивуртту (кутIану тIайлану бусан данмунил мурад, мяъна, дуван мунил план, аьркинсса литература ляркъуну ишла дан Интернетрая тIайла хьуну).

**Литература лахьлахьини, кьимат бумунийн, ххуймунийн чул бищаву.**

Предмет хIисаврай литературалул оьрчIру тарбия баврин хъуннасса агьамшиву дуссар. Литература лахьхьаврийну оьрчIал аькьлу-кIулши гьарта шаву бакъассагу, сакин шайссар миннаву ххуймунийн, агьаммунийн, лаваймунийнсса кIункIу тIаву, мунил оьрчIан цила багьайкун лахьлахьисса произведениялул гьанусса мяъна, гиву гьаз буллалисса маласартту бувчIин кумаг бантIиссар.

Литературалул произведениярттавусса гьарцагу агьаммур, ххуймур бувчIиншиврул щаллу бан аьркинсса мурадруну хъанахъиссар:

– тарбия ан гьарца чулуха итххявхсса, за кIул бан ччисса, цанма кIулмур хъиннува гьарта-гьарза буллан ччисса, кIулмур оьрмулуву ишла бан бюхъайсса инсан;

– щаллу ан инсан ххирасса, инсаннал оьрму яла агьаммурну чIалачIисса, га тархъанну яхъанансса ихтияр дусса, дакIнил ларсъсса даву дан аьркиншиву бувчIлачIисса инсан;

– щаллу ан цува дунияллийн уккаврил мурад бувчIусса, оьрмулуву, лагма-ялтту хъанахъимунил жаваб дулун бюхъайсса оьрмулуву хъанахъимунил хьхьичI ххуттай авцIусса инсанну;

– тарбия ан, цува увсса кIану, ватан, цала тарих, культура ххирану, акъассагу цайми халкьуннал тарихрал ва аьдатирттал хIурмат бусса инсанну;

– хIакьмунин, хъанахъимунин кьимат бишлашини тIул-тIабиаьт, адав-хIая хьхьичIуннай дансса, миннул даража гьаз бансса ххуллу лякъин бюхъан, хъита тIун лахьлахьисса произведениярттаву гьуртту хъанахъиминнал сипатирттайну чIалачIи бувсса инсантурал хIала-гьурттушивурттал ххуйми чуллу лич1и бан бюхъайсса инсан;

– литература учебный дисциплина хIисаврай лахьхьиншиврул, цила багьайкун вив итадакьиншиврул оьрчIру буцин аьркинссар творческий давурттал миннаву зунсса бюхъу, вардишру сакин шаврин.

**Учебный предмет лахьхьаврил результатру (ккаккияртту)**

Гьанумур школа къуртал буллалисса оьрчIал лакрал литература лархьхьуну къуртал хьукун щаллу хьуну дик1ан аьркинсса результатру:

**Личностный (цанналусса) результатру:**

– магьир бан оьрчIал цала аькьлу-кIулшилул, адаврал, хIаярал, тIул-тIабиаьтрал даража, тарбия бан цала ватан, литература, миллатрал искусство ххирасса инсантал;

– лахьлахьимунил хъирив куртIну лаян, инсантуращалсса гъалгъа баврил, хIала-гьурттушиврул масалартту багьайсса даражалий бикIаншиврул ишла бан личIи-личIисса словарду, энциклопедияртту, интернет ресурсру.

**Метапредметный результатру.**

Гьанумур школалий литература лархьхьукун щаллу хьуну дикIан багьайсса метапредметный результатру:

– произведениялул хъирив лаяйни бувчIин хъирив лаян, ххал бигьин аьркинсса масала, цанма кIулмур, бувчIумур хIуччарду буцлай, тасттикь буллан бюхъан, аьркинний текстравасса цитатарттугу ишла бан кIулну икIан;

– цала даву, дуван аьркинмур цайнура цала щаллу дан, ганин кьимат бищун, бувчIин бан цала данмунил дазу-зума;

– личIи-личIисса информациялул источникру лявкъуну, гайннул хъирив лавну, ххал бивгьуну гай цала дуллалимуниву ишла бан бюхълай икIан.

**Предметный результатру.**

Гьанумур школа къуртал буллалисса оьрчIал метапредметный результатруну хъанахъиссар:

1) за кIулбавриву, хъирив лаявриву

– цинявппагу лавхьхьусса произведениярттаву чIалачIи бувмур кIулну бикIаву, хавар бикIаву щала лакрал литературалия ва дагъусттаннал агьамми чичултрал произведениярдая;

– бувчIин литературалул произведение чивчусса чIумуцIун бавхIуну бушиву, миннуву гьаз бувсса адав-инсапрал масалартту циняргу чIуннардий агьамсса бушиву;

– литературалул произведениелул хъирив лаян (анализ дан) бюхъаву: чIалачIи бан цумур литературалул жанралувун багьлай бурив лахьлахьимур; дурчIин произведениялул гьанусса мяъна, мурад, кьимат бищун произведениялул геройтурал, цачIун бивхьуну ххал бигьин ца произведениялул ягу личIи-личIисса произведениярттал геройтал (вирттал), чIалачIи буллан произведениялул мурадрал, сакиншиннарал бутIри, мазрал пасихIшиврул ярагъру, миннул произведениялул мурад бувчIиншиврунсса агьамшиву;

– литературалул произведениялул хъирив лаяйни литературоведениялул терминну ишла бан бюхъан.

2) ххуймунин, кьимат лаваймунин чул бищавриву:

– адав-инсап, ххуйсса тIул-тIабиаьт, инсаншиву тарбия дан кумаг буллалисса лакрал ва дагъусттаннал литературалул произведенияртту кIулну бикIаву;

– лархьхьусса лакрал ва дагъусттаннал литературалул чулухунмайсса цала ургаву, пикри сакин шаву ва мунин кьимат бищун бюхъаву;

– бувчIаву авторнал цала чивчумунихсса ургаву ва бувккуманал произведениелуву чIалачIи бувмунил чулинмайсса отношение (ургаву).

3) ДахIаву даврил (коммуникативный) сфералуву – буккаву ва вив итабакьаву личIи-личIисса журалул (жанрардал) произведенияртту бувккуну бакIравун итабакьаву ва гай багьайсса куццуй бувчIаву;

– хаварданул журалий чивчусса произведениярттал, гайннул бутIрал мурад текстравусса цитатарттугу ишла буллай бусаву: лархьхьусса, дурккусса текстрайн бувну буллусса суаллан жаваб дулаву;

– лавхьхьусса произведениярттал темардайн бувсса сочиненияртту, изложенияртту, рефератру чичаву ва мукунна цаймигу творческий давуртту даву;

4) Эстетикалул (ххуймур бувчIаврил) сфералуву – дурчIаву сипатирттайну сакин хьусса литературалул хасият ва му мукъул магьирлугъ (искусство) хIисаврай кьамул даву; литературалул произведениярттавусса ххуймур бувчIаву; сакин баву дуклакиминнаву ххуймунил, бюхттулмунил чулинмайсса гьавас, иштахI;

– бувчIаву ниттил мазравусса ххуймур, мазрал пасихIшиврул ярагъуннил литературалул произведениялул сипатру щаллу давринсса агьамшиву.

**Лакрал литература лархьхьуну махъ к1улну бик1ан аьркинмур**

**Школа къуртал бувманан к1улну бик1ан аьркинссар:**

– дурч1ин ва вив итадакьин фольклорданул текст, лич1и бан кунния кув фольклорданул ва литературалул произведенияртту, ишла буллан мазраву ва чичрурдаву ссигъри ва учалартту;

– лич1и дан фольклордануву ч1алач1и дурсса дагъусттаннал халкьуннал адав-инсапрац1ун дарх1усса хасиятру;

– цала миллатран хасъсса хасиятру фольклорданул произведенирттал геройтураву ляхълан;

– пасих1ну, вич1и дирхьунан бюхханну буклан фольклорданул произведенияртту;

– лич1ий бан кунния кув багьу-бизулуясса, аьламатирттаясса ва х1айвантраясса магьри, ч1алач1и бан магьри ляхъан баврил журарду (муданнасса эпитетру, шамила тикрал бавуртту);

– пасих1ну, бюхханну буклан лахъи балайрдавасса бут1ри, лахъи балайрдал вирттаврал хасиятирттан кьимат бищун;

– вив итадакьин, дурч1ин художественный текст ва мунил гьанусса мяъна;

– кьамул дан художественный текст чичул буклакиманан гьан бувсса искусстволул произведение кунма;

– лич1и дан цанна гъансса ва цайнура цала дуклансса литература;

– ч1алач1и бан лич1и-лич1исса никирал буккултран произвениярттал агьамшиву, бюхълай ик1ан миннащалсса ихтилатраву бувккумунин кьимат бищун;

– авторнал цала произведениялийну учин ччимур бувч1ин ва цала ганихсса ургаву к1ул дан;

– хъирив лаллан лич1и-лич1исса журалул произведениярттал, х1уччарду буцлай, тасттикь буллан цала ганихсса ургаву.

**Школа къуртал буллалисса оьрч1аща бюхъант1иссар лахьхьин:**

– лич1и-лич1исса миллатирттал магьри цач1у бивхьун ххал бивгьуну, миннуву лякъин миллатирттан хасъсса хасиятирттал лишанну;

– ляхъан буллан магьри;

– лич1и-лич1исса миллатирттал вирттаврахасса балайрду цач1у бивхьуну ххал бивгьун, мунийну миннал миллатрал хасиятирттал лишанну дурч1лан;

– темардах, сипатирттах, ч1алач1и бувсса иширттах бурувгун, лич1и-лич1исса миллатирттал фольклорданул произведенирттал дянивсса дах1аву ляхълан;

– произведениярдал журардах бурувгун,ганил хъирив лаянсса ххуллурду ляхълан;

– цач1у бивхьуну ххал бигьлан лакрал, дагъусттаннал ва оьруснал литературалул произведенияртту цайнува цала ягу учительнал каялувшиврийну, цач1у дирхьуну ххал дтгьинмургу ляркъуну;

– цайнура цала проектно-исследовательский давуртту дурну, гайннул результатру лич1и-лич1исса форматирттай щаллу дан.

**Чичрулийнусса гъалгъа магьир баврил кьяйдарду**

Чичрулул давуртту – литература лахьхьаврил гьанусса бут1ану хъанахъиссар. Оьрч1ал маз итххяххан баврин чичрулул давурттал хъуннасса агьамшиву дуссар.

Дуккаврил шинал мутталий учительнаща бюхъайссар программалул т1алав дуллалиссаксса чичрулул давуртту четвертирттайх дарч1уну дан.

Аьдатрайн бувну, литературалул дарсирдай дайсса гьануми чичрулул давурттуну хъанай дур изложенияртту, сочиненияртту. Изложениярттал мурад хъанай бур дуклаки оьрч1ан цала бувккумунил, ягу цанма бавмунил мурад щаллуну чичин лахьхьин баву. Миннул журарду дур лич1и – лич1исса: оьрч1ан хьхьич1ара к1улсса текстрайн бувсса, к1ул дакъасса текстрайн бувсса, х1адурнасса пландалийн бувсса.

Сочиненияртту чичайссар лавхьхьусса художественный произведениярттайн бувну, оьрч1ал цала т1абиаьтрал хъирив бац1аврин бувну ва, суратирттайн бувну

Оьрч1ал гъалгъа магьир баврин хъуннасса агьамшиву дуссар литературалул хрестоматиялул методикалул аппаратрал. Цайми тарбиялул масалартту щаллу баврищал арх1ал мунил оьрч1ал маз магьир баврингу хъуннасса агьамшиву дуссар.

Оьрч1ал гъалгъа магьир баврин хас дурсса давуртту ххал дигьлагьини учительнан дак1ний бик1ан аьркинссар хрестоматиярдаща циняр чичрулул давурттал журарду ккаккан дан къабюхъайшиву, миккусса чичрулул давуртту произведениярттац1ун дарх1усса душиву, гайми чичрулул давуртту программалул т1алавшиннарайн бувну, цанна х1адур дан багьант1ишиву.

Даврил кьяйдалух ва масаларттах бурувгун изложенияртту дуссар к1ира журалул – чичин лахьхьин буллалисса ва лавхьхьумур ххалбигьлагьисса, му даврил хасиятрах бурувгун дик1ан бюхъайссар текстрач1ан гъансса, кут1асса, лич1и бувсса произведениялул ягу хаварданул бут1уйн бувсса, ялун ххи дурсса заданиярттащалсса, сочинениялул элементирттащалсса.

Лавхьхьумур ххал бигьлагьисса (контрольные) изложенияртту миннул журалух къабурувгун яларай ккаккан дурсса куннасса кьяйдалий дан буч1иссар.

Учительнал кут1ану изложение даврил мурадрая ихтилат байссар, дуккайссар текст. Бувч1ин байссар оьрч1ан зах1мат хьун кунмасса махъру, ми доскалий чичайссар ва план дулайссар.

Текст дуккайссар цал ялагу, мунияр махъ, оьрч1ру изложение чичлай байбишайссар.

Контрольный изложение дуллалини, оьрч1ахь цахьва мурад бусан къабайссар.

Вайми, лахьхьин бай изложенияртту даврил кьяйдарду миннул хасиятрах бурувгун даххана шайссар.

Масала, текстрач1ан гъансса, щаллуну гьарзад чичайсса изложенияртту кут1асса изложениярттаяр оьрч1ан чичин бигьассар.

Текстрач1ан гъансса изложенияртту оьрч1ал чичайссар авторнал маз, ганал калимартту ишла дуллай.

Изложениялунсса текст оьрч1ан к1улсса, гайннал лархьхьусса духьурча, му хъиннува хъинссар.

Учительнал изложение чичлан хьхьич1 бувсса ихтилатрал, буллусса суаллал оьрч1ан хаварданул гьанусса мурад, гивусса геройтурал хасиятру, чичул маз дак1нин бутан кумаг бант1иссар. Мура ч1умал, учительнал оьрч1ащал цаппара зах1матсса мукъурттил, калимарттал мяъна дак1нин дичайссар. Текст лархьхьусса духьукун, оьрч1аща куннил хъирив ку т1айлану, агьанми к1анттурду кьакъабивтун изложение чичин бюхъайссар.

Кут1асса изложенияртту чичаву оьрч1ан зах1матссар.

Мукунсса изложенияртту дайни, оьрч1ан кут1а дан бигьасса текст дурч1айссар. Кут1а дур изложениялул мурад хъанахъиссар текстрал мурад кут1ану бусаву, мугу авторнал гьанумур пикри, хавардануву буминнал хасиятру, ишру баххана къабувну.

Текстрал ца бут1ул изложение дуллалисса ч1умал, яни текстраву язи бувгьусса бут1ул изложение дуллалини, щала материал къачичайссарча, ганива учительнал лич1и дурсса темалиятур чичайсса, цурдагу ччарча щаллуну, ччарчагу кут1а дурну. Ва журалул чичрулул агьамшиву дуссар оьрч1ан к1улсса щаллусса произведениялувату ккаккан дурсса темалунсса материал миннаща лич1и дан бюхъаву.

Изложениярттащал арх1ал оьрч1ал чичайссар сочинениярттугу.

Сочинениярттаясса т1алавшинна классрава классравун хъун хъанахъиссар.

Оьрч1ал сочинениярдаясса гьанусса т1алавшиннану хъанахъиссар миннаща цала аькьлулул кьувкьумур, цала пикри куннил хъирив ку чичин бюхъаву.

Сочиненияртту темалух ва журалух бурувгун лич1и – лич1исса дик1айссар (оьрч1ал цала оьрмулул опытрайн чул бивщуну чичайсса, суратрайн бувну чичайсса, литературалул произведение гьануну лавсун чичайсса).

Оьрч1ал цала опытрайн чул бивщуну чичайсса сочиненияртту миннал оьрмулух бурувгун даххана шайссар.

Сочиненияртту чичайссар оьрч1ан циняннан хасъсса иширттая, миннал аьмну дуллай бивк1сса давурттая. Масала, «Ссутнил лишанну», «Шяравун инт дурк1унни», «Ттул нину», «Ххувшаврил байран», «Ттун ххуй бизайсса пиша» ва м.ц.

Литературалул произведениялийн бувну сочинение чичлан байбихьлахьисса ч1умал, булайссар суаллу. Ми суаллансса жавабирттайну сакин шайссар хъун бакъасса хавар, чан-чанну т1ий сочинениярттал темарду даххана шайссар ва миннал цала произведениялуя, мунил геройтурая, миннал занакьалашиннардая цала пикри буллалимур чичаву т1алав дайссар.

Суратрайн бувсса сочинениярду дан буч1иссар цинявгу классирттаву. Ми дувайссар лахьлахьисса произведениялул мурадрач1ан гъансса темалийн бувсса суратирттайн бувну.

Ми журалул сочиненияртту учительнал оьрч1ащал цал дак1них сакин дайссар яла чичайссар.

Школалий дувайсса лич1и – лич1исса чичрулул давурттаву агьанмурну хъанай дур – сочинение. Сочинениярттал лич1и – лич1исса журарду дур. Яла ч1яруну школалий ишла дуллай бур литературалул произведениялийн бувсса ва оьрч1ал цала оьрмулуву асар биян бувмунил гьанулийсса сочиненияртту. Вай давурттаву оьрч1ал цала пикри бувсун, цайнува цала цукунсса дунугу темалухсса цала бургаву ч1алач1и дурну дик1ан аьркинссар.

Цуксса х1айпнугу, ч1явуми лакрал школарттай сочинениялул ялувсса даврих багьайсса я бурган буллай бакъар. Хъинну чанну дур оьрч1ан асар хьумунил гьанулий чирчусса сочиненияртту, лахьлахьисса литературалул произведениялийн бувсса сочиненияртту т1урча, ч1яруми га произведениялул мурад бусаврин к1ура дарну дур..

Сочинение – му чичрулул даврил лич1исса жура хъанай дур. Сочиненияртту чичаврил оьрч1ал маз магьир шаврин, литературалул произведение курт1ну бувч1аврин ва мунин багьайсса кьимат бищаврин агьамшиву дуссар.

Лич1и-лич1исса темардайн бувсса сочинениярттал дуклаки оьрч1ан цала учин ччимур куннил хъирив ку т1айлану, буклакиманан бувч1инну чичин лахьхьин бан аьркинссар. Амма ч1явумур ч1умал оьрч1ан цанна сочинение чичаврил сававгума къадурч1лач1исса к1анттурду хьуна бакьлай бур.

Цила багьайкун я бурган буллай му даврих дарс дихьлахьимигу бакъар. Ч1явумий к1анттурдай му дарс дишинсса к1улшиву дакъар учительтурач1агу.

Оьрч1ал сочинениярттаву яла ч1яруну хьуна дакьайми диял дакъашивуртту хъанай дур темалун хасъсса мурад къачичаву, произведениелуву хъанахъимунин лайкьсса кьимат бищун къабюхъаву. Ч1яруми сочинениярттаву ишру художественный произведениярттаву хъанахъисса ч1умуц1ун бавх1уну къабик1аву.

Сочинениялун кьимат бишаву.

Сочинениялун кьимат бишайни, гьануну ласайссар классрал программалул т1алавшиннарайн бувсса кьимат бишаврил дуцин:

1. Тема т1айлану дурч1аву, пландалийн бувну ганил мурад щаллуну ч1алач1и баву, ишру ва геройтурал занакьалашин произведениялул гьанусса мяъналух бурувгун т1айлану бувч1ин баву произведениялул текст дакъа, сочинениялул мурад щаллуну бувч1иншиврул, цайми материаллугу ишла дан бюхъаву, цамунал чивчумур, сочинениялул мурадраву т1айлану ишла бан бюхъаву.

2. План даву, сочинениялул бут1рал дуциндарац1ун бакьаву ва миннул кунниц1ун ку т1айлану бах1аву.

3. Мазрал аьщуйн щаву ва аваданшиву, мазрал пасих1шаврул ярагъру ишла баву.

Чичрулул кьимат, лакку мазран кьимат бищаврил кьарал х1исавравун ларсун бищайссар.

Дуккаврил шинал мутталий учительнаща бюхъайссар яларай ккаккан дурссаксса оьрч1ал оьрмулуха ва к1умуниха лархьхьусса сочиненияртту чичин бан. Му чичавугу лайкьсса куццуй четвертирттайх ва полугодиярттайх дач1айссар.

|  |  |  |  |  |
| --- | --- | --- | --- | --- |
| **Классру** | **Класс. соч.** | **Шарда. соч** | **К1улмур ххал бигьайсса даву** | **Объем**  **( ч1ап1и)** |
| 5 | 3 | 2 | 1 | 1 |
| 6 | 3 | 3 | 1 | 1,5 |
| 7 | 3 | 3 | 1 | 2 |
| 8 | 3 | 3 | 1 | 2,5 |
| 9 | 3 | 4 | 1 | 3 |

Ц1анакул цинявппагу классирттаву, оьрч1ан лавхьхьумур ххал бигьаву мурадрай дувайссар к1улмур ххал бигьинсса давуртту. Ми сакин хьуну дуссар шанма бут1уя:

I бут1а. Ккаккан дурсса жавабирттава т1айламур дурч1ара.

II бут1а. Буллусса суаллан ца мукъуйну ягу калималийну жаваб дулара.

III бут1а. Ккаккан дурсса темалийн бувну хъун дакъасса сочинение чичара.

**Дарсру дишаврин аьркин данмур**

ЦIанасса школалий литература цила багьайкун дихьланшиврул багьлай бур ишла дуллан личIи-личIисса дарс ххуйну дишаврин кумагрансса, классрал кьатIувсса даву дайнигу ишла бансса ярагъ.

Ца гьанусса, чарабакъа аьркинсса тIалавшиннану хъанай дур программалий лахьхьин ккаккан бувсса произведенияртту бусса луттирдал аьркинссаксса аьдад библиотекалуву ягу литературалул кабинетраву дикIаву.

Библиотекалул фондраву бикIан аьркинссар: предметрал нормативный документру (лакрал литературалул кIулшиврул ва бюхъурдал даража ххал бигьинсса паччахIлугърал стандарт, мисалларансса литературалул программа); автортурал программарду; цинявппагу литературалул хрестоматияртту, учебникру; методикалул пособияртту; гьарца оьрчIан заданиярттащалсса карточкартту; справочно-энциклопедический литература.

ЦIанакулсса чIумул дарс дишаврил тагьар ххуй даншиврул ишла буллан багьлай бур электронный библиотекартту, мивунгу бухлай бур информационно-справочный материаллал комплекс.

Литературалул дарс дишайни ишла дайсса чIалачIи пособиярттал дуккаврил тагьар ххуй чулий даххана дан кумаг буллай бур.

Хаснура миннул агьамшиву дур оьрчIру чичул биографиялущал кIул буллалини, тарихрацIун бавхIусса произведенияртту лахьлахьини, художественный произведенияртту живописьращал, графикалущал, архитектуралущал бавхIуну лахьлахьини.

Литературалул кабинетраву луттирду бакъассагу, дикIан аьркинну дур чагъаруннийсса ва электронный носительллайсса чIалачIи пособияртту.

Кабинет – му хъанай бур дарс дишайсса класс-лаборатория ва учительнансса лаборатория, мунал цала чIалачIи пособия, методикалул пособия, классрал кьатIувсса оьрчIащал цащаларалусса даву, стенгазета итабакьаву – гьарзад дуллай ур ва кабинетраву.

Литературалул кабинетрал чIирттай лахъайссар лакрал ва дагъусттаннал чичултрал портретру, миннал мазрая тIий бивкIмур. Гьарцагу классраву буссар кабинет оформить бан кумаг бувансса оьрчIру. Миннал кумаграйну хIадур бан бучIиссар чIалачIи пособия, цукунсса дунугу темардан хас дурсса выставкарду.

Лавай кIицI лавгсса луттирду бакъассагу кабинетраву бикIан аьркинссар журналлу: «Литература в школе», оьрчIансса журнал «ЧIавалачин», литературно-художественный журнал «ЦIубарз», журнал «Зунттал хъами».

Кабинетраву бикIан аьркинссар мукунма лакку мазрайсса орфографиялул словарь, лакку мазрал ва оьрус мазрал словарь, писательтурал справочник, писательтурал оьрмулуя ва дурмуния чивчусса луттирду.

ЦIанакулсса чIумуву, литературалул дарсирдай ишла дансса куннасса чIалачIи пособие лакрал школарттай хъинну чанну бур. Дарсирдай ишла бан бюхъайсса пособиярттава учительнал канилу бур магнитофон. Мунийн чивчуну, вичIи дишин бюхълай бур оьрчIал буккаву ва мунивухва вичIи дихьлай бур чичултрал мукъурттийн бувсса балайрдах, произведениярттал бутIрах.

ЦIанакулсса лакрал литературалул ФГОСрал тIалавшиннарайн бувну, литературалул дарс щаллу дурну дикIан багьлай бур компьютердал, информационно-коммуникационный, ярагъуннил, чIунищал экрандалий ккаккан дайсса пособиярттал.

Литературалул дарсирдал хьхьичI бавцIусса масалартту биялну щаллу баншиврул школалий дикIан багьлай бур цинярдагу ишла дан аьркинсса технический средстварду.

Вай тIалавшиннарду даххана дан бюхъайссар кIулшиву дулаврил учреждениялул журалух ва кашилух бурувгун.

**Учебникру**

1. Лакская литература: Учебник-хрестоматия для 5 класса / Сост. А. Г. Сагидов, А. Г. Гусейнаев. – Мах1ачкъала, 2001.

2. Лакская литература. Учебник-хрестоматия для 6 класса / Cост. Х. М. Халилов, А. Г. Фаталиев. – Мах1ачкъала, 2006.

3. Лакская литература: Учебник-хрестоматия для 7 класса / Cост. П. М. Магдиева, П . Г. Фаталиева. – Мах1ачкъала, 2008.

4. Лакская литература: Учебник-хрестоматия для 8 класса / Сост. К. Р. Рагимов, П.М. Магдиева. – Мах1ачкъала, 2013.

5. Лакская литература: Учебник-хрестоматия для 9 класса / Сост. С. Х. Ахмедов, К. М. Кажлаева. – Мах1ачкъала, 2002.

**Методический пособияртту**

1. Магдиева П.М. Методика изучения литературы в 4 классе. – Мах1ачкъала, 1994.

2. Магдиева П.М. Изучение фольклора в школе. – Мах1ачкъала, 1990.

3. Магдиева П.М. Тесты по лакской литературе для 5–11 классов. – Мах1ачкъала, 2011.

**Словарьду:**

1. Абдуллаев И. Х. Орфографический словарь лакского языка. – Мах1ачкъала, 2005.

2. Абдуллаев И. Х. Школьный русско-лакский словарь. – Мах1ачкъала, 1988.

3. Джидалаев Н.С. Русско-лакский словарь. – Мах1ачкъала, 1990.

4. Муркелинский Г. Б. Русско-лакский словарь. – Мах1ачкъала, 1953.

5. Хайдаков С.М. Лакско-русский словарь. – Мах1ачкъала, 1962.