**Дагъустан Республикадин образованидин ва илимдин министерство**

**Педагогикадин илимдинни ахтармишунрин**

**А.А.Тахо-Годидин т1варунихъ галай институт**

**У-1Х – классра лезги литература чирун**

**М е т о д и к а д и н к а г ъ а з**

**Махачкала 2016**

С и ф т е г а ф

Илимни техника йигиндаказ вилик физвай ХХ1 асирди аялриз мектебда хайи литературадай гзаф ва дерин чирвилер, классдилай классдалди хкаж жезвай, тайин тир *чирвилер*, инсанпересвилин ва ватанпересвилин *тербия*, яни *образование*, гун истемишзава. И важиблу кардин бинеда Россиядин Федерациядин 2012-йисуз кьабулнавай «Образованидин закон», РФ-дин образованидин ва илимдин министерстводи 2-сефер кьабулнавай ФГОС-ар - Федерациядин гьукуматдин образованидин уьлчмеяр ава.

Россиядин Федерациядин образованидин законда къалурнава: *образование* - са мурад-метлебдихъ ялзавай, тербия ва чирвилер гунин нетижада арадал гъизвай, к1елзавайди ва общество агакьзавай, к1елзавайдан ва обществодин хийирдиз талукь агалкьун, гьукуматдин уьлчмейриз жаваб гузвай чирвилерин, тербиядин, зигьиндин, кьат1унрин, вердишвилерин ва алакьунрин дережа, битав къайда, яни система, я. *Образование* - инсандин марифатдин суфат я, ам мектебдин, обществодин ва халкьдин марифатдин ва культурадин таъсирдик кваз арадал къвезва, обществодин хийирдиз элкъвезва ва адан агалкьун жезва.

Россиядин гьукуматди образованидин гьакъиндай тухузвай сиясатдин бинеда ихьтин истемишунар ава: мектебди аялриз тайин тир образование гун; гьар са аялдин образование къачудай ихтияр ч1ур тавун; образование мергьяматлуди хьун; образование илимдихъ галаз алакъалуди (*светское образование*), гьахълувал ва ихтиярар хуьзвайди *(демократичкеское* *образование*) хьун; уьлведа образование къачудай чка битавди хьун ва мсб.

Россиядин Президентди тестикьарнавай «Чи ц1ийи мектеб» теклифда умуми образование хкаждай терефар: *образование ц1ийи уьлчмейрал эляч1ун; т1ебии алакьунар авай аялрин тереф хуьн; муаллимрин устадвал хкажун; мектебра къулай шарт1ар тешкилун; аялрин сагъламвал хуьн; мектебриз чпин месэлаяр гьялдай ихтиярар гзаф гун* къалурнава*.*

Ихьтин истемишунриз Дагъустандин мектебди, ана чирзавай гьар са предметди, абурукай яз хайи литературадини, жаваб гун лазим я.

У-1Х классар патал литературадин ц1ийи программа Педагогикадин институтдин сайтда ава. Ц1ийи учебникар ва хрестоматияр акъатдалди муаллимдивай Методикадин чарчел амал ийиз жеда.

1.Хайи литература чирзавай гьал

Дагъустан Республикадин умуми образованидин мектебда алай вахтунда Лезги ва Дагъустандин литературайрин программа (2012) кардик ква. Адаз

*чирвилер гудай программа* лугьузва.

Милли мектебда хайи литература чирун агалкьунралди кьиле физвайди яз гьисабзава, вчиз лагьайт1а и предметдай йисан эхирда вири аялар 100 процентдин агакьзава. Анжах, Педагогикадин институтдин ахтармишунри къалурзавайвал, классдин журналда эцигзавай къиметрин акьалт1ай ч1ехи пай «3» («пудар») я, *чирвилерин ери* («4» ва «5» къиметрин кьадар) 30 процентдивни агакьзавач.

Хайи литература чирунин ери хкажун патал аялриз тайин тир образование (классдилай классдалди къачузвай, хкаж жедай чирвилеринни тербиядин дережа) гудай программаяр - *образованидин программаяр* ва абурун бинедал алаз туьк1уьрнавай учебникар, хрестоматияр, илимдинни методикадин ктабар, изложенияр патал текстерин к1ват1алар ва маса пособияр герек я.

2. «Лезги литература» предмет

Умуми образованидин мектебдин У-1Х классра чирзавай «Лезги литература» предмет кьве литературадин, лезги литературадин ва Дагъустадин литературадин, эсеррикай ибарат хьанва: гьар классдаДагъустандин литературадин эсерар чируниз 20 процент кьван вахт чара ийизва.

Лезги литературади халкьдин ацукьун-къарагъун, майишат, тарих ва культура, савад ва илим, музыка ва искусство, психология ва философия къалурзава. Адан эсерар чирун У-У11 классра халкьдин мецин эсерар (махар, манияр, къаравилияр, мисалар ва миск1алар, кьисаяр ва «Шарвили» эпосдин кьилер) чирунилай башламишзава.

У-1Х классра к1елун теклифзавай «Хайи литература» предмет аялрин яшдив кьадай метлеблу, къиметлу ва гуьзел эсеррикай: шииррикайни гьикаяйрикай, поэмайрикайни повестрикай, романрикайни драмайрикай ва мсб ибарат я. Ам кьве чкадал пай жезва:

1) У-У11 классра - литературадин эсерар к1елун ва

2) У111-1Х классра - хайи литературадин битав курс чирун.

У-1Х классра аялри юкьван асиррин (К. Меликан, М. Къемеран, Я. Эминан, Кь. Саидан, Е. Эминан, А. Гьасанан ва мсб.), ХХ асирдин (С. Сулейманан, Н. Шерифован, Х. Тагьиран, А. Фетягьован, Къ. Межидован, А. Мут1алибован, З. Ризванован, А. Саидован ва мсб.) ва ХХ1 асирдин (М. Алпанан, Х. Хаметовадин, М. Алидин, Абд. Исмаилован, М. Меликмамедован, С. Керимовадин, А. Къардашан ва мсб) зарийрин эсерар к1елзава ва чирзава.

Художественный эсерар чирунихъ галаз санал аялри литературадин тарихдикай ва литературадин критикадикай малуматар, литературадин думанар-терминар (*гекъигун, драма, гьикая, кирам, комедия, метафора, повесть, роман, эпитет* ва мсб) чирда.

Художественный литературадин эсерри аялрин ч1ал ачухарзава ва девлетлу ийизва, инсанрихъ галаз рахаз чирзава, культура хкажзава. Абуру аялдин личность арадал гъиз, ам гужлу ийиз куьмек гузва.

Министерстводин учебный планда У-1Х классра «Лезги литература» чируниз гьафте 2-2 сят чара авунва.

Лезги литературадин муаллимдин *к1валахдин программа* алай девирдин къанунрал ва илимдинни методикадин истемишунрал бинелу хьана, 2007-2013-йисара У-У11 классар патал акъатнавай «Лезги литература» учебникрихъ-хрестоматийрихъ галаз алакъада хьана к1анда.

3. Литература чирунин мурадар

У-1Х классра «Лезги литература» чирунин кьилин мурад – программада къалурнавай объемда аваз хайи литература чирун ва аялриз милли тербия гун я. Ам ихьтин месэлаяр ачухарунихъ ва кьилиз акъудунихъ галаз алакъалу жезва:

\* литературадин эсерар к1елиз, суьгьбетиз, аннамишиз, анализ ийиз, классдилай классдалди истемишунар хкажиз, чирун;

\* литературадин эсеррин хъсан-писдай кьил акъудиз вердишарун, эсердин къурулушдинни мана-метлебдин битаввал аннамишиз чирун;

\* к1елай эсердиз хас кьет1енвилер аннамишун, абур анализ авун, абуруз талукь жуван фикирар, веревидер ва къимет арадал гъун;

\* художественный литература - ч1алан устадвал-искусство тирди, искусство яшайишдихъ галаз сих алакъда авайди чирун;

\* савадлу, руьгьдин жигьетдай тамам, вилик фенвай, уьмуьрда активнидаказ иштиракзавай, мергьяматлу, жумарт, жемиятда дуьз алакъаяр кут1униз ва хуьз алакьдай инсан тербияламишун, гьахьтин инсан арадал гъун;

\* аялрин акьул ва кьат1унар гегьеншарун, абуруз чпин алакьунар къалурдай рекьер жагъуриз, мурадар ва къастар кьилиз акъудиз чирун;

\* чирвилериз талукь умуми месэлаяр гьялиз ва ишлемишиз вердишарун.

Литераурадин образованиди ихьтин *мурадар*кьилиз акъудиз куьмекда:

\* намус михьи, къени фикирар ва мурадар авай, экуь ва азад гележегдихъ ялзавай, инсаниятдиз хийирлу зат1ар теснифиз к1анзавай тамам кас-личность тербияламишун;

\* к1вале, жемиятда ва дуьньяда кьиле физвай гьерекатрин жаваб гуз алакьдай, ватандин гражданиндин гьисс авай ва жавабдарвал вичин хивиз къачуз алакьдай инсан тербияламишун;

\* гьакъикъатдиз ахлакьдинни марфатдин вилерай килигдай ва дуьз къимет гудай, инсанрин арада авай алакъаяр мадни михьибур ва гуьрчегбур хьана к1анзавай инсан тербияламишун;

\* литература чирун регьят авун патал аял яратмишунин к1валахдив мукьва авун, адан алакьунар ва вердишвилер вилик тухун ва гегьеншарун.

4. Методикадин къайдаяр, амалар ва технологияр

Литературадин методикада кьилин чка чирвилер гудай къайдайри, амалри ва технологийри кьазва. Абур «Лезги литературадин методикада» (2013) гегьеншдаказ къалурнава ва кьве чкадал пайнава:

1) тежрибада ишлемишун адет хьанвай къайдаярни амалар (*суьгьбет, к1елун, лекция, доклад, рецензия* ва мсб);

2) ц1ийи къайдаярни амалар (*важиблу месэла гьялзавай къайда, программадал бинелу къайда, жагъурдай къайда* ва мсб). Абурукай методикадин илимда *«лап ц1ийибурни*» чара ийизва. Абурук *метапредметдин къайдани* акатзава.

*Метапредметдин къайдади* аялриз жуван халкьдин, республикадин ва дуьньядин ч1аларикай, литературадикай, тарихдикай, географиядикай, этнографиядикай, музыкадикай, искусстводикай, философиядикай, астрономиядикай ва маса илимрикай малуматар чирда, абур сад-садахъ галаз галк1уриз вердишарда.

Тежрибада гзаф къайдаярни амалар ишлемишзава, абурун кьадар мадни гзаф жезва. Месела, *текст к1елун* къайдадик са шумуд амал (*устаддаказ к1елун, гъавурда тваз-тваз к1елун, ван акъудна к1елун, жува-жуваз к1елун, хуралай к1елун* ва мсб) акатзава.

К1елай эсер *анализ* ийидайла, са жерге амалар (*ранг ядай гафар жагъурун, сюжет суьгьбетун, композиция тайинарун, ритм тайинарун, рифмаяр жагъурун* ва мсб) ишлемишун лазим къвезва.

Аялриз литературадин думанар-терминар (*эпитет, метафора, басня, гиперборла, гекъигун* ва мсб) чирда, абур «Лезги литературадин терминрин к1ват1алдай» жагъуриз, к1елиз ва чириз вердишарда.

Методикадин ц1ийи къайдайри тежрибадиз ц1ийи амаларни (*фикиррин гьужум, куьмекчи галаз жаваб гун, акси дестейрин женг, ачух кафедра, гъвеч1и театр* ва мсб) гъанва.

Са тарсуна са шумуд къайдани амал ишлемишайла, литературадин тарсарин *технологияр* арадал къвезва. Мектебра ц1ийи жуьредин тарсарни гузва: *тарс-мах, тарс-гьуьжет, тарс-сиягьат, кьве предметдин тарс* ва мсб.

5. ОБРАЗОВАНИЕ ГУЗ КУЬМЕКДАЙ РЕКЬЕР

Муаллим дат1ана вичи тарс гузвай аялриз жезмай кьван гзаф ва дерин чирвилер гуз алахъна к1анда. И мураддив агакьун патал ада вичин чирвилер ва тежриба хкажда: методикадин ц1ийи къайдаярни амалар жагъурда ва ишлемишда, аялрик художественный литература к1ан хьунин гьиссер кутада, лезет хкудиз чирда.

Аялриз дерин чирвилер гуз ихьтин, *образование гуз куьмекдай*, рекьери:

- техникадин такьатар (ТСО) ва абур патал авай тадаракар ишлемишуни,

- илимдин ва методикадин литература чируни,

- милли радиодин ва телевиденидин гунугар ишлемишуни,

- аялрин чирвилериз, алакьунриз ва вердишвилериз дуьз къимет гуни куьмекда.

6. Аялрин гьерекатар

У-1Хклассра к1елзавай аялри хайи литературадин тарсара тамамарна к1анзавай к1валахрик ихьтин гьерекатар акатзава:

- муаллимдиз дикъетдивди яб гун ва ц1ийи-ц1ийи чирвилер къачун;

- устаддаказ к1елиз ва кхьиз чирун;

- литературадин темайрай хурун ва кхьинрин к1валахар (изложение, сочинение, рецензия, доклад, реферат ва мсб) тамамарун;

- программадилай къерехдай тир чирвилер къачун.

Абур муаллимди фагьумда, планламишда ва аялрив гьар са классда кьиле тухуз тада.

Хайи литература чирзавай тарсара аялдив вири жуьре гьерекатар: чирвилер къачудай *(познавательный*), гьавурда акьадай (*коммуникативный*), чирвилер сад-садахъ галаз алакъалу ийидай (*регулятивный*) ва маса гьерекатар кьиле тухуз тада. Нетижада аялрилай ихьтин к1валахар:

- жуван ватандин, халкьдин тарихдихъ, ч1алахъ, культурадихъ, литературадихъ ва искусстводихъ галаз мукьувай таниш жез, абурал дамахиз,

- к1елай эсердин игитдин кьисметдиз, алакьунриз, къаматдиз фикир гуз ва къимет гуз,

- эсердин игитрин амалриз, ахлакьдиз, гьерекатриз фикир гуз, абур халкьдин культурадив гекъигиз,

- жув эсердин игитрив гекъигиз, абурун чкадал вичи вуч ийидайт1а тайинариз, жуван дережа хкажиз,

- эсердин тема, важиблу месэла, сюжет ва композиция тайнариз,

- вичин фикирар дуьз ц1арц1е тваз, ачухдаказ лугьуз ва кхьиз алакьун лазим я.

#### *У классда* хайи литературадай ихьтин мецин ва кхьинрин кIвалахар тухуда:

Таниш текстер (художественный эсеррин, газетрин ва илимдикай асантдиз кхьенвайбур) ван акъудна, устадвилелди ва зарбдиз кIелун.

Хуралай чирнавай художественный текстер ва я абурун чIукар устаддиз кIелун.

ГъвечIи эпический эсердин ва я адан чIукунин мана суьгьбет (хуралай ва кхьена) авун. Суьгьбетдик, изложенидик шикил чIугунин элементар кутун.

КIелай эсердай сочинение (гьарда жуван фикирар) туькIуьрун (хуралай ва кхьена): суалриз гегьенш жавабар гун ва литературадин игитрикай азад суьгьбет авун.

Гафарин куьмекдалди хуралай шикил чIугун. Махар, къаравилияр, мисалар, мискIалар ва маса куьруь-куьруь эсерар теснифун.

КIелай литературадин эсердикай, килигай шикилдикай, кинофильмдикай ва телепередачадикай фикирар лугьун, абуруз къиметар гун.

*У1 классда****:***

Художественный, илимдин ва газетрин текстер, абурун чIукар, гьам хуралай чирнавайбурни, ачухдиз, устадвилелди кIелун.

Шикил чIугуннн элементар квай ва я квачир эпический гъвечIи эсердин мана суьгьбет (куьруьз, галай-галайвал) авун ва адай изложение кхьин.

КIелзавай эсердикай жуван фикирар лугьун (хуралай ва кхьена), яни сочинение кхьин, суалриз тамам жавабар гун ва литературадин игитрикай суьгьбетун.

ГъвечIи эпический эсердин ва я чIукунин, хрестоматиядай къачунвай текстинин план туькIуьрун.

Гафарин куьмекдалди шикил чIугун. Гьикая теснифун. Мах, басня ва я гьикая сегьнеламишун.

КIелай литературадин эсердикай, художникди чIугунвай шикилдикай, килигай кинофильмдикай ва я телепередачадикай фикирар (хуралай ва кхьена) лугьун, абуруз къиметар гун, эсердин игитар ва гьерекатар вичиз бегенмиш яни, тушни ачухарун.

## *VII классда:*

Художественный, илимдин ва газетрин текстер ван акъудна, зарбдиз кIелун.

Художественный эсерар ва я абурун чIукар устадвилелди кIелун.

Эпический эсер ва я адан чIук куьрелди суьгьбетун ва адай изложение кхьин.

КIелзавай эсердикай жуван фикирар-сочинение теснифун (хуралай) ва кхьин: суалриз тамам жавабар гун ва литературадин игитрин характеристикаяр туькIуьрун.

Гафарин куьмекдалди шикил чIугун.

Художественный эсерар сегьнеламишун.

Эпический эсер ва адан чIук суьгьбетун патал план туькIуьрун.

Хсуси суыъбетдин (фикиррин) план туькIуьрун.

КIелай литературадин эсеррикай, килигай шикилрикай, кинофильмдикай ва я телепередачадикай, ана кьиле физвай гьерекатар ва игитар вичиз бегенмиш яни, тушни къалурна, фикирар кхьин ва къиметар гун.

## *VIII классда:*

Художественный, илимдин ва газетрин текстер ван акъудна, зарбдиз кIелун.

Художественный эсерар, гьа гьисабдай яз драмадин эсерарни, ачухдиз, атIуз-атIуз кIелун.

ГъвечIи эпический эсеррин ва я абурун чIукарин мана суьгьбетун ва изложение кхьин.

Гафарин куьмекдалди шикил чIугун, художественный эсердай сценарий кхьин.

КIелай эсердай сочинение теснифун (хуралай ва кхьена); эсердин игитдин характеристика туькIуьрун, суалриз гегьенш жавабар гун.

Хсуси фикиррин, жавабдин план туькIуьрун.

КIелай литературадин эсердикай, килигай кинофильмдикай ва я телепередачадикай хсуси фикирар лугьун, къимет гун (хуралай ва кхьена). Эсердин вакъиаяр ва игитар вичиз бегенмиш яни, тушни ачухарун.

*IХ классда:*

Художественный, илимдин ва газетрин текстер ачухдиз устадвилелди кIелун.

Жувн суьгьетдин план туьк1уьрун ва кхьин.

Эпический эсер куьрелди суьгьбетун ва адай анализдин элементар квай изложение кхьин.

КIелзавай эсердикай жуван фикирар-сочинение теснифун (важиблу месэлаяр квай) ва кхьин. Суалриз тамам жавабар гун ва литературадин игитрин (кьилди-кьилди ва виридаз санлай) характеристикаяр гун.

Общественно-политический ва литературадинни критикадин макъалайрин паланар (тезисар) кхьин ва абур кхьиз алахъун.

Художественный эсерар сегьнеламишун.

КIелай литературадин эсеррикай, килигай шикилрикай, кинофильмдикай ва я телепередачадикай, ана кьиле физвай гьерекатар ва игитар вичиз бегенмиш яни, тушни къалурна, фикирар (рецензия) кхьин ва къиметар гун.

Рецензия литературадин к1ват1ал гьялда ва райондин газетдиз ракъурда.

Вири классра *предметрин арада авай алакъаяр* ишлемишда.

7. Чирвилерин, алакьунрин ва вердишвилерин дережа

Муаллимди к1елунин йисуз У-1Х классра аялри хайи литературадай къазанмишдай агалкьунар: чирвилер, алакьунар ва вердишвилер вилик амаз планламишда. Агалкьунар пуд чкадал пайда: *аялдинбур, предметдинбур* ва  *метапредметдинбур.*

Аялди къазанмишдай агалкьунар ик1 гьисабда: ч1ал инсаният рахазвай, алакъалу ийизвай зурба алат яз гьиссун; художественный литература ч1алан девлелувал, устадвал, гуьзелвал, яни искусство, яз гьиссун; ч1ал ва литература халкьдин девлет, милли культура яз гьисабун; ч1алан чешнейриз яб гана, жуван рахунриз къимет гуз алакьун.

Предмет чирна, къазанмишзавай агалкьунрик акатзава: хайи литертурадин ч1алан (рахунрин, лексикадин, грамматикадин ва кхьинрин) ва гьуьрметдалди рахадай уьлчмеяр чир хьун; ч1алан сесер ва паяр чара ийиз, сад-садав гекъигиз, нетижа хкудиз хьун; кхьейди ахтармишиз алакьун; грамматикадин, орфографиядин ва пунктуациядин къайдаяр кхьинра ишлемишиз алакьун; жуван гьерекатрал вил алаз хьун.

Метапредметдин жигьедай къазанмишдай агалкьунар яз гьисабда: маса чешмейрай ц1ийи чирвилер, малуматар жагъурун; юлдашрихъ галаз, марекатра дуьз алакъаяр кут1унун патал ч1алан кутугай такьадар (гафар, ибараяр, ранг ядай гафар, мисалар ва мсб) ишлемишун; жуван фикирар мадни ачухдаказ, метлеблудаказ ва дериндай лугьуз алахъун; суалар вугуз ва ц1ийи чирвилер къачуз алакьун.

Аялриз сифтегьан классра литературадикай хьанвай чирвилер У-1Х классра къачудай чирвилерихъ, милли литературадай къачузвай чирвилер урус литературадай гузвай чирвилерихъ галаз алакъалу ийиз вердишарда. У-1Х классра хайи литературадин тарсара муаллимди, гележегдин образованидин программадин истемишун яз, ихьтин са жерге месэлаяр гьялна к1анда:

- аялри милли литература, жуван халкьдин руьгьдин ва культурадин къиметлу ивир яз, чирун;

- милли литература ч1алан устадвал яз кьабулун;

- литературадин гьар са эсер, эвел-эхир авай тамам, метлеблу, к1елзавайдаз чирвилер ва тербия гузвай яратмишун яз, к1елун ва рик1ел хуьн;

- литературадин илимдин малуматри эсерар дериндай к1елиз ва чириз куьмек гузвайди аннамишун;

- алава чирвилер къачун патал аялрив литературадин илимдин ктабар, ТСО-дин тадаракар ва Интернет ишлемишиз тун.

*У классда. КIелзавайбуруз чир хьун лазим я:*

– кIелай эсеррин сюжет, иштиракзавай ксар (игитар) ва абурун алакъа;

– литературадин илимдикай чирай малуматар (*композиция, завязка, кульминация, развязка* ва мсб).\_

– халкьдин ва литературадин махарин арада авай тафават;

– программади хуралай чирун истемишзавай текстер.

### *КIелзавайбурулай алакьун лазим я:*

– кIелай ва чирай эсер вакъиайриз, чIукариз паюн;

– кIелзавай эсердин вакъиайрин арада авай вахтунин ва себебринни нетижайрин алакъаяр тайинарун;

– кIелзавай эсердин текстинай гекъигунар, эпитетар, метафораяр ва маса ранг ядай гафар жагъурун, предложенида абурун метлеб ачухарун;

– эсердин игитдин характеристика туькIуьрун;

– художественный, илимдин асант ва газетрин таниш текстер дуьздаказ ва зарбдиз кIелун;

– хуралай чирнавай художественный эсерар устадвилелди кIелун;

– гъвечIи эпический эсердай ва я эпический эсердин чIукунай изложение (хуралай ва кхьена) теснифун;

– литературадин эсердин игитдикай хуралай ва кхьена суьгьбетун;

– гъвечIи эпический эсердин ва я эпический эсердин чIукунин план туькIуьрун;

– кIелнавай литературадин эсердикай, искусстводин килигай эсердикай фикирар лугьун ва къиметар гун;

– литературадин учебник-хрестоматияда ва кIелай ктабра ганвай малуматрикай, къейдерикай ва алавайрикай менфят къачун.

#### *У1 классда. КIелзавайбуруз чир хьун лазим я:*

– кIелай эсеррин тIварар ва кирамар-авторар;

– кIелай эсеррин гъерекатринни (сюжетдин) игитрин алакъаяр;

– литературадин илимдикай чирай малуматар *(литературадин игит, игитдин къамат, рахунар*  ва мсб);

– программади хуралай чирун истемишзавай эсерар.

#### *КIелзавайбурулай алакьун лазим я:*

– зариди гафарин куьмекдалди чIугунвай шикилар хиялдиз гъун;

– кIелзавай эсердин вакъиаяр, чIукар ва я паяр чара авун;

– кIелзавай эсердин вакъиайрин арада авай вахтунин, себебринни нетижайрин алакъаяр тайинарун;

– кIелзавай эсердай художественный такьатар жагъурун ва абурун метлеб ачухарун;

– кIелзавай эсердин кьилин игитдиз, адан амалар ва гьерекатар фикирда кьуна, характеристика гун;

– художественный, илимдин асант ва газетрин текстер дуьздаказ, зарбдиз кIелун;

– гъвечIи эпический эсерар ва я чIукар куьрелди хуралай суьгьбет авун, абурай изложенияр кхьин;

– кIелай эсердай хурун ва кхьинрин сочинение теснифун, адакай жуван фикирар лугьун, суалриз тамам жавабар гун, игитрикай суьгьбетун;

– эпический эсердин ва я адан чIукунин план туькIуьрун;

– кIелай литературадин эсердикай ва килигай искусстводин маса эсеррикай фикирар лугьун, абуруз къиметар гун, вакъиаяр ва игитар бегенмиш яни ва я тушни къейдун.

*У11 классда. КIелзавай аялриз чир хьун лазим я:*

– кIелай эсеррин кирамар, манаяр ва кьилин фикирар;

– кIелай эпический эсеррин вакъиаяр (сюжет), игитар ва абурун арада авай алакъаяр;

– кIелай эсеррин композицийрин кьетIенвилер;

– литературадин илимдикай чир хьанвай малуматар (*композиция, сюжет, ч1алан такьатар, ранг ядай гафар* ва мсб);

– программади хуралай чирун истемишзавай эсерар.

### *КIелзавай аялрилай алакьун лазим я:*

– зариди гафарин куьмекдалди чIугунвай шикилар хиялдиз гъун;

– кIелзавай эсердин важиблу вакъиаяр, гьерекатар чара авун;

– кIелзавай эсердин композиция, адан паяр ачухарун;

– кIелзавай эсерда ранг ядай гафарин метлеб тайинарун;

– проблемный суалрин куьмекдалди эсердин игитдин характеристика гун;

– кIелзавай эсердин игитар сад-садав гекъигун, кирамдиз абурухъ авай майилар тайинарун;

– эпосдин ва лирикадин эсерар сад-садавай чара авун;

– художественный, илимдин ва газетрин текстер дуьздаказ, зарбдиз кIелун;

– художественный эсерар устадвилелди кIелун;

– эпический эсерар ва абурун чIукар куърелди суъгьбетун ва абурай изложение кхьин;

– кIелзавай эсеррикай жуван фикирар лугьун ва сочинение кхьин: суалриз тамам жавабар гун ва эсердин игитрин (кьилди-кьилди ва сад-садав гекъигна) характеристикаяр туькIуьрун;

– эпический эсердин ва я адан чIукунин план туькIуьрун;

– хсуси фикиррин, суьгьбетдин план туькIуьрун ва кхьин;

– кIелай литературадин эсеррикай, шикилрикай ва я кинофильмайрикай жуван фикирар лугьун (кхьин) ва къиметар гун, абур вичиз бегенмиш яни, тушни къейдун;

– литературадин хрестоматияда ва кIелай ктабра ганвай артухан баянрикай, малуматрикай ва къейдерикай менфят къачу.

*У111 классда. КIелзавай аялриз чир хьун лазим я:*

– кIелай эсеррин тIварар, кирамар, мана-метлеб;

– кIелай эсеррин кьилин темаяр ва туькIуьр хьунин (композициядин) кьетIенвилер;

– кIелай эсеррин вакъиайрин (сюжетдин) ва игитрин алакъаяр;

– эпосдин лирикадин ва драмадин эсерриз хас кьетIенвилер;

– литературадин илимдикай чирай малуматар *(критика, библиография, литературадин илим* ва мсб);

– программади хуралай чирун истемишзавай текстер.

### *КIелзавай аялрилай алакьун лазим я:*

– зариди художественный эсерда ганвай шикилар хиялдиз гъун;

– художественный литературадин эсерар илимдин ва публицистикадин эсеррикай чара авун;

– кIелай эсерда сюжетдин, композициядин ва абурун элементрин, ранг ядай гафарин метлеб тайинарун;

– проблемный суалрин куьмекдалди кIелай эсердин игитдиз характеристика гун;

– кирамдин рафтарвал тайинарун патал кIелзавай эсердин игитар сад-садав гекъигун;

– эпосдин, лирикадин, лирикадинни эпосдин ва драмадин эсерар сад-садавай чара авун;

## – художественный, илимдин ва публицистикадин текстер дуьздаказ,

## зарбдиз ва ван акъудна кIелун;

– художественный эсерар ачухдиз кIелун;

– эпический эсер ва я адан чIук суьгьбет авун, адай изложение кхьин;

– кIелай эсердикай жуван фикирар – сочинение теснифун ва, сад-садав гекъигна, характеристика туькIуьрун;

– эпический эсердин ва я адан чIукунин план туькIуьрун;

– хсуси фикиррин план туькIуьрун ва кхьин;

– вичи-вичиз кIелай эсердикай жуван фикирар лугьун ва кхьин, адаз къимет гун; эсердин вакъиаяр ва игитар жуваз хуш яни, тушни ачухарун;

– литературадин хрестоматияда ва кIелай ктабра ганвай къейдерикай, малуматрикай, алавайрикай менфят къачун;

– мектебар патал акъуднавай илимдин ктабра авай малуматар, литературадин илимдин терминар ишлемишун.

*1Х классда. КIелзавай аялриз чир хьун лазим я:*

– алатай асирра Дагъустанда илим ва культура вилик фейи гьалдикай малуматар;

– кIелай эсеррин кьилин метлеб;

– зарийрин уьмуьрдикай важибду малуматар;

– кIелай эсердай аквазвай девирдин кьетIен лишанар;

– кIелай эсердин кьетIенвилер ва къаматар *(жанр, сюжет, композиция, игитдин къамат, ч1алан кьет1енвилер* ва мсб.);

– кIелай эсерда иштиракзавай ксарин къилихар, абурун метлеб;

– кIелай эсеррин жанрайрин кьетIенвилер;

– программада хуралай чирун истемишзавай текстер.

*КIелзавайбурулай алакьун лазим я:*

– зариди вичин эсерра чIугунвай шикилар хиялдиз гъун;

– мана-метлеб ва художественный кьетIенвилер фикирда кьуна, эсер анализ авун;

– кIелай эсер литературадин гьи жинсиник (*эпос, лирика, драма*) акатзаватIа, тайинарун;

– эсерда къарагъарнавай кьилин месэлаяр тайинарун;

– эсерда сюжетдин ва композициядин элементрин, къаматрин ва ранг ядай гафарин метлеб тайинарун;

– эсердин мана-метлеб ачухарунин карда игитдин роль ва кирамди игитдиз гузвай къимет тайинарун;

– эсердикай ва игитдикай жуван фикирар тестикьарун.

– художественный, общественно-политический ва литературадинни критикадин текстер зарбдиз кIелун;

– художественный эсерар ачухдиз, устадвилелди кIелун;

– жуван суьгьбетдин план туькIуьрун;

– кIелай эсердикай жуван фикирар лагьанвай, игитрин кьилди-кьилди, виридан санлай ва сад-садав гекъигнавай характеристикаяр ганвай сочииенияр туькIуьрун ва кхьин;

– общественно-политический ва литературадин критикадин макъалайрай конспектар, тезисар ва планар туькIуьрун;

– литературадин темадай (ктабдай ва я макъаладай) доклад ва я реферат гьазурун;

– кIелай ктабдиз, килигай кинофильмдиз, телепередачадиз ва тамашадиз рецензия кхьин ва я къимет гун.

8. Литература чирунин нетижаяр

Гьар к1елунин йисан эхирда, к1елай классдин программа чир хьанвайди тайинарна, аял ч1ехи классдиз акъуддайла, хайи литература чир хьунин *нетижаяр* кьада.

Тарс (чирвилерни тербия гун), классдилай классдалди образование хкажун, диде-бубадиз, халкьдиз ва ватандиз вафалу гражданар арадал гъун - муаллимдин яратмишунин к1валах я.

Гьар са тарс планламишун, тешкилун, кьиле тухун ва мураддив агакьун муаллимдин чирвилерилай ва метлеблу тарсар гудай амалар, къайдаяр ва технологияр ишлемишиз, ц1ийибур яратмишишиз алакьунилай, алай девирдин методикадин къайдаяр ва технологияр ишлемишунилай аслу я.

Ц1ийиз гьазурзавай программайрин вилик важиблу месэлаяр гьялун акъвазнава:

\* аялри милли литература жуван халкьдин руьгьдин ч1ехи вакъиа, культурадин дережа ва ахлакьдин адетар хуьзвай агалкьун яз гьиссун;

\* литературадин эсерар к1елун жуван акьулдин, алакьунрин ва ахлакьдин дережа хкажзавай, мектебда гузвай вири предметар регьятдиз чирзавай, хъсан ва пис сад-садавай къакъудиз вердишарзавай рехъ яз кьабулун;

\* литературадин эсерар к1елуникай авай хийир (к1елунин жуьреяр ишлемишун, к1елайдан мана-метлеб аннамишун, к1елай эсерар гьялуна иштиракун, абуруз гузвай къимет тестикьарун) тайинарун;

\* образование давамарун патал гзаф к1елун, рахунрин ва кхьинрин дережа хкажун лазим тирди фагьумиз тун;

\* герек эсерар хкягъиз, к1елиз ва аннамишиз, алава ктабрикай-справочникрикай менфят къачуз алакьун.

9. Образование ахтармишдай рекьер

Аялри У-1Х классра хайи литературадай къачун лазим тир образование ахтармишун патал методикадин ихьтин амалар ва къайдаяр ишлемишиз жеда:

текст к1елун, суалар эцигун, суьгьбет авун, анализ авун, жуван фикир лугьун, къимет гун, сочинение, доклад ва рецензия кхьин, тестар ишлемишун ва мсб.

Муаллимдивай Педагогикадин институтди У-1Х классар патал басмадай акъуднавай тестер (2002), абурук учебник-хрестоматиядихъ галаз кьадай дегишвилер кухтуна, ишлемишиз жеда.

10. Къимет гудай уьлчмеяр

Аялри хайи литературадикай къачунвай чирвилериз, алакьунриз ва вердишилериз къимет эцигдайла, кхьинрин кIвалахар (суалриз жавабар, изложенияр, сочиннияр, рефератар), абурун кьадар фикирда кьада. V–1X классра аялри хайи литературадин тарсара гьар кIелунин йисуз агъадихъ къалурнавай кьван изложенияр ва сочиненияр кхьин лазим я:

У-У11 классра 12-12 к1валах: 6 изложение (4 классдин, 2 к1валин), 6 сочинение (4 классдин, 2 к1валин).

У11-1Х классра 14-14 к1валах: 6 изложние (3 классдин, 3 к1валин), 8 сочинение (4 классдин, 4 к1валин).

Изложенияр патал хкядай текстера икьван гафар хьун лазим я:

V классда – 100-140, VI классда – 140-180, VII классда – 180-220, VIII классда – 240-280, IX классда – 300-400 гаф.

Сочиненийрин объем икьванди хьана кIанда: V классда – 1-2, VI классда –2-2,5, VII классда – 2,5-3, VIII классда – 2,5-3,5, IX классда – 3,5-4 дафтардин чин.

*а) Мецин жавабриз къимет гун:*

Хайи литературадин тарсара аялрин мецин жавабриз къимет гудайла, муаллимди гьар са классдин программа ва ихьтин кьилин истемишунар фикирда кьада:

1. КIелзавай эсердин текст чир хьун ва адан мана-метлебдинни художественный кьетIенвилерин гъавурда акьун.

2. Эсерда кьиле физвай гьерекатрнн, игитрин къилихрин ва амалрин арада авай алакъаяр ачухариз алакьун.

3. КIелзавай эсердин кьилин фикирни эстетикадин мана ачухарунин карда художественный такьатрин метлебдин гъавурда акьун.

4. Литературадин илимдикай чирвилер хьун ва абур, гьам классда, гьамни кIвале кIелай эсерар анализ ийидайла, ишлемишиз алакьун.

5. Рахунрин дуьзгуьнвал, жавабрин туькIвейвал ва текст кIелунин устадвал. V–1X классра аялри текст са декьикьада ихьтин йигинвал аваз кIелун лазим я: V классда – 90-100, VI классда – 100-110, VII классда – 100-120, VIII классда - 120-130, 1X классда – 130-140 гаф.

Винидихъ къалурнавай истемишунар фикирда кьуна, аялрин мецин жавабриз ихьтин *къиметар* эцигда:

Мягькем чирвилер ва кIелзавай эсердин мана дериндай чир хьун къалурзавай жавабдай; эсердин вакъиайрин ва игитрин къилихринни амалрин арада авай алакъайрин гъавурла тваз алакьунай; литературадин чIалалди хъсан рахаз алакьунай *«5» къимет* эцигда.

Мягькем чирвилер ва кIелзавай эсердин мана лазим кьадар дериндай чир хьун къалурзавай жавабдай; эсердин вакъиайрин, игитрин къилихрин ва амалрин арада авай алакъайрин гъавурда тваз алакьунай; литературадин чIалалди рахаз алакьунай, эгер и жигьетдай сад-кьве жавабдиз кимивилер хас яз хьайитIа, *«4» къимет*эцигда.

КIелзавай эсер чидай ва текстинин гъавурда акьадайвилин гьакъиндай шагьидвалзавай жавабдай; эгер жавабрин манадик 2–3 далай гзаф гъалатIар ва рахунрикни са жерге кимивилер кваз хьайитIа, *«3» къимет* эцигда.

КIелзавай эсердин тамам мана чин тийизвайди къалурзавай жавабдай; литературадин чIалалди зайифдиз рахунай *«2» къимет* эцигда.

#### *б) Кхьинрин к1валахриз (изложенидиз ва сочиненидиз) къимет гун:*

Хайи литературадай кхьизвай изложенидиз ва сочиненидиз къимет эцигдайла, гьар са классдин программа фикирда кьада ва ихьтин истемишунрал бинеламиш жеда:

1. Темадин гъавурда дуьз акьун, ам дериндай ва тамамдиз ачухарун, вакъиаяр ва гьерекатар дуьз къалурун, игитрин къилихар ва амалар дуьз ачухарун, эсердин кьилин терефриз къимет гун, эсердин кьилин фикирринни эстетикадин мана фикирда кьун, тема ачухарун патал артухан материал ва цитатаяр ишлемишун, дуьз къейдер ийиз ва умумиламишиз алакьун.

2. Сочинение адет тир паярикай ибарат хьун, абурун арада логический алакъа хуьз алакьун.

3. ЧIалан девлетлувал, къешенгвал къалузавай лексика ва ранг ядай гафар ишлемишиз алакьун.

У-У11 классра гзаф фикир ва чка изложенийриз, У111-1Х классра - сочиенийриз гуда.

Изложенидиз *къимет* эцигдайла, фикир к1валахдин савадлувилиз (диктант ахтармишдайла хьиз) ва текстинин мана ачухаруниз гуда. Сочиненидиз *къимет* эцигдайла, истемишунар к1еви жеда.

Гьавиляй сочиненидиз ихьтин *къимет* эцигда:

Тема дериндай ачухарнавай, эсердин текст ва маса алава материалар лап хъсандиз чизвайдан гьакъиндай шагьидвалзавай, дуьз къейдер авунвай, къешенг композиция авай, фикирар галай-галайвал лагьанвай, литературадин дуьз чIалалди ва сад хьтин стиль хвена кхьенвай, амма манадик сад-кьве гъалатI квай сочиненидиз*«5»*  эцигда.

Тема лазим кьван дериндай ачухарнавай, амма и жигьетдай сад-кьве рехне квай, литературадин материалар хъсан чизвайди къалурзавай, абур вичин фикирар тестикьарун патал ишлемишнавай, лазим тир къейдер авунвай, галай-галайвал, логика аваз ва литературадин дуьз чIалалди, са стиль хвена кхьенвай, амма манадик 2-3 рехне ва кхьинрин 3-4 гъалатI квай сочиненидиз *«4»* эцигда.

Темадин кьилин метлеб ачухарнавай, санлай къачурла дуьз, амма тамам тушир, темадивай къакъатнавай ва манадин жигьетдай рехнеяр квай, къейдер ийиз алакь тийизвайдан гьакъиндай шагьидвалзавай, галай-галайвал хвена кхьенвай, амма ара-бир логика чIурнавай, вичик 4-5 кхьинрин гъалатI квай сочиненидиз*«3»* эцигда.

Тема ачухар тавунвай, эсердин текст зайифдиз чизвай, гзаф кьадар векъи гъалатIар квай сочиненидиз *«2»**къимет* эцигда.

Илимдинни методикадин литература

*а) Лезги чIалал:*

*Агьмедханов Т.Ж.* Ватандин тIвар рикIе аваз. – Магьачкъала, 2004.

*Акимов Къ.Х.* Школада халкьдин мецин эсерар чирун. – Махачкъала, 1989.

*Акимов Къ.Х.* Лезги литературадин терминрин кIватал. – Магьачкъала, 2012.

*Акимов Къ.Х***.** Лезги литературадин методика. - Магьачкъала, 2013.

Акимов Къ.Х.Лезги зарияр. – Магьачкъала, 2015.

*Гашаров Гь.Гь.* Лезги эдебиятдин тарих. – Магьачкъала, 2011.

*б) Урус ч1алал:*

*Абдулина Л.И***.**и др. Нетрадиционные уроки литературы. - М., 2011.

*Акимов К.Х.* Сатира и юмор Жамидина. – Махачкала, 2002.

*Акимов К.Х.*Лезгистан: энциклопедия. – Махачкала, 2014.

*Гашаров. Г.Г.* Лезгинская литература: история и современность. – Махачкала, 1998.

*Голубков В.В.* Методика преподавания литературы в средней школе. - М., 1971.

Новые педагогические и информационные технологии в системе образования. - М., 2008.

*Селевко Г.К.* Альтернативные педагогические технологии. - М., 2005.